އިންސާނީ ވަގުފާރީގެ މައްސަލަތަކާއި ގުޅޭގޮތުން މަޢުލޫމާތު ދިނުމުގެ...\nއިންސާނީ ވަގުފާރީގެ މައްސަލަތަކާއި ގުޅޭގޮތުން މަޢުލޫމާތު ދިނުމުގެ ސެޝަނެއް ކުރިއަށް ގެންގޮސްފި\nއެފަދަ ސެޝަންތައް އަތޮޅުތަކުގެ ތެރޭގައި ވެސް ކުރިއަށް ގެންދާނެ\nމައުލޫމާތު ދީފައި ވަނީ ފުލުހުންގެ ސީރިއަސް އެންޑް އޮގަނައިޒްޑް ކްރައިމް ޑިޕާޓްމަންޓުން\nއެ ސެޝަނުގައި މައުލޫމާތު ދީފައިވަނީ އިންވެސްޓިގޭޝަން އޮފިސަރުންނަށް\n17 ޖެނުއަރީ 2017 | އަންގާރަ 03:28\nއިންސާނީ ވަގުފާރިއާ ގުޅޭ މައުލޫމާތު ދިނުމުގެ ސެޝަން ކުރިއަށް ދަނީ\nއިންސާނީ ވަގުފާރީގެ މައްސަލަތަކާއި ގުޅޭގޮތުން ފުލުހުންގެ ސީރިއަސް އެންޑް އޮގަނައިޒްޑް ކްރައިމް ޑިޕާޓްމަންޓްގައި މަސައްކަތްކުރާ އިންވެސްޓިގޭޝަން އޮފިސަރުންނަށް މައުލޫމާތު ދިނުމުގެ ސެޝަނެއް ކުރިއަށް ގެންގޮސްފިއެވެ.\nމި ޖެނުއަރީ މަހުގެ 14 ވަނަ ދުވަހު ޝަހީދު ހުސައިން އާދަމް ބިލްޑިންގގައި ކުރިއަށް ގެންދިޔަ އެ ސެޝަންގައި ވަނީ އިންސާނީ ވަގުފާރިއަކީ ކޮބައިކަމާއި އިންސާނީ ވަގުފާރީގެ ޝިކާރައަކަށްވާ ފަރާތެއް ދެނެގަނެވިދާނެ ގޮތްތަކާއި އެފަދަ މައްސަލަތައް ތަހުގީގު ކުރުމުގައި ސަމާލުކަން ދޭންވީ ކަންކަމާއި ހިއުމަން ޓްރެފިކިންގ ގާނޫނުގައިވާ މުހިންމު ބައިތަކާއި ގުޅޭގޮތުން މައުލޫމާތު ދީފައެވެ.\nމި ސެޝަންގައި މައުލޫމާތު ދީފައިވަނީ ސީރިއަސް އެންޑް އޮގަނައިޒްޑް ކްރައިމް ޑިޕާޓްމަންޓްގެ ހިއުމަން ޓްރެފިކިންގ އިންވެސްޓިގޭޝަން ޔުނިޓްގައި މަސައްކަތްކުރައްވާ ޕޮލިސް ސްޓާފް ސާޖަންޓް މުހައްމަދު ޖިނާޙް އެވެ.\nއިންސާނީ ވަގުފާރީގެ މައްސަލަތަކާއި ގުޅޭގޮތުން އަތޮޅުތަކުގައި މަސައްކަތްކުރާ އިންވެސްޓިގޭޝަން އޮފިސަރުންނަށް އަމާޒުކޮށްގެން ސެޝަންތަކެއް މުޅިއަހަރު ދުވަހަށް ބަހާލައިގެން ކުރިއަށް ގެންދިޔުމަށް ރޭވިފައިވާ ކަމަށް ފުލުހުން ބުނެއެވެ.


Court Amuraai Ekuves Vaarisun Alifuthaa Havaaluvaan Dhekolhu - Vaguthu\nކޯޓު އަމުރާ އެކު ވެސް ވާރިސުން އަލިފުތާ ހަވާލުވާން ދެކޮޅު\nގއ. މާމެންދޫއަށް ނިސްބަތްވާ ދޮށީ އުމުރުގެ އަލިފުތާ ބަލަނެ މީހަކު ނެތި މަގުމަތިކޮށްލުމުން، އޭނާ އާއި ހަވާލުވާން އޭނާގެ ވާރިސުންގެ މައްޗަށް މެޖިސްޓްރޭޓް ކޯޓުން އަމުރު ކުރުމުން ވެސް އަލިފުތާ އާއި ހަވާލުވާން ވާރިސުން ދެކޮޅު ހަދައިފިއެވެ.\nއޮންލައިން ނޫސް "އަވަސް" ގައި ކައުންސިލާ ހަވާލާދީ ބުނެފައި ވަނީ އެ މައްސަލަ ޖެންޑަ މިނިސްޓްރީން ވެސް ބަލަމުންދާ ކަމަށެވެ.\nކައުންސިލުން ކުރިން ބުނެފައި ވަނީ މި މައްސަލައިގެ ސަބަބުން އަލިފުތާއަށް ނަފްސާނީ ގޮތުން ވަރަށް ބޮޑަށް އަސަރު ކޮށްފައިވާ ކަމަށާއި، އެނާގެ ބަލި ހާލަތުވެސް ރަނގަޅު ނޫން ކަމަށް ފާހަގަކޮށްފައެވެ.\nގއ.މާމެންދޫގައި އަޅާލާނެ މީހަކު ނެތިގެން، އެ މީހާ އަށް އެހީތެރިކަން ފޯރުކޮށްދޭނެ މީހަކު ހޯދަން ގއ.މާމެންދޫގެ ކައުންސިލް އިދާރާއިން ވަނީ ސެޕްޓެމްބަރު ތެރޭގައި އިއުލާންކޮށްފައެވެ. މާމެންދު އަށް އުފަން އުމުރުން 80 އަހަރުގެ އަލިފުތު ބަލަހައްޓަމުންދިޔަ މީހުން އޭނާ ގެއިން ނެރެލުމުން، މިވަގުތު އޭނާ ބަލަހައްޓަމުން ދަނީ މާމެންދޫ ކައުންސިލުންނެވެ.\nކައުންސިލުން އިއުލާން ކުރުމުން އެނާ ބަލަން ބަަޔަކު ޝައުގުވެރިކަން ފާޅުކުރި ނަމަވެސް އެ މީހުން އޭނާ ބަލަން ބޭނުންވަނީ ގޭގައި ތަނެއް ހަދައިގެންނެވެ.\nކޮވިޑް-19 އާ ގުޅިގެން މީހުން ބޭތިއްބުމަށް އެ ރަށުގެ ބޯޅަދަނޑުގައި ހަދާފައި ހުރިތަނެއްގައި އޭނާ ބަހައްޓައި، ބިދޭސީއެއްގެ އެހީގައި އޭނާ ބަލަހައްޓަމުން ދަނީ ކައުންސިލުންނެވެ. ކެއުމާއި ބުއިމާއި ހުރުމުގެ އިންތިޒާމް ކައުންސިލުން ހަމަޖައްސައި ދިން ނަމަވެސް، އުމުރުން ދުވަސްވެ މުސްކުޅި ވީ ދުވަހު އާއިލާގެ ފަރާތުން ބޭނުންވާ އެއްބާރުލުން ނުލިބުމުން އޭނާ އަށް ވަނީ ނަފްސާނީ ބޮޑެތި ތަކުލީފުތަކަކާއި ކުރިމަތިލާން ޖެހިފައެވެ.\nސަރުކާރުގެ ރަސްމީ ލިޔުންތަކުގައި ގެވެށި ގުޅުން ޝިއާރު ބޭނުން ކުރަން ނިންމައިފި\nއޮކްޓޯބަރ 10, 2020 15:11\nއޭބޭބެގެ ވާރިސުންކުރެން އަހާލަން ބޭނުން އެމީހުން މުސްކުޅި ނުވާނެތޯއާއި އަދި މުސްތަގުބަލުގައި ކަންތައްވާނެ ގޮތް އެމީހުނަށް އެނގޭތޯ؟\nއޮކްޓޯބަރ 10, 2020 15:16\nވާރިސުން ޖަލަށްލާން ޖެހޭ\nއޮކްޓޯބަރ 10, 2020 16:12\nތިހިސާބަށް ތިކަން ދިޔައިމަ އަހަރެން ބޭނުން ތިކަމުގެ އަނެއް ފަޅި ބަލާލަން، ވަގުތު ޓީމުން އާއިލާއާއި ވާހަކަ ދައްކާލަބަލަ، ނުވަތަ ރަށުގެ އެހެން ބަޔަކާ ނަމަވެސް. ތި އުމުރު މީހެއް ތިހެން އަޅާނުލާ ބަހައްޓާނެ ކަމަށް ބެލެވެނީ ކޮންމެވެސް ކަމެއް ތީގެ ފުރަގަހުގަ އޮތީމަ، އެހެންނޫންނަމަ މި ރާއްޖޭގައި ތިވަރުކަމެއް ވަރަށް ހިނގާނެހެން ހީނުވޭ....\nއޮކްޓޯބަރ 10, 2020 17:05\nއަލިފުތާ ގެ ނަމުގަ އޮށް ގޯތި ސަރުކާރަށް ނަގާފަ އަލިފުތާ ގުރާއިދޫގަ ހުރި ހާއްސަ އެހީއަށް ބޭނުންވާ މީހުންގެ ސެންޓަރަށް ބަދަލު ކޮށްލާ. އޭރުން ތި މައްސަލަ ހައްލުވީ. މާދަމާ އަލިފުތާ ދުނިޔެ ދޫކުރިޔަސް ވާރިސުން ހޭބަލިވަމުން ދުވާނެ އޭނަގެ ބިން ނުލިބިގެން\nއޮކްޓޯބަރ 10, 2020 19:55\nއަހަރެންގެ ބައްޕަ ކެންސަރުޖެހިގެން ނިޔާވިއިރު މަންމަ ޔާ ކޮޢްކޮ އަދި ސައިކޯ ބޭބެޔަކާ ހަވާލު ވާނެ މީހަކު ނެތުމުން ކިޔެވުމާ ވަޒީފާ އަދި ލިބުނުހެޑްމާސްޓަރުން ޓްރޭންކުރާ ކޯސްތަކާ މުޅި ކެރިއާ ނުވިތާކަށް ބޯއީފްރެންޑްވެސް ދޫކޮށް އާއިލާ ބެލެހެއްޓުމުގެ މަސައްކަތް ކުރީމެވެ އަހަންނަށްވުރެ ދޮށި11ކުދިން ބައްޕަގެ ތިއްބެވެ ﷲގެ ހަސްރަތުން ނޫނީ އެއްވެސް ރިވޯޑެއް ބޭނުމެއް ނޫނެވެ އެންމެންނަކީވެސް އަހަންނަވުރެ ތަނަވަސް އުޅެވޭ އަދި މާލޭގައި ބައެއްމީހުންގެ އަމިއްލަ ގެދޮރުވެސް ޙުރި މީހުންނެވެ ބޮޑު އާއިލާއެއް އެންމެ1500 ރުފިޔާއިން ބެލެހެއްޓިކަން ﷲ މޮޅަށް ދެނެވޮޑިގަންނަވާނެއެވެ 12އަހަރު އެމަސައްކަތުގައި އުޅުނުފަހުންﷲގެ ހަސްރަތުން ނަސްދެނެވި ބާރެއް ލިބި އެއްހާލަތުން އަނެއްހާލަތައް ބަދަލުކުރެއްވިއެވެ\nއޮކްޓޯބަރ 10, 2020 20:04\nއެ ބޭބެ މި ދުނިޔޭގައި ނެތް ދުވަހަކާ ޖެހުނީމަ ތި ވާރިސުން އަންނާނެ މަށަށް މަށަށް ގޮވަމުން އެ ބޭބެބެގެ މުދަލާ ފައިސާ ހޯދަން! އޭރުން ކޮންމެހެން ކޯޓަކުން އަދި އެހެން މީހަކުވެސް އެ މީހުންނަށް ހަދާންކޮށްދޭކަށްވެސް ނުޖެހޭނެ! އެވަރަށް ހުންނާނީ ލަދުހަޔާތް އަރުއްވާގަނެފައި!\nއޮކްޓޯބަރ 10, 2020 21:56\nމަ ވަރަށް އުފާވޭ އާއިލާ އެންމެން އަހަރެން16 އަހަރުގައި ދޫކޮށްލީތީ އަދި ވަރަށް އުފާވޭ ފިރިމީހާގެ އާއިލާއިން ބަކީ ކޮށްލީތީ އަސްލު އިންސާނުން ދަސްކުރަން ފުރުސަތު ލިބުމުން މަ ވަރަށް މުއްސަނދިވެފަ އާއިލާމީހުންގޭ ވަރުގަދަ ބެކަޕެއް އަހަންނާއެކު ވީނަމަ އަހަންނަކަށް އިންސާނުން ދަސްކުރަން ފުރުސަތެއް ނުލިބުނިސް އެންމެ ހަސަދަމީހުން ނާ ނިޔަތް ގޯސް މީހުން އެންމެ ގާތުގައި ސަނާ ކިޔަން ތިބިސް ފަގީރުކަމާ ބާކީ ކޮށްލެވޭ ވަގުތު އަސްލު އިންސާނީ ސޫރަ ފެންނާނީ\nއޮކްޓޯބަރ 10, 2020 23:24\nވަރަށް ރަގަޅު ވާހަކައެއް...އަލިބެގެ ބިން ދައުލަތައް ނަގާފަ ވިއްކާލާފަ އެފައިސާއިން އަލިބެ އަރާމުގަ ދައުލަތުގެ ހިޔަލެއްގައި ގެންގުޅެންވީ...ހަމަ މަރުވާއިރަށް ބިންހޯދަން ތިވާރިސުން ކޯޓުގަ ކިއުހަދާނެ..އެމީހުންނަށް އަލިބެ ބިމުން މިހާރު ޒައްރެއްގެ މިންވަރުވެސް ހައްގެނުވާނެ..ހުލްގު ކޮބާ؟.ކުލުނުކޮބާ...މިކަހަލަ ކަންތައް މަދުވާނީ ހަރުދަނާ ވަރުގަދަ އުސޫލުތައް ހަދައި އެއަށް ދައުލަތުންވެސް ބާރު އަޅައިގެން.


BREAKING NEWS: Huhdha Negumeh Nethi Atholhuthakugai Ehrashun Aneh Rashah Dhathuru Kureveyne - Vaguthu\nހުއްދަ ނެގުމެއް ނެތި އަތޮޅުތަކުގައި އެއްރަށުން އަނެއް ރަށަށް ދަތުރު ކުރެވޭނެ\nމިރޭގެ ނޫސްވެރިންގެ ބައްދަލުވުމުގައި އައިމިނަތު ޝައިނާ - ފޮޓޯ: ރައީސް އޮފީސް\nއެއްވެސް ހުއްދައެއް ނެތި މާލެ ފިޔަވައި އެހެން ރަށްރަށުގައި އެއްރަށުން އަނެއް ރަށަށް ދަތުރު ކުރުމުގެ ހުއްދަ ދޭން ސަރުކާރުން ނިންމައިފިއެވެ.\nމި ހުއްދަ ދޭން ނިންމާފައި ވަނީ އަންނަ ހޯމަ ދުވަހުން ފެށިގެންނެވެ.\n"އެހެން ނަމަވެސް މިހާރު ކޮވިޑް-19ގެ ވޭދަނަތައް ހުރީ މާލެއިން ކަމަށްވާއިރު،މާލެ އިން ފުރާ މީހުންނަށާއި، އަންނަ މީހުންނަށް ކޮންމެވެސް ވަރެއްގެ ރިސްޓްރިކްޝަންތަކެއް ހުންނާނެ، އަދި އެ އޮންނަ އުސޫލުގެ ދަށުން ކުރަން ޖެހޭ މަސައްކަތްތައް ކޮށްގެން، ފުރަން ޖެހޭ ފޯމްތަކާއި އެ އިންނަ ޕްރޮސެސް ފުރިހަމަ ކޮށްގެން އެއް ރަށުން އަނެއް ރަށަށް ދެވޭނީ"، ޝައިނާ ވިދާޅުވިއެވެ.\nއެހެންކަމުން މާލެއަށް ދަތުރު ކުރަން ބޭނުންވާނަމަ އެ އޮންނަ އުސޫލުގެ ތެރެއިން ފުލުހުންނާއި، އެރަށެއްގެ ކައުންސިލްގެ ހުއްދަ ހޯދަން ޖެހޭނެއެވެ. އަދި ބަލި ހުރި ރަށްތަކަށް ނޫނީ ބަލި ހުރި ރަށަކުން އެހެން ރަށަކަށް ދަތުރު ކުރާނަމަވެސް ހުއްދަ ހޯދަން ޖެހޭނެއެވެ.\nމީގެ އިތުރުން ބަލި ނެތް ރަށްތަކުގެ ޑޮމެސްޓިކް އެއާޕޯޓްތައް ހުޅުވައި، ދަތުރު ކުރުމަށް އަންނަ ހޯމަ ދުވަހުން ފެށިގެން ފުރުސަތު ދިނުމަށް ވަނީ ލަފާ ދީފައެވެ.\nޖޫން 12, 2020 03:07\nކޮބާތަ ތިބުނާ އަތޮޅުތަކަކީ؟ މާލެ ނޫން ރަށްރަށަށް ކިޔާ އާ ނަމެއްތަ އެއީ.\nޖޫން 12, 2020 19:25\nބޯކިބާ އަށް އެނގޭނީ


Kovid-19 ah Raajjey gai furathama faharah meehaku test koffi | Mihaaru\nހެލްތު މިނިސްޓަރު އަމީން: ރާއްޖޭގައި ފުރަތަމަ ފަހަރަށް ކޮވިޑް19 ވައިރަސް އަށް މީހަކު ވަނީ ޓެސްޓް ކޮށްފައި -- ފޮޓޯ/މިހާރު\nކޮވިޑް-19 އަށް ރާއްޖޭގައި ފުރަތަމަ ފަހަރަށް މީހަކު ޓެސްޓްކޮށްފި\n29 ފެބުރުއަރީ 2020 - 23:41 18 comments\nރާއްޖޭގައި ފުރަތަމަ ފަހަރަށް ކޮވިޑް-19 އަށް މީހަކު މިއަދު ޓެސްޓުކޮށްފި އެވެ.\nދުނިޔޭގައި ހަލުވިކަމާ އެކު ފެތުރެމުންދާ ކޮވިޑް-19 ރޯގާގައި 85،000 އަށް ވުރެ ގިނަ މީހުންގެ ގައިން ވައިރަސް ފެނި އަދި 2،900 އަށް ވުރެ ގިނަ މީހުން މިހާރު ވަނީ މަރުވެފަ އެވެ. ރާއްޖެ އިން މިހާތަނަށް އެ ވައިރަސް ފެނިފައި ނުވިޔަސް، އެ ވައިރަހަށް ޓެސްޓް ކުރެވޭނެ އިންތިޒާމް މިހާރު އޮތީ ހަމަޖައްސައިފަ އެވެ.\nހެލްތު މިނިސްޓްރީން މިރޭ ނެރުނު ބަޔާނެއްގައި ބުނީ އައިޖީއެމްއެޗްގައި ނިއުމޯނިއާ އަށް ފަރުވާ ދެމުންދާ މީހަކު ކޮވިޑް-19 އަށް މިއަދު ޓެސްޓް ކުރި ކަމަށެވެ. އެކަމަކު، އޭނާ އެ ވައިރަހަށް ނެގެޓިވް ވެފައިވާ ކަމަށް ހެލްތު މިނިސްޓްރީން ބުންޏެވެ.\nމިއީ ރާއްޖޭގައި އެފަދަ ޓެސްޓެއް ކުރި ފުރަތަމަ ފަހަރު ކަމަށާއި ކޮވިޑް-19 ނުވަތަ ކޮރޯނާވައިރަސް ފެތުރޭ ގައުމަކަށް ދަތުރު ނުކުރިޔަސް، ނިއުމޯނިއާ ނުވަތަ އަރިދަފުސް ރޯގާ ޖެހިިގެން ސީރިއަސް ހާލަތަކަށް ދާ މީހުން ޓެސްޓް ކުރަން ފަށާފައިވާ ކަމަށް އެ މިނިސްޓްރީން ބުނެ އެވެ.\nހެލްތު މިނިސްޓްރީން ބުނިގޮތުގައި، ކޮވިޑް-19 ގެ ހާލަތު ސަރުކާރުން އަންނަނީ ވަރަށް ގާތުން ބަލަމުންނެވެ. އެ ވައިރަސް ރާއްޖެ އަތުވެދާނެ ކަމަށްޓަކައި އަޅަންޖެހޭ ފިޔަވަޅުތައް އަޅަމުންދާ ކަމަށް ވެސް އެ މިނިސްޓްރީގެ ބަޔާނުގައި ވެ އެވެ.\nއަދި ކޮރޯނާވައިރަސް ރާއްޖެ އިން ފެނިއްޖެ ނަމަ، އާންމު ކުރާނެ ކަމަށް ހެލްތު މިނިސްޓްރީން ބުންޏެވެ.\nމިއީ ރާއްޖޭގައި އެފަދަ ޓެސްޓެއް ކުރި ފުރަތަމަ ފަހަރު ކަމަށާއި ކޮވިޑް-19 ނުވަތަ ކޮރޯނާވައިރަސް ފެތުރޭ ގައުމަކަށް ދަތުރު ނުކުރިޔަސް، ނިއުމޯނިއާ ނުވަތަ އަރިދަފުސް ރޯގާ ޖެހިިގެން ސީރިއަސް ހާލަތަކަށް ދާ މީހުން ޓެސްޓް ކުރަން ފަށާފައިވާ ކަމަށް ހެލްތު މިނިސްޓްރީން ބުނެ އެވެ.\nރާއްޖޭގައި، ކޮރޯނާވައިރަހަށް ޓެސްޓު ކުރެވޭނެ އިންތިޒާމު ހަމަޖެހުނީ އެކަމަށް ބޭނުންވާ ކިޓުތައް ޑަބްލިއުއެޗްއޯ އިން ހަދިޔާކުރުމާ ގުޅިގެންނެވެ.\nމި މަހުގެ 20 ގައި، އެ ކިޓުތަކާ ރަސްމީކޮށް ހަވާލުވެވަޑައިގަތުމަށް ފަހު، ހެލްތު މިނިސްޓަރު އަބްދުﷲ އަމީން ވިދާޅުވެފައި ވަނީ އެ ދުވަހުން ފެށިގެން ރާއްޖޭގައި ކޮރޯނާވައިރަހަށް ޓެސްޓު ކުރެވޭނެ ކަމަށެވެ. އަދި ޓެސްޓުގެ ނަތީޖާ 10-12 ގަޑިއިރުގެ ތެރޭގައި ލިބޭނެ ކަމަށް ހެލްތު މިނިސްޓްރީން ވަނީ ބުނެފަ އެވެ. ރާއްޖޭގައި އެ ޓެސްޓު ކުރެވޭނީ އައިޖީއެމްއެޗުން އެކަންޏެވެ.\nRaajjeygai coronavirus ah test kureveyne goiy hamajassaifi\nޑަބްލިއުއެޗްއޯ އިން ވަނީ، ކޮވިޑް ވައިރަަހަށް ޓެސްޓު ކުރުމަށް ބޭނުންވާ 10 ކިޓާއި ޕާސަނަލް ޕްރޮޓެކްޝަން އިކުއިޕްމެންޓް (ޕެޕް) ރާއްޖެ އަށް ހަދިޔާކޮށްފަ އެވެ. އެ ކިޓްތައް ބޭނުންކޮށްގެން 1،000 މީހުން ޓެސްޓުކުރެވޭނެ ކަމަށް ހެލްތު މިނިސްޓްރީން ބުނެފައި ވެ އެވެ. ޕެޕް އަކީ އެ ވައިރަސް ހުރި ކަމަށް ޝައްކުކުރެވޭ މީހުންނާ އެކު މަސައްކަތްކުރާ ސިއްހީ މަސައްކަތްތެރިންނަށް ރައްކާތެރިކަން ފޯރުކޮށްދޭ އިކުއިޕްމެންޓެވެ.\nކޮރޯނާވައިރަހަށް ޓެސްޓު ކުރެވޭނެ އިންތިޒާމް ރާއްޖޭގައި ހަމަޖެއްސުމާ ހިސާބަށް އެކަން ކުރަމުން އައީ އިންޑިއާގެ ޕޫނޭ އަށް ޓެސްޓުތައް ފޮނުވައިގެންނެވެ. އޭރު ޓެސްޓުގެ ނަތީޖާ ލިބެން ތިން ދުވަސްވަރު ނެގި އެވެ.\nއިތުރު ލިޔުންތައް ސިއްހަތު ޗައިނާ ސިއްހީ ޚިދުމަތް ހެލްތު މިނިސްޓްރީ ބަލިތައް އައިޖީއެމްއެޗު އަބްދުﷲ އަމީން، ހެލްތު މިނިސްޓަރު


ތޯއްޕެގެ ޝަރަފްގައި އައި.ކްލަބް ޒުވާނުންނާއި ދެކޮޅަށް — Ihavandhoo.com\nތޯއްޕެގެ ޝަރަފްގައި އައި.ކްލަބް ޒުވާނުންނާއި ދެކޮޅަށް\n19 ޖުލައި 20192މަހްމޫދު ޢަލީ\nމާލެ ސަރަހައްދުގައި ދިރިއުޅޭ އިހަވަންދޫ ޒުވާނުންގެ މެދުގައި އެކުވެރިކަން އާލާކޮށް އިޖުތިމާއީ ރޫހް ވަރުގަދަކުރުމަށްޓަކައި މަސައްކަތްކުރަމުންދާ އައި.ކްލަބުގެ ފަރާތުން މިރޭ ތަފާތު މެޗެއް ކުޅުމަށް ނިންމައިފިއެވެ.\nއައި.ކްލަބުގެ ފައުންޑަރ މެމްބަރ ހުސެއިން ފާއިޒު ބުނީ، މިރެއަކީ އަނެއްކާވެސް އައި.ކްލަބުގެ ތާރީހްގައި ތަފާތު ރެއެއްކަމަށާއި، މިރޭ މިނިކުންނަނީ އައި.ކްލަބުގެ ކުރީގެ ނައިބު ރައީސް މުހައްމަދު ޢަބްދުއްލަޠީފް (ތޯއްޕެ)ގެ ޝަރަފްގައި އިހަވަންދޫ ޒުވާނުންނާއި ދެކޮޅަށް ކަމަށެވެ.\nފާއިޒު އިތުރަށް ބުނީ، މާލެ ސަހަރައްދުގައި ދިރިއުޅޭ ޒުވާނުންގެ ޓީމާ އައި.ކްލަބުން ހޮވާލެވޭ ޓީމް ކުޅޭ މެޗް ޝަރަފްވެރިކޮށްދެއްވާނީ ތޯއްޕެކަމަށާއި، މިއީ ދުންފަތުގެ އިސްތިޢުމާލުކުރުން ހުއްޓާލުމަށް ތޯއްޕެ ކުރާ މަސައްކަތަށް އައި.ކްލަބުން ދޭ ހިތްވަރެއްކަމަށެވެ. އަދި މި މެޗް މިއިންތިޒާމް ކުރަނީ އައި.ކްލަބުން ރާވާ ހިންގާފައިވާ ގިނަ ހަރަކާތްތަކެއް ހިންގުމުގައި އެންމެ އިސްކޮށް ހަރަކާތްތެރިވި އެއް މެންބަރު، ތޯއްޕެ، ދުންފަތުގެ އިސްތިޢުމާލްކުރުން ހުއްޓާލާ ދުންފަތާއި ދުރަށް ދިޔަކަން ރަސްމީ ސިފައެއްގައި އިޢުލާންކުރުމުން، އެކަމުގެ އުފަލުގައި ކަމަށެވެ.\n" 12ވަރަކަށް އަހަރަށްފަހު ދުންފަތުގެ އިސްތިއުމާލުކުރުން ތޯއްޕެ ހުއްޓާލުމަކީ ކުޑަކަމެއް ނޫން. މިއީ ވަރަށް ބޮޑު ކަމެއް. މިއީ އިހަވަންދޫގެ ޒުވާނުންނަށް މިނާޒުކު ވަގުތުގައި ތޯއްޕެ ދިން ވަރަށް ބޮޑު ހިތްވަރެއް. ދުންފަތާއި ދެކޮޅަށް ތޯއްޕެ ކުރަމުންދާ އަސަރުން ފުރިގެންވާ ހަނގުރާމައިގެ ފަހު ތަޅާލުމުގައި ތޯއްޕެގެ އަތުގައި މިހިފަނީ އައި.ކްލަބުން" ފާއިޒު ބުންޏެވެ.\nމާލޭގައި ދިރިއުޅޭ ޒުވާނުންގެ އިތުރުން މިރޭގެ މެޗަށް މާލެ އަތޮޅު ރިސޯޓްތަކުގައި މަސައްކަތްކުރާ އިހަވަންދޫގެ މަޝްހޫރު ކުޅުންތެރިން އަންނާނެކަމަށާއި، މިރޭގެ މެޗް ޚާއްސަވަނީ މިރޭގެ މެޗް ޝަރަފްވެރިކުރާނީ ތޯއްޕެކަމުގައި ވާތީކަމަށް ފާއިޒު ތަކުރާރުކޮށް ބުންޏެވެ.\nދުންފަތާއި ދުރަށް ދިޔަކަން ތޯއްޕެ އިޢުލާންކުރީ މިދިޔަ ހަފްތާގައި ތޯއްޕެގެ ރަސްމީ ފޭސްބުކް އައިޑީ މެދުވެރިކޮށެވެ.\nމުޅި ޚަބަރު ކިޔާލުމުން ދޭހަވަނީ މުޙައްމަދު ޢަބްދުލް ލަޠީފަށް ކޮށްފައިން މަލާމާތެއްހެން މި އީ․\n– 19 ޖުލައި 201900\nއެހެން ދޭހަވެދާނެ․ އެއީ އައި․ ކްލަބުގެ ހަރަކާތްތައް ބަލައިގަންނަން އުނދަގޫ ބޭފުޅުންނަށް ވާނެގޮތް\n– 22 ޖުލައި 201900


Ithurah Interest Negumun 335 Million Dollarge Badhaleh Dheyn Jehihje - Vaguthu\nއިތުރަށް އިންޓަރެސްޓް ނެގުމުން 335 މިލިއަން ޑޮލަރުގެ ބަދަލެއް ދޭން ޖެހިއްޖެ\nއެމެރިކާގެ 'ސިޓީގްރޫޕް' ބޭންކުން އެ ބޭންކުގެ ކަސްޓަމަރުންގެ އަތުން އިންޓްރެސްޓުގެ ގޮތުގައި އިތުރަށް ފައިސާ ނަގާފައިވާތީ ބަދަލެއްގެ ގޮތުން 335 މިލިއަން ޑޮލަރު ދިނުމަށް އެއްބަސްވެއްޖެއެވެ.\nއެމެރިކާގެ މާލީ އިދާރާތަކުގެ ކަންތައްތައް މޮނީޓާ ކުރާ އެޤައުމުގެ 'ކޮންޒިއުމާ ފިނޭންޝަލް ޕްރޮޓެކްޝަން ބިއުރޯ' ގެ ފަރާތުން ވަނީ ސިޓީ ބޭންކުން އެ ބޭންކުގެ ބައެއް ކަސްޓަމަރުންގެ އަތުން އަހަރީ ގޮތުން ނަގާ އިންޓްރެސްޓުގެ ގޮތުގައި އިތުރަށް ފައިސާ ނަގާކަން ފާހަގަކޮށްފައެވެ. އެއާ އެކު، ސިޓީބޭންކުން ވަނީ ހުކުރު ދުވަހު އެ ބިއުރޯއާއެކު ވަކިން އެއްބަސްވުމަކަށް ގޮސް، އިންޓްރެސްޓުގެ ގޮތުގައި އިތުރަށް ފައިސާ ނެގުނު ކަސްޓަމަރުންނަށް ބަދަލުދޭން ނިންމާފައެވެ.\nއެމެރިކާގެ ޤާނޫނު ބުނާގޮތުން އިންޓްރެސްޓު ރޭޓު ކަނޑައެޅުމުގައި ބޭންކުތަކުން ގަވާއިދުން ކަސްޓަމަރުންގެ މަޢުލޫމާތު ބަލަހައްޓަން ޖެހެއެވެ. އެމެރިކާގައި އިންޓްރެސްޓު ރޭޓުގެ ޤާނޫނު އޮންނަ ގޮތުން އިގްތިސާދަށް އަންނަ ބަދަލުތަކަށާއި، ކްރެޑިޓް ރިސްކަށް ބަލާފައި، އިންޓްރެސްޓު ރޭޓު މަތިކޮށްފައި ތިބި ކަސްޓަމަރުންގެ މަޢުލޫމާތު، ރޭޓު މަތިކުރިތާ6މަސްދުވަހުގެ ތެރޭގައި އަލުން ރިވިއު ކުރަން ޖެހެއެވެ.\nސިޓީބޭންކުން އިތުރަށް އިންޓްރެސްޓުގެ ގޮތުގައި ފައިސާ ނަގާފައިވަނީ މިގޮތަށް ކަސްޓަމަރުންގެ މަޢުލޫމާތު އަލުން މުރާޖަޢާ ކޮށްފައި ނުވާ މީހުންގެ އަތުންނެވެ. ސިޓީ ބޭންކުން މިހާރު ވަނީ އެ ބޭންކުގެ 10 އިންސައްތަ ކަސްޓަމަރުންގެ މަޢުލޫމާތު މުރާޖަޢާ ނުކުރެވޭ ކަމަށް އެއްބަސްވެފައެވެ. އެއީ ގާތްގަނޑަކަށް 1.75 މިލިއަން ކަސްޓަމަރުންނެވެ. އެމީހުންނަށް ބަދަލްދޭން މިހާރު ނިންމާފައިވާއިރު، އެވްރެޖު ގޮތެއްގައި ކޮންމެ ކަސްޓަމަރަކަށް 190 ޑޮލަރު ލިބޭނެކަމަށް އަންދާޒާކުރެވިފައި ވެއެވެ.\n"ސިޓީ އަށް އުފަލެއް ލިބިއްޖެ ބިއުރޯއާއެކު މި މައްސަލައަށް ހައްލެއް ގެނެވުނީމަ. އަހަރެމެން ބޭނުންވޭ މަޢާފަށް އެދެން ކަސްޓަމަރުންގެ ކިބައިން މިއަށްވުރެ އަވަހަށް އެކަން ހައްލު ނުކުރެވި ދިޔާމަ." ސިޓީބޭންކުގެ ބަޔާނެއްގައި ބުނެފައިވެއެވެ. ބިއުރޯއާ ގުޅިގެން ސިޓީބޭންކުން އެ މައްސަލައަށް އެއްބަސްވެފައިވާތީ އެ ބޭންކަށް އިތުރު އެއްވެސް ޖޫރިމަނާއެއް ދައްކާކަށް ނުޖެހޭނެއެވެ.


Aharuge shakhusiyyathunnah hohalhain kudhin salaamai kuri doctarun | Mihaaru\nއޮސްޓްރޭލިއާގެ އަހަރުގެ ޝަޚުސިއްޔަތުންނަށް ހޮވުނު ޑޮކްޓަރުން ކަމަށްވާ ހަރިސް (ވ) އާއި ކްރައިގް (މ) ބޮޑު ވަޒީރު މޮރިސަންއާ އެކު . --ފޮޓޯ:އޭޕީ\nއަހަރުގެ ޝަޚުސިއްޔަތުންނަށް ހޮހަޅައިން ކުދިން ސަލާމަތް ކުރި ޑޮކްޓަރުން\n26 ޖެނުއަރީ 2019 - 12:243comments\nސިޑްނީ (ޖެނުއަރީ 26) - ތައިލެންޑުގެ ހޮހަޅައިގައި ތާށިވި 12 ކުދިންނާއި ކޯޗު ސަލާމަތް ކުރުމުގައި އިސް ރޯލެއް އަދާކުރި އޮސްޓްރޭލިއާގެ ދެ ޑޮކްޓަރުން އެ ގައުމުގެ މިދިޔަ އަހަރުގެ ޝަޚުސިއްޔަތުންގެ ގޮތުގައި ހޮވައިފި އެވެ.\nޑރ. ރިޗަޑް "ހެރީ" ހެރިސް އަދި ޑރ. ކްރައިގް ޗަލެން ވަނީ ހޮހަޅައިން ކުދިން ސަލާމަތް ކުރުމުގައި މުހިންމު މަސައްކަތްތަކެއް ކޮށްދީފައި ކަމަށް އެވޯޑް ކޮމިޓީން ވަނީ ބުނެފަ އެވެ. އެމެޗާ ޑައިވަރުންގެ ގޮތުގައި މަޝްހޫރު ދެ ޑޮކްޓަރުން ވަނީ ދުނިޔޭގެ ސަމާލުކަން ލިބުނު މިޝަންގައި އަމިއްލަ ފުރާނަ ނުރައްކަލުގެ ތެރެއަށް ދޫކޮށްލައިފަ އެވެ. ކޮންމެ އަހަރަކު ވެސް އެވޯޑް ދެނީ "އޮސްޓްރޭލިއާ ދުވަސް" ފާހަގަ ކުރަން ބާއްވާ ރަސްމިއްޔާތުގަ އެވެ. އެވޯޑް ދެނީ ގައުމަށް ރޯލް މޮޑެލުންގެ ގޮތުގައި ހަރަކާތްތެރިވެފައިވާ ބޭފުޅުންނަށެވެ.\nހޮހަޅައިން ކުދިން ސަލާމަތް ކުރުމުގައި ބައިވެރިވި ދެ ޑައިވަރުންނަށް އެވޯޑް ދެނީ.\nނޭޝަނަލް އޮސްޓްރޭލިއާ ޑޭ ކައުންސިލުން ބުނީ ޑރ. ހަރިސް ވަނީ ފުރަތަމަ ދުވަހުން ފެށިގެން ހޮހަޅައިގެ ތެރޭގައި އެ ކުދިންނާ އެކު މަޑުކޮށްފައި ކަމަށެވެ. އަދި އޭނާ ހޮހަޅައިން ނުކުތީ އެންމެ ފަހު ކުއްޖާއާ އެކު އެވެ.\n"ހޮހަޅައިގެ ހަނި އުނދަގޫ ދޭތެރެތަކުން ފީނަމުން ގޮސް އެ ކުދިންނާ ހަމައަށް ވާސިލްވެ ޑރ. ހަރިސް ވަނީ ހުރިހާ ކުދިންނަށް ވެސް ސިއްހީ ފަރުވާ ދީފައި. ހޮހަޅައިން ކުދިން ނެރުނު އިރު ބިރު ގަތުން ކުޑަކުރަން އެ ކުދިން ހޭނެއްތީ ވެސް ޑޮކްޓަރު ހަރިސް،" ކައުންސިލްގެ ބަޔާނުގައި ބުނެފައިވެ އެވެ.\nހޮހަޅައިން ކުދިން ސަލާމަތް ކުރުމުގައި ބައިވެރިވި ދެ ޑައިވަރުން ކަމަށްވާ ހަރިސް (ކ) އާއި ކްރައިގް\nހޮހަޅައިން އެކި ކުދިން ވަކިވިން ނެރުމަށް ހިންގި އޮޕަރޭޝަނުގައި ހަނި އަދި އުނދަގޫ ދޭތެރެތަކުން ފީނުމުގައި ޑރ. ޗަލެން ވަނީ ކޮންމެ ދުވަހަކު ވެސް 10-12 ގަޑިއިރު ހޭދަކޮށްފަ އެވެ.\nބޮޑު ވަޒީރު ސްކޮޓް މޮރިސަންގެ އަތްޕުޅުން އެވޯޑާ ހަވާލުވުމަށް ފަހު ދެ ޑޮކްޓަރުން ވެސް ވިދާޅުވެފައި ވަނީ "އެ މީހުންނަކީ ވެސް ކުދިން ސަލާމަތް ކުރަން ހިންގި އޮޕަރޭޝަނުގެ ބޮޑު ޓީމެއްގެ ބައެއް" ކަމަށެވެ. ދެ ޑޮކްޓަރުން އޮޕަރޭޝަނުގައި ބައިވެރިވީ ތައިލެންޑުގައި އެ މީހުން ހޭދަކުރި ޗުއްޓީ ކުރުކޮށްލުމަށް ފަހު އެވެ.\nތައިލެންޑުގެ ތަމް ލުއާން ހޮހަޅައިގައި ފުޓުބޯޅަ ޓީމުގެ 12 ކުދިންނާއި ކޯޗު.\nމިދިޔަ އަހަރުގެ ޖޫން މަހުގެ 23 ވަނަ ދުވަހު ވައިލްޑް ބޯސް ފުޓުބޯޅަ ޓީމުގެ 12 ކުދިންނާއި ކޯޗު ތަމް ލުއާން ހޮހަޅަ އަށް ވަނީ އެ ދުވަހުގެ ފުޓުބޯޅަ ޕްރެކްޓިސް ނިންމާލުމަށް ފަހު އެވެ. ނަމަވެސް އެ ކުދިން ހޮހަޅައަށް ވަން ފަހުން ވާރޭ ވެހި ހޮހަޅައިގެ ތެރޭގައި ފެންބޮޑުވެ ނުކުމެވޭނެ ގޮތެއް ނެތި ތާށިވީ އެވެ. ހޮހަޅައިގެ ތެރޭން އެ ކުދިން އެންމެ ފުރަތަމަ ހޯދީ އިނގިރޭސި ވިލާތުގެ ދެ ޑައިވަރުންނެވެ. ކުދިން ސަލާމަތް ކުރުމުގައި ބައިވެރިވި އިނގިރޭސި ވިލާތުގެ ޑައިވަރުންނަށް ވެސް އެ ގައުމުން ވަނީ ޝަރަފް ދީފަ އެވެ.\nތިން ހަފުތާ ފަހުން އެ ކުދިން ސަލާމަތުން ހޮހަޅައިން ނެރުނީ ބައިނަލްއަގުވާމީ ޑައިވަރުންގެ ޓީމަކުން ހިންގި ނޭވާ ހިފަހައްޓާލަން ޖެހުނުވަރުގެ ނުރައްކާ ބޮޑު އޮޕަރޭޝަނަކަށް ފަހު އެވެ.


ބ. އަތޮޅުގެ ދެ ކައުންސިލަރަކު ސަސްޕެންޑް ކޮށްފި\nދޮންފަނު ކައުންސިލްގެ މެމްބަރުން މޭ 3، 2017 ގައި ހުވާކުރައްވަނީ. އެރަށު ކައުންސިލުގެ ނައިބް ރައީސާއި ކެންދޫ ކައުންދޫ ކައުންސިލުގެ މެންބަރަކު ވަނީ ސަސްޕެންޓްކޮށްފައި\nއެމްޑީޕީގެ ޕްރައިމަރީއާ ގުޅިގެން ބ. ކެންދޫ ކައުންސިލް މެންބަރު އިބްރާހީމް އަބްދުއް ރަހްމާން އާއި ދޮންފަނު ކައުންސިލްގެ ނައިބު ރައީސް ހަސަން ހަފީޒު ލޯކަލް ގަވަމެންޓް އޮތޯރިޓީ (އެލްޖީއޭ)ން އިއްޔެ ސަސްޕެންޑްކޮށްފި އެވެ.\nބ. އަތޮޅުގެ މިދެރަށުން ދެ ކައުންސިލަރުން ސަސްޕެންޑްކޮށްފައިވާ އިރު، ހަމަ މި މައްސލައިގާ މުޅި ރާއްޖެއިން 21 ރަށު ކައުންސިލަރަކާއި ފަސް އަތޮޅު ކައުންސިލަރުން ވެސް ވަނީ ސަސްޕެންޑް ކޮށްފަ އެވެ.\nކައުންސިލަރުންނަށް އެލްޖީއޭން ފޮނުވި ސިޓީއެއްގައި ބުނީ އެ ކައުންސިލަރުން ޕްރައިމަރީގައި ބައިވެރިވެފައިވާ ކަމުގެ ހެކި އެލްޖީއޭއަށް ލިބިފައިވާ ކަމަށާއި އަދި އެ ކަމުގައި ކައުންސިލަރުން ބައިވެރިވެ، އަމަލީ ގޮތުން އެއްބާރުލުން ދީފައިވާ ކަމަށެވެ.\nއެހެންވެ، މިއަދުން ފެށިގެން އެއްވެސް މުސާރައެއް ނުލިބޭ ގޮތަށް ކައުންސިލަރުން ތިން މަސް ދުވަހަށް ސަސްޕެންޑްކޮށް، އެއްވެސް ހައިސިއްޔަތަކުން ކައުންސިލް ތަމްސީލު ކުރުން މަނާކަމަށް އެލްޖީއޭން އެ ބޭފުޅުންނަށް ވަނީ އަންގާފަ އެވެ.\nއެމްޑީޕީގެ ރިޔާސީ ޕްރައިމަރީ ބޭއްވީ، ނަޝީދަކީ ޖަލު ހުކުމެއްގައި ހުންނެވި ބޭފުޅަކަށް ވާއިރު، އެމަނިކުފާނު ބައިވެރިވެވަޑައިގެން ބާއްވާ ޕްރައިމަރީއެއް ގަވާއިދާ ޚިލާފު ވާނެ ކަމަށް އިލެކްޝަންސް ކޮމިޝަނުން އަންގައި އެކަން އެގޮތަށް ނުކުރުމަށް ސިވިލް ކޯޓުން އަމުރުކޮށްފައި ވަނިކޮށެވެ.


Mansha 1 (Episode 49) - TrendingRED\n7 ނޮވެންބަރ 2017 - 12:00\nމަންޝާ ތެދުވެ ހިންދެމިލިއެވެ. ކަރު ދެފަރާތަށް އަރިކޮށްލަމުން ޒިބާނާ ދިމާއަށް ހިނގައިގަތެވެ. "ޒިބާން މަބެނާ ކަންތައް ކެރިމެއި ނޫނީ މަންޝާގެ ހަށިގަނޑުން އަވަ ނިނުކުންނަށުން..." (ޒިބާން އަހަރެން ބުނާ ކަންތައްކުރީމަ ނޫނީ މަންޝާގެ ހަށިގަނޑުން އަހަރެން ނުނިކުންނާނަން...) ޒޭބާ ބޭނުންވީ އޭނާ ބޭނުންވާ ކަންތައް ކުރަން ޒިބާން އެއްބަސް ކުރުވާށެވެ. އެއްމިޔަކަނުން ހިނިއައިސް ހުރެ އޭނާ ޒިބާން ކައިރިއަށް ފިޔަވަޅެއް އަޅާލިއެވެ. ޒިބާން ވަށާ ހިނގަމުން ދިޔަ އިރު އޭނާ އަޒީމާ ގާތްވީމަ ޒިބާނަށް އަސަރު ކުރާނެކަން އެނގޭކަމަށްވެސް ބުންޏެވެ. މިހުރިހާ ކަމެއް ތަކުރާރުކޮށް ކުރަމުން ދާނެކަމަށާ އެކަން ހުއްޓާނީ ޒިބާން ޟިރާރަށް ބަދަލުހިފުމަށް އެހީވާން އެއްބަސްވުމުންކަމަށްވެސް ޒޭބާ ބުނަމުން ދިޔައެވެ.\n"ޒޭބާ... ކެހެނަކަށް ވެގެން ތެ ހިނގަނީ... ބަލަފެލަ ތެ ކިއޭ އެއްތަށް... އަދޮ މަށް ޒޭބާ ތެ ދެނީ ކިހެއި ބޮޑޮ އަނިޔާ... އާއިލާއި އެއްވެސް މީހަކާ ބަލައިނިގައް ކޫދަކާ ވީކޯ މަ ޒޭބާ ބެލީ ކިހެއި ލޯބިން... މަ ނެއުއެއްތެއްނާ ޒޭބާށް ވޭނެ ގޮށް ހިތަކަށް ނިއަރައި... މަށް ކުދުކޫދަކާ ގިނިވޭނޑޭ ނިއެސް އިނގެއި އެކޯ... އެކަމަކި މަ އާއިލާއި ދެކެޑަށް ޒޭބާ ގިނިވޭނޑެނެއި ކިހެއި ލޯބިން.. އަދޮ މަންޝާ ބަނޑިއެއޮތީ މަ ކޫދަށް... މަންޝާކީ މަމިދުނިޔެއިން އެންމެ ލޯބިވޭ މީހަކީ... އެކަމަކި ޒޭބާ ބަދަލޮހިފުމުގައި ތެހެދޭ ގޮށްތަކުން މަންޝާގެ ހަށިގަނޑަށް ތެ ދެނީ ކެހެއި ބޮޑޮ އަނިޔާ... މަންޝާއަށް ލިބޭ ކޮންމެ އަނިޔާކީ މަށަސްލިބޭ އަނިޔާ... އާދޭސްކޮށްފެއި މިބެނަނީ ތެހެން ނިހަދަ...މަގޭ ފުރާނަ ނެގިއަސް ހެއު... މަންޝާ ދޫކޮށްލަ...މަގޭ ލޯބި ޒޯއީއަށް ވޭނެވަރޮ ޒޭބާއަކަށް ނިވެސްނެނީއްޔާ؟..." (ޒޭބާ... ކިހިނެއް ވެގެން ތިއުޅެނީ.. ބަލާބަލަ ތި ކިއޭ އެއްޗެއް... މިއަދު އަހަރެންނަށް ޒޭބާ ތިދެނީ ކިހާ ބޮޑު އަނިޔާއެއް... އާއިލާ އެއްވެސް މީހަކު ބަލައިނުގަތް ކުއްޖަކަށް ވީއިރު އަހަރެން ޒޭބާ ބެލީ ކިހާ ލޯބިން... އަހަރެން ނެތްނަމަ ޒޭބާއަށް ވާނެގޮތް ހިތަކަށް ނާރާތަ.. އަހަރެންނަށް ކުޑަކުއްޖަކު ގެންގުޅެން ނުވެސް އިނގޭނެ އޭރު.. އެކަމަކު އަހަރެންގެ އާއިލާއާ ދެކޮޅަށް ޒޭބާ ގެންގުޅުނީ ކިހާ ލޯބިން... މިއަދު މަންޝާގެ ބަނޑުގަ އެއޮތީ އަހަރެންގެ ދަރިއެއް.. މަންޝާއަކީ އަހަރެން މިދުނިޔޭއިން އެންމެ ލޯބިވާ މީހަކީ.. އެކަމަކު ޒޭބާގެ ބަދަލު ހިފުމުގަ ތިހެދޭ ގޮތްތަކުން މަންޝާގެ ހަށިގަނޑަށް ތިދެވެނީ ކިހާބޮޑު އަނިޔާއެއް... މަންޝާއަށް ލިބޭ ކޮންމެ އަނިޔާއަކީ އަހަރެންނަށްވެސް ލިބޭ އަނިޔާއެއް...އާދޭސްކޮށްފަ މިބުނަނީ.. ތިހެން ނުހަދާ... އަަހަރެންގެ ފުރާނަ ގެންދިޔަޔަސް ހެޔޮ މަންޝާ ދޫކޮށްލާ.... މަގޭ ލޯބި ޒޯއީއަށް ވާނެވަރު ޒޭބާއަށް ނުވިސްނެނީތަ؟...) ޒިބާން ކަކޫ ޖަހާ ތިރިވެ ރޯން ފެށިއެވެ. އޭނާއަށް ގޮތްހުސްވިކަހަލައެވެ. މަންޝާއާ ޒޭބާގެ ދެމެދުން އޭނާއަށް ވަކި މީހަކު ހިޔާރު ކުރަން އުނދަގޫ ވިއެވެ. ޒޭބާއަކީ އޭނާ އެކަނިމާއެކަނި ބެލި އޭނާގެ ލޯބިވާ ކޮއްކޮއެވެ. ދެން އެހެރީ އޭނާގެ ފުރާނަފަދަ މަންޝާއެވެ.\n"މަށް މައުފޫކޮށްލަ ޒިބާން.... އެކަމަކި ޟިރާރު މަގޭ މަންމާ މެރީ... މަގޭ މަންމާ ހިށިއެއްތެއްނާ މަ ގަނަތެޅޭކަށް ނިޖެހެނެއިސް... ޒިބާން މާސް ބަނޑޮބޮޑޮ... މަންޝާށް މިހެން ހަދާކަށް ބޭނުމަށް ނޫން... އެކަމަކި ޟިރާރަށް ބަދަލޮހިފާ އެއަގެ ހުށުހައި ކުދިންގެ ދުވަސް ދިއްވަލާށުން..." (އަހަރެންނަށް މާފްކުރޭ ޒިބާން.. އެކަމަކު ޟިރާރު އަހަރެންގެ މަންމަ މަރާލީ.. އަހަރެންގެ މަންމަ ހުރިނަމަ އަހަރެމެން ގަނަތެޅޭކަށް ނުޖެހުނީސް... ޒިބާން އަހަރެންވެސް ބަޑު ބޮޑު.. މަންޝާއަށް މިހެން ހަދާކަށް ބޭނުމެއް ނޫން... އެކަމަކު ޟިރާރަށް ބަދަލު ހިފަން އޭނަގެ ހުރިހާ ކުދިންގެ ދުވަސް ދުއްވާލާނަން...) މަންޝާގެ ދެލޮލުން ނޫކުލައިގެ ވިދުން ފާޅުވެގެން ދިޔައެވެ. ޒޭބާ ގޯހެއް ހަދާފާނެތީ ޒިބާން ބިރުގަތެވެ. ޟިރާރުމެން މިހާރު ފަންޑިތަ ހަދާކަމާ އެމީހުންގެ ބާރުން ޒޭބާ އަންދާލާކަށް ޒިބާން ބޭނުމެއް ނުވިއެވެ.\n"ޟިރާރަށް ހިފާ ބަދަލެއް މަންޝާ އަނިޔާކެރަނީ ކެންކެރާ... މީ ޟިރާރުގެ ކޫދަކާކަމަސް އެއަކަށް ނިއަސް އިނގޭހެއް.... މަންޝާއަށް ދެރާ ދެރެގެން ޟިރާރަށް އަސަރަށް ކެރާށީ؟... ބަދަލޮހިފަގެން ޒޭބާގެ ހިތަށް ފިނިކަމަށް ލިބޭށީ؟... ބަދަލޮހިފުމުން މަންމާ އަނބަރައި އޭށީ؟... މަ ޒޭބާއި އެއްކެޑަށް ހިންނަނެހެން ހީވެއި؟..." (ޟިރާރަށް ހިފާ ބަދަލުގައި މަންޝާއަށް އަނިޔާދެނީ ކީއްކުރަން.. މީ ޟިރާރުގެ ދަރިއެއްކަންވެސް އޭނައަކަށް ނުވެސް އެނގޭނެ... މަންޝާއަށް ދެރައެއް ދީގެން ޟިރާރަށް އަސަރެއް ކުރާނެތަ؟... ބަދަލު ހިފައިގެން ޒޭބާގެ ހިތަށް ފިނިކަމެއް ލިބޭނެތަ؟... ބަދަލު ހިފުމުން މަންމަ އެނބުރި އަންނާނެތަ؟... އަހަރެން ޒޭބާއާ އެއްކޮޅަށް ހުންނާނެހެން ހީވޭތަ؟...) ޒޭބާގެ ނިންމުން ބަދަލުކޮށްލެވޭނެ ކަހަލަ އެތައް ސުވާލެއް ޒިބާން ކުރަމުން ދިޔައެވެ.\n"ސޮރީ ޒިބާން... މަގޭ މުއަ ސިކުނޑިއަށް ތެ ހުށުހައި ކަަަމށް ނިވިސްނެނީ.. މަށް މައުފުކޮށްލަ..." (ސޮރީ ޒިބާން... އަަހަރެންގެ މޮޔަ ސިކުނޑިއަށް ތިހުރިހާ ކަމެއް ނުވިސްނުނީ....އަހަންނަށް މައާފް ކުރޭ...)\nތަނަށް ވެރިވި ހަމަހިމޭންކަމުގެ ތެރެއިން ޒޭބާ އެތާ ނެތްކަން ޒިބާނަށް އިހްސާސް ވިއެވެ. ކުއްލިއަަކަށް ޒިބާން ގާތްވެލީ މަންޝާ ކައިރިއަށެވެ. މަންޝާގެ ހާލު ކިހިނެއްތޯ ބަލަން އޭނާ ބޭނުން ވިއެވެ. "މަންޝާ.. މަންޝާ.. ލޯ ހުޅުވަބަލަ...މަންޝާ..." މަންޝާ ނޭވާނުލާކަން ޒިބާނަށް އެނގުނީ އެވަގުތެވެ. ދެލޯ ކަރުނުން ފުރިފައިހުރެ ޒިބާން ބަލާލީ ބެލްކަނީގައި ހުރި ތަޒްކިޔާއާ ދިމާއަށެވެ. ގޮތްހުސްވެފައި ތަޒްކިޔާ ބަލަން ހުރި ނަމަވެސް ދެން ހަދާނެގޮތެއް ތަޒްކިޔާއަކަށް ނޭނގުނެވެ. އެމަންޒަރު ބަލަން ތަޒްކިޔާގެ ހިތަކަށް ކުޅަދާނައެއް ނުވިއެވެ.\n"ޒިބާން... ޒިބާން..." ޒިބާނަށް މީހަކު ގޮވާލިއަޑަށް ޒިބާން ބޭރަށް ބަލާލިއެވެ. ބެލްކަނީގައި ތަޒްކިޔާގެ އިތުރުން ޒޭބާއާ ސަކޭރާ ހުއްޓެވެ. އަތްދަނޑި މައްޗަށްލާ މަންޝާ އުރާލައިގެން ޒިބާން ބޭރަށް ނުކުތީ އެމީހުންނަށް އެތެރެއަށް ނުވަދެވޭނެކަން އެނގޭތީއެވެ. ބެލްކަނީގެ ޓައިލްސްމަތީ މަންޝާ ބޭއްވުމުން ސަކޭރާ އޭނައާ ގާތްވެލަމުން ޒިބާނަށް ބަލާލިއެވެ. "ބޮޑޮދައިތާ... މަންޝާ ސަލާމަށް ކޮށްދެއްލަ... ހެއުނިވޭހެއް..." (ބޮޑު ދައިތާ... މަންޝާ ސަލާމަތް ކޮށްދީ... ހެޔޮ ނުވާނެ...)\nމަންޝާގެ ނިތްކުރިން އަތްނެގުމަށްފަހު މަންޝާގެ މޭގައި ސަކޭރާ އަތްޖައްސާލިއެވެ. ހަމައެއާއެކު މަންޝާ ދެލޯ ބޮޑުކޮށްލަމުން ފުންނޭވާއެއްލިއެވެ. ކޮށިއަރާ ކަހަލަ ގޮތަކަށް ކެއްސަމުން ދެލޯ ބޮޑުކޮށްލިއެވެ. ނޭވާ ހަމައަކަށް އަޅުވަން މަސައްކަތް ކުރަމުން ވަށައިގެން ތިބި މީހުންނާ ދިމާއަށް މަންޝާ ބަލާލިއެވެ. "ހޭއި.. މަން... މަން... ކިހިނެއްތަ؟.. ހޭއި.. މީ ޒިބާނޭ..."\n"ޒިބާން... ޒިބް..." މަންޝާއަށް އިތުރުއެއްޗެއް ނުބުނެވުނެވެ. އޭނާގެ ހެއަށް ގޮތްވިއެވެ.\n"މަން.. މަންޝާ...ލޯހުޅުވަބަލަ.. މަން... ބޮޑުދައިތާ މަންޝާއަށް ކިހިނެއްވީ..." ޒިބާން ސަކޭރާއާ ދިމާއަށް ބަލާލިއެވެ.\n"ޒިބާން ލަސްނުކޮށް މަންޝާ ހޮސްޕިޓަލަށް ގެންދޭ... އިންސާނުންގެ ގަޔަށް ޖިންނިން ވަނުމަކީ އިންސާނުންނަށް ވަރަށް ވޭން ތަހައްމަލު ކުރަން ޖެހޭ ކަމެއް... މަންޝާގެ ސިކުނޑިއަށް ވަރަށް ބޮޑަށް ގެއްލުންވެފަ އެހުރީ... ޒިބާން އަވަސްކުރޭ... ބޮޑުދައިތައަށް މަޑުކުރެވޭކަށް ނެއް.." ސަކޭރާ މިހެން ބުނަމުން އެތަނުން ދާން މައްޗަށް އުދުއްސައިގަތެވެ. މަންޝާ ގޮވައިގެން އެތެރެއަށް ޒިބާން ވަނެވެ. އެވަގުތު ޒޭބާ އެތެރެއަށް ވަދެ މަންޝާގެ ފޯނުނަގާ މަދީހާގެ ނަންބަރަށް ގުޅާލިއެވެ. މަދީހާ ފޯނު ނެގުމާއެކީ ޒޭބާ ވާހަކަ ދެއްކިއެވެ. "މަންމާ... ކޮންތާކު ތިހުރީ؟.." ޒޭބަ ވާހަކަ ދެއްކީ މަންޝާގެ އަޑުންނެވެ.\n"މަންމަ މިއެރީ ޓެކްސީއަށް... ހުޅުމާލެއަށް ދާން އުޅޭ ވާހަކަ ބުނީމެއްނު..." މަންޝާއަށް ޖަވާބު ދިނުމަށްފަހު މަދީހާ ޓެކްސީ ޑްރައިވަރު ކައިރީ ދާންވީ ހުޅުމާލެ ޓަރމިނަލަށް ކަަމަށް ބުންޏެވެ.\n"މަންމާ.. އާހް.. އާދެބަލަ މިގެއަށް.... މ. ރެޑްލައިޓް... އަަހަރެންނަށް ގޮތެއް އެބަވޭ... މަންމާ.. އަވަހަށް އާދެބަލަ... ޕްލީސް... އަހަރެން ގޮވައިގެން ހޮސްޕިޓަލަށް ދާން..." ޒޭބާ މިހެން ބުނެ ފޯނު ކަނޑާލީ މަދީހާ މިހާރު މިދަނީކަމަށް ބުނުމުންނެވެ. ފޯނު ކަނޑާލުމަށްފަހު ޒޭބާ އެމްބިއުލަންސަށް ގުޅާލިއެވެ. އެއަށްފަހު މަންޝާ ކައިރީ މަޑުކޮށްގެން ޒޭބާއާ ޒިބާން ތިއްބެވެ. ޒިބާންގެ މޫނަށް ޒޭބާ ބަލަން ހުއްޓެވެ. ޒޭބާއަށް ކުރެވުނު ކަންތަކުގެ ނަތީޖާ ނުކުތް ގޮތުން އޭނާ ދެރަވިއެވެ. މަންޝާއަށް މިހެން ވެދާނެ ކަމަކަށް ޒޭބާ ހިއެއް ނުކުރެއެވެ. ޒިބާން ހިތާހިތުން ދުއާ ކުރަމުން ދިޔައެވެ. މަންޝާއަށް ދެރަގޮތެއް ނުވޭތޯއެވެ.\n"މަންޝާ.. މަންޝާ ދަރިފުޅާ ހޭލަބަލަ... މަންޝާ ކިހިނެއްތަވީ؟..." މަދީހާއަށް ރޮވޭގޮތްވިއެވެ. ފޯނު ނަގާ އަޒީމްގެ ނަންބަރަށް އޭނަ ގުޅީ އަޒީމް އަދި ގެއަށް ނާންނާތީއެވެ. މަދީހާއަށް މަންޝާ ގުޅާފަ އަަންނަން އެދުނު ގޮތުން ކަމެއް ގޯސް ވެއްޖެކަން މަދީހާއަށް ނަގައިގަނެވުނެވެ. އެހެންކަމުން އެ ފޯނު ކަނޑާލުމާ އެކީ މަދީހާ ވަގުތުން އަޒީމަށް ގުޅިއެވެ. އަޒީމްވެސް ގެއަށް މިދަނީކަމަށް ބުނެ ފޯނު ކަނޑާލިއެވެ.\nމީރާ އޮތީ އޭޑީކޭ ހޮސްޕިޓަލުގެ އަވަސް ފަރުވާދޭ ކޮޓަރީގައި އެނދުމަތި ކުރެވިފައެވެ. މީރާގެ މަންމަ ޞަފޫރާ އެބަޔަށް ވަދެ މީރާ އޮތް އެނދުކައިރިއަށް ލެފިގަތެވެ. އޭރު އެ އެނދުކައިރީ ޟިރާރާ އާމިނަ މަޑުކޮށްގެން ތިއްބެވެ. ޞަފޫރާ އެތެރެއަށް ވަދެ އެނދުގައި އޮތް މީރާއާ ގާތްވެލިއެވެ. އޭރު މީރާއަށް އޮތީ ނިދިފައެވެ. މީރާގެ ބޮލުގައި ފިރުމާލަމުން ޞަފޫރާ އާމިނައާ ދިމާއަށް ބަލާލިއެވެ. "ކިހިނެއްވީއޯ ޑޮކްޓަރ ބުނީ؟..." ޞަފޫރާގެ މޫނުވަނީ މިލާފައެވެ. ސިޑިން ވެއްޓުނު ފަހުން މީރާއަށް ދިމާވަމުން ދިޔަ ކަންތައްތަކުން އޭނާ ކަންބޮޑުވިއެވެ.\n"އިރުކޮޅަކުން ޓެސްޓުތަކުގެ ނަތީޖާ ލިބޭނެ ކަމަށް ބުނި... އަދިވެސް މީރާ ހުންގަނޑު މައިތިރި ނުވޭ... އެކަމަކު ހޮސްޕިޓަލަށް ގެނައި ފަހުން މިހާރު ހުން މަޑުވެއްޖެ..." އާމިނަ މިހެން ބުނެލަމުން މީރާގެ އަތުގައި އަތް ޖައްސާލިއެވެ.\nއަތު ކުރީގައި އަޅާފައި އޮތް ގަޑިއަށް ބަލާލުމަށްފަހު ޟިރާރު ވާހަކަ ދެއްކިއެވެ. "އާމިނާ...މަމިއެނީ ނަމާދާ... ބަންގި ގޮވާ ގަޑިއަސްޖެހެނީ.." (އާމިނާ... އަހަރެން މިދަނީ ނަމާދަށް... ބަންގި ގޮވާ ގަޑިވެސް ޖެހެނީ...)\nއާމިނަ ބޯ ޖަހާލުމުން ޟިރާރު އެތަނުން ނުކުމެގެން ދިޔައެވެ. އެވަގުތު އާމިނަ ގާތު މިވެގެން އުޅޭ ގޮތަކާ ބެހޭ ގޮތުން އޮޅުން ފިލުވަން ޞަފޫރާ ސުވާލުކުރަން ފެށިއެވެ. އާމިނައަށް އެނގޭ މިންވަރަށް އޭނާ ޖަވާބު ދިނެވެ.\nއެމީހުން ވާހަކައިގަ ތިއްބާ އެތަނަށް ރިޔާޒް އައިސް ވަނީ ނަރުސް ކުދިން ގެންނަން ބުނި ބޭސް ސިޓީއަށް އެއްޗެތި ގަނެގެންނެވެ. ރިޔާޒް އަތުގައި އޮތް ކޮތަޅު ނަރުސްކުދިންނާ ހަވާލުކުރުމަށްފަހު ރިޔާޒް ގާތްވެލީ މީރާ އޮތް އެނދު ކައިރިއަށެވެ.\n"މީރާއަށް މިވާ ގޮތެއް ބަލަން ހިނގާ.. ރިޔާޒްގެ މަންމަ ކިޔައިދީފި ވެގެން އުޅޭގޮތް... ކީއްވެ ލަސްކުރަނީ... ހިނގާ އަވަހަށް މިކަމުން ސަލާމަތްވާން މަސައްކަތް ކުރަން..." ޞަފޫރާގެ ދަރިފުޅަށް ވެފައިއޮތް ގޮތް ފެނުމުން އޭނާއަކަށް ކެތެއް ނުވިއެވެ.\nއެވަގުތު އެ އެނދުގެ ވަށާ ދަމާފައިވާ ފަރުދާ ކަހާލަމުން އެތެރެއަށް ވަނީ މީރާ ބަލަމުން ދާ ޑޮކްޓަރެވެ. "މީރާގެ ފިރިމީހާ ދެއްތޯ... ބޭރަށް ދުރުވޭ.. އަޅުގަނޑު ވާހަކައެއް ދައްކާލަން ބޭނުން..."\nޑޮކްޓަރގެ އެދުމަށް ރިޔާޒް ބޭރަށް ނުކުތެވެ. އަވަސްފަރުވާދޭ ކޮޓަރީގެ ކައުންޓަރ ކައިރިއަށް ޖެހިލަމުން ޑޮކްޓަރ އަތުގައި ހުރި ގަނޑުތައް ރިޔާޒަށް ދައްކާލަމުން ވާހަކަ ދެއްކިއެވެ. "ހެދި ސްކޭނުން ބޭބީއަށް އެއްވެސް ގެއްލުމެއް ނުވާކަން ކަށަވަރު.. އަޅުގަނޑު ބޭސްތަކެއް ދީފަ ހުންނާނެ... އެބޭސް ބޭނުން ކުރުމުން ބްލީޑިންގް އެއްކޮށް ހުއްޓޭނެ.. އެކަމަކު ޕޭޝަންޓް އެއްވެސް ގޮތަކަށް ތެދުވެ އުޅެގެން ނުވާނެ.. ހަމަ ފުލް ބެޑް ރެސްޓް.. ހެދި ލޭގެ ރިޕޯޓްތަކުން ދައްކާ ގޮތުގައި ހިމަގްލޮބިން ވަރަށް ދަށް... ސޯ ވީ އެންމެ އަވަހަކަށް ލޭއަޅަން އެބަޖެހޭ... މީރާގެ ބްލަޑް ގްރޫޕަކީ އޭބީ ޕޮޒިޓިވް.. އެހެންވީމަ ދެ ޑޯނާރ ހޯދާލައިގެން ދުރުވޭ... ކްރޮސްމެޗް ދިމާވާ ކަމަށްވަންޏާ ވަގުތުން ލޭ އެޅުމުގެ ކަންތައް ހަމަޖެހޭނެ... މިހާރު މީރާ އެޑްމިޝަންގެ ލިޔެކިއުންތައްވެސް ހަމަޖާއްސާލަން ޖެހޭ... ލޭ އަޅާފަ ވާނުވާ މޮނިޓަރ ކޮށްފަ ދެން ޕޭޝަންޓް ޑިސްޗާޖް ކޮށްލެވޭނީ..."\nއެނދުމަތިކުރުމުގެ ކަންތައް ހަމަޖައްސަން ދިން ފޯމް ހިފައިގެން މީރާ އޮތް އެނދު ކައިރިއަށް ރިޔާޒް ޖެހިލިއެވެ. ރިޔާޒް އެނދުކައިރިއަށް އައުމުން ވީކިހިނެއްތޯ ބަލަން އާމިނައާ ޞަފޫރާ ސުވާލުކުރިއެވެ. "މީރާ ގަޔަށް ލޭ އަޅަން ޖެހޭތީ ލޭ ހޯދަންވީ.. އޭބީ ޕޮޒިޓިވް... އަހަރެން މިދަނީ އެޑްމިޝަންގެ ކަންތައް ހަމަޖައްސަން..." ރިޔާޒް މިހެން ބުނެ އަވަސްފަރުވާދޭ ކޮަޓަރިން ބޭރަށް ނުކުންނަމުން އޭނާގެ ފޯނު ނަގާ ވައިބާރގެ ބައެއް ގްރޫޕުތަކުގައި ވަރަށް އަވަހަށް އޭބީ ޕޮޒިޓިވް ލޭ ބޭނުންވާ ކަމަށް ލިޔެ މެސެޖެއް ފޮނުވާލިއެވެ.\nއެޑްމިޝަން ފޯމް ހަވާލުކުރަން ޖެހެނީ މައުލޫމާތު ދޭ ކައުންޓަރަށް ކަމަށްވާތީ ރިޔާޒް އެ ކައުންޓަރާ ގާތްވެލިއެވެ. ފޯރމް ފުރާ ހުރިހާ ކަމެއް ނިންމާލުމަށްފަހު ރިޔާޒް ބޭނުުންވީ އޭނާގެ ބައެއް ރައްޓެހިންނަށް ގުޅައިގެން ލޭގެ ކަންތައް އަވަހަށް ހަމަޖައްސާށެވެ. މީރާއަށް އެވާ ގޮތްތަކުން ރިޔާޒްގެ ސިކުނޑީގައި ރިހުމެއް އުފެދިފައި ހުއްޓެވެ. މީރާއާ އެމީހުންނަށް ލިބެން އުޅޭ ދަރިފުޅަށް ގެއްލުމެއް ވާކަށް ރިޔާޒެއް ނޭދެއެވެ.\nފޯނުގެ ސްކްރީނަށް ބަލަމުން ރިޔާޒް ހޮސްޕިޓަލުން ނުކުތުމަށް ހިނގައިގަތެވެ. ދޮރާހަމައަށް ދެވުމާއެކީ ރިޔާޒްގެ ސަމާލުކަން ދިޔައީ އިވެމުން އައި ސައިރިންގެ ބާރު އަޑަށެވެ. އެމްބިއުލެންސް އައިސް މަޑުކޮށްލީ އޭޑީކޭ ހޮސްޕިޓަލްގެ މައި ދޮރާށި ކުރިމައްޗަށެވެ. އެވަގުތު އެމްބިއުލަންސްގެ އިންތިޒާރުގައި ހޮސްޕިޓަލް ދޮރުކައިރީ ތިބި ނަރުހުންނާ މަސައްކަތު މީހުން އަވަސް ވެގަތީ އެބިއުލަންސްގެ ތެރެއިން ބަލިމީހާ ނެރެ އެތެރެއަށް ވެއްދުމަށެވެ.\nރިޔާޒް ފޯނު ހިފައިގެން އެއްފަރާތެއްގައި މަޑުކޮށްލައިގެން ހުރީ އެ މީހުންނަށް ތަން ދައްކާށެވެ. ފޯނުގެ ޑިސްޕްލޭއަށް ބަލަން ހުރި ރިޔާޒަށް އެމީހުންގެ ފަހަތުން އައި އަޒީމް ފެނުނެވެ. އަޒީމް ހުރީ އޭނާ ވަޒީފާއަށް ދާ ޔުނީފޯމްގައެވެ. އެހިސާބުން އެނދުގައި އެތެރެއަށް ވައްދާ ބަލިމީހާއާ ދިމާއަށް ރިޔާޒްގެ ސަމާލުކަން ހުއްޓުނެވެ. މަންޝާ ކަން އެނގުމުން ރިޔާޒް ގަސްތު ކުރީ އެތެރެއަށް ވަންނާށެވެ.\nމަންޝާ ގޮވައިގެން ހޮސްޕިޓަލް ތެރެއަށް ވަތް އިރު އަޒީމަށް ހޮސްޕިޓަލުތެރޭން މީހަކު ފެންނަ ވަރެއް ނޫނެވެ. އޭނާގެ ކަޅި ހުއްޓިފައިވަނީ މަންޝާގެ ހަށިގަނޑާ ދިމާއަށެވެ. އަވަސްފަރުވާދޭ ކޮޓަރިއަށް މަންޝާ ވެއްދުމުން ރިޔާޒްވެސް އެތެރެއަށް ވަނެވެ. މަންޝާ އެނދުމަތި ކުރީ މީރާއާ ޖެހިގެން އޮތް ހުސް އެނދުގައެވެ. އެ އެނދުވަށާ ފޮތިގަނޑު ކަހާލުމަށްފަހު ޑޮކްޓަރުންގެ ޓީމް މަންޝާއަށް ފަރުވާދޭން ފެށިއެވެ. އަވަސްފަރުވާދޭ ކޮޓަރީގައި އުޅުނު އަންހެން ޑޮކްޓަރެއް އައިސް އަޒީމާ މަދީހާމެން ކައިރީ އެތައް ސުވާލެއް ކުރިއެވެ. މަންޝާއަށް ވީ ގޮތް އޮޅުން ފިލުވުމުގެ ބޭނުމުގައެވެ.\nޖަވާބުގައި މަންޝާ ބަނޑުބޮޑުކަމާއި ރަށުން ހެދި ޓެސްޓުތަކުގެ ރިޕޯޓްތައް މަދީހާ ދައްކާލިއެވެ. އަދި ދެދުވަހެއް ވަންދެން މަންޝާ ބޮލުގަ ރިއްސާފަ ހުރިކަމާ އެމީހުން ގެއަށް ދިޔަ ވަގުތު މަންޝާގެ ހެއެއް ނެތްކަމަށް އަޒީމް ބުންޏެވެ. މަންޝާ ބަނޑުބޮޑުވީ ފަހުން އިތުރު ޓެސްޓް ތަކެއް ހަދާފަ ނެތުމުންނާ އެކީ އެމީހުން ބޭނުންވީ ލޭގެ ޓެސްޓުތަކަކާ އަދިވެސް އެހެނިހެން ޓެސްޓްތައް ހަދާށެވެ. އެއަށްފަހު ވަކި ޖަވާބެއް ދެވޭނެ ކަމަށް ބުންޏެވެ. އަޒީމް އަތަށް އެމީހުން ހަވާލުކުރި ގަނޑުކޮޅު ހިފައިގެން އަޒީމް ބޭރަށް ނުކުތީ މެމޯ ކޮޅެއް ހައްދާށެވެ.\nއަވަސްފަރުވާދޭ ކޮޓަރިން ބޭރަށް ނުކުތުމާ އެކީ ފަހަތުން މީހަކު ގޮވާލުމުން އަޒީމް ބަލާލިއެވެ. ފަހަތުގައި ހުރި ރިޔާޒެވެ. އޭނާއަށް ލިބުނު ހައިރާންކަމުން ހޮސްޕިޓަލުގަ ކީއްކުރާނީތޯ އަހާލެވުނެވެ.\n"މި ހިނގަނީ މީރާ ހުންއާސް ހެއިނެތޭހެދި... މީރާ އެއޮތީ އެމަންޖެންސީ ރޫމެ... ލެއި ހޯދާ ބެނެގެން މި ހިނގަނީ... ލެއި މަދުވެނިއްޔައު... މަންޝާއަށް ކެހެނަކަށްވީ؟..." (މިއުޅެނީ މިރާ ހުންއައިސް ހޭނެތޭތީ... މީރާ އެއޮތީ އެމަޖެންސީ ރޫމުގަ.. ލޭ ހޯދަން ބުނެގެން މިއުޅެނީ... ލޭމަދުވަނިއްޔޯ... މަންޝާއަށް ކިހިނެއްވީ؟...) ރިޔާޒް ބޭނުންވީ މަންޝާއަށް ވީ ގޮތެއް އޮޅުން ފިލުވާށެވެ.\n"ނިއެނގެއި... މަ ޑިއުޓިއަށް އޭއް ގޮސް ފެރީއަށް އަރައަރައި ހިށިވޭލެއި މަންޝާ މަންމާ ގުޅަފައި ބެނީ މަންޝާއަށް ގޮތަށްވޭހެދި ގުޅިވާހަކަ... އެހެންވެ މައަވަހަަށް ގެއް އައީ... އެކޯ އެޔަގެ ހެޔަށް ނެއް... ބޯ ރިހޭހެދި މި ދޭތެރެއިން ވޭނޑެނެއިއަސް.. ދެން ނިއެނގެއި... މީރާ ކެހެނަކަށް؟... ކޮން ގުރޫޕަކި ލެޔަށް ތެ ހޯދަނީ..." (ނޭނގެ މަ ޑިއުޓީއަށް ދާން ގޮސް ފެރީއަށް އަރައަރަ ހުއްޓާ މަންޝާ މަންމަ ގުޅާފަ ބުނީ މަންޝާއަށް ގޮތެއްވާތީ ގުޅިވާހަކަ.. އެހެންވެ އަވަހަށް މަ ގެއަށް އައީ.. އޭރު އޭނަގެ ހެޔެއް ނެތް... ބޮލުގަ ރިއްސާތީ މި ދޭތެރެއިން އުޅުނީވެސް.. ދެން ނޭނގެ... މީރާ ކިހިނެއް؟... ކޮން ގްރޫޕެއްގެ ލެއެއްތަ ތި ހޯދަނީ؟...) ކައުންޓަަރުގައި އިން އަންހެންކުއްޖާ އަތަށް މެމޯ ހައްދަން ހަވާލުކުރި ގަނޑުކޮޅާ މަންޝާގެ އައިޑީކާރޑް ހަވާލުކުރަމުން އަޒީމް ވާހަކަ ދެއްކީ ރިޔާޒާއެވެ.\n"އޭބީ ޕޮޒިޓިވް... ރައްޓެހިންނަނށް މެސެޖް ކޮށްގެން މި ވޭނޑެނެއި... ދެނަކަށް މީރާގެ މަންމާ ބެނި މީހަކާ ވެގެއައު... އެމީހާ މިކޯ ތެބެއެއި ކްރޮސްމެޗްހަދާ... އަދި އެހެކާ ބޭނުންވެއި..." (އޭބީ ޕޮޒިޓިވް... ރައްޓެހިންނަށް މެސެޖް ކޮށްގެން މިއުޅެނީ... ދެންމެ މީރާގެ މަންމަ ބުނި މީހަކު ވެއްޖެޔޯ... އޭނާ މިހާރު އެބަ އާދޭ ކްރޮސްމެޗް ހަދަން... އަދި އެކަކު ބޭނުންވޭ...) ރިޔާޒް ވާހަކަ ދައްކަމުން އަނެއްކާވެސް ބަލާލީ ވައިބާރ ގްރޫޕުން މީހަކު މެސެޖް ކޮށްފައި އޮތްތޯއެވެ.\nމަ މިހިށީނު... މަމީ އޭބީ ޕޮޒިޓިވް... މިކަންތައް ނިންމަލެއި ހިނގައު ޓެސްޓުހަދާ އޭއް... މަ ލެއި ނިދޭތާ މިކޯ އަހަަރަށް ވެގެ..." (އަަހަރެން މިހުރީނު... މަމީ އޭބީ ޕޮސިޓިވް... މިކަންތައް ނިންމާލަފަ ހިންގާ ޓެސްޓު ހަދަން ދާން... އަހަރެން ލޭ ނުދޭތާ މީހާރު އަހަރެއް ވެއްޖެ...) ކައުންޓަރުގަ އިން ކުއްޖާ ބުނި އަދަދަށް ފައިސާ ދައްކާލަމުން އަޒީމް ވާހަކަ ދެއްކިއެވެ. މެމޯކޮޅު ލިބުމުން ރިޔާޒާއި އަޒީމް މިސްރާބުޖެހީ އަވަސް ފަރުވާދޭ ކޮޓަރިއަށެވެ. އޭރު މަދީހާ ހުރީ ބޭރުގައެވެ.\nމަންޝާގެ މަންމަ ފެނުމުން ރިޔާޒް ހިނިތުންވުމެއް ރައްދުކޮށްލަމުން ވާހަކަ ދެއްކިއެވެ. "މަންޝާގެ މަންމަ ދޯ... އަޅުގަނޑަކީ ރިޔާޒް... އަޅުގަނޑަކީ މީރާގެ ފިރިމީހާ.. މަންޝާގެ ވަރަށް ގާތް ރައްޓެއްސެއް މީރާއަކީ.... މީރާވެސް އެބައޮތް މިތާ ޖެހިގެން އޮތް އެނދުގަ އެޑްމިޓް ކޮށްފަ...."\nމަދީހާ ހިނިތުންވުމެއް ރައްދުކޮށްލި ނަމަވެސް މަދީހާ ހުރީ ވާހަކަ ދެއްކޭ ވަރަށްވުރެ ބޮޑަށް ހާސްވެފައެވެ. މަދީހާ ގާތު ބޭރުގައި މަޑުކޮށްގެން ތިހުރީ ކިހިނެއްވެގެންތޯ އަޒީމް އެހުމުން މަދީހާ ޖަވާބުދިނެވެ. "ޑޮކްޓަރުން ވެއްޖެ އެތެރޭގަ.... އެހެންވެ މީނީ...." ޑޮކްޓަރުންގެ ޓީމެއް މަންޝާއަށް ފަރުވާ ދިނުމުގައި މަސައްކަތް ކުރަމުން ދިޔައެވެ. އަޒީމްމެން ތިބީ ކެތްމަދުވެފައެވެ.\nއިރުކޮޅެއްފަހުން އަންހެނުންގެ ހާއްސަ ޑޮކްޓަރެއް އަޒީމާ ވާހަކަ ދެއްކުމަށް ގާތްވެލިއެވެ. "ޕޭޝަންޓްގެ ހާލު އެހާ ރަނގަޅެއް ނޫން... ލޭގެ ޕްރެޝަރ ވަރަށް ދަށްވެފަ ހުރީ... މާބަނޑު ދުވަސްވަރު ކުރީކޮޅު ވަރަށް ގިނަ ޕޭޝަންޓުންނަށް ވާކަމެއްމީ... ހޯމޯންސް ލެވެލް މަތިވެގެން ދާފަދަ ދުވަސްވަރެއްގައި ޕޭޝަންޓް ޑީހައިޑްރޭޓް ވުމުގެ ސަބަބުން ލޭގެ ޕްރެޝަރ ދަށްވެ ބޯއެނބުރުމަކީ އެކަށީގެންވާ ކަމެއް... އެހެންވެ ޕޭޝަންޓް އެޑްމިޓްކޮށްގެން މޮނިޓަރކުރަން ޖެހޭނީ... މި ވަގުތު އޭނައަށް ބޭނުންވަނީ އަރާމް... އަދި ބަނޑުބޮޑުވުމަށްފަހު ހަދަންޖެހޭ ލޭގެ ޓެސްތުތައްވެސް ނުހަދާ ހުރުމުން އެ ޓެސްޓުތައް ހަދަން ޖެހޭނީ..." ޑޮކްޓަރ ވާހަކަ ނިންމާލުމަށްފަހު އަވަސްފަރުވާދޭ ކޮޓަރީގައި ހުރި ކައުންޓަރަށް ގާތްވެލިއެވެ. އެވަގުތު އަޒީމް އަަތަށް ނަރުސްކުއްޖެއް ގެނެސްދިނީ އެޑްމިޝަންގެ ކަންތައް ހަމަޖައްސާ ފޯމެވެ. އެ ފޯރމް ހިފައިގެން އަޒީމް ބޭރަށް ނުކުންނަމުން ރިޔާޒް ގާތު ލޭގެ ޓެސްޓު ހަދަން ދާން ހިނގާށޭ ބުނެލިއެވެ.\nދެމީހުން އަވަސްވެގަތީ ކައުންޓަރާ ދިމާއަށެވެ. މެމޯކޮޅެއް ހައްދާލުމަށްފަހު އެމީހުން އަވަސްވެގަތީ ލެބޯޓްރީއަށެވެ. މީރާއަށް ލޭދިނުމަށް ކްރޮސްމެޗް ދިމާވޭތޯ ހަދާ ލޭގެ ޓެސްޓުތައް ހެދުމަށެވެ. އެއަށްފަހު އެދެމީހުން ނުކުތީ އެޑްމިޝަން ކަންތަކުގައެވެ. "އެމަރޖެންސީގަ އޮތް ޕޭޝަންޓް މީރާގެ ރޫމް ހަމަޖެހޭނީ ކޮންއިރަކު..." އަޒީމާ އެކީ ކައުންޓަރާ ގާތްވެލަމުން ރިޔާޒް އަހާލިއެވެ.\n"ކުޑަ އިރުކޮޅަކުން ހަމަޖެހޭނެ.. ހަމަޖެހޭއިރަށް ތިފަރާތުން ދެއްވާފައިން ނަންބަރަށް ގުޅާލާނަން..." އަދަބުވެރިކަމާއެކު ކައުންޓަރުގަ އިން ކުއްޖާ ވާހަކަ ދެއްކިއެވެ. އެވަގުތު ރިޔާޒްގެ ފޯނަށް މެސެޖެއް އައިސްގެން ރިޔާޒް ފޯނަށް ބަލާލިއެވެ.\n"އަޒީމް... މަ އެބޭނީ އެތެރަށް... ތެކަންތައް ނިންމަލެއި ބައިވާ... މަންމާ އެ މެސެޖް ކެރީ ލެއިދޭއް ބެނި އަނެއް ކޮއްޔާ އާސްގެން... ރިޕޯތްތައް ލިބެނެމެއި ގުޅާށުން.. އެބޭނީވާ..." (އަޒީމް އަހަރެން ދަނީ އެތެރެއަށް... ތިކަންތައް ނިންމާލަފަ އާދޭ އިނގޭ... މަންމަ އެ މެސެޖް ކުރީ ލޭ ދޭން ބުނި އަނެއްސޮރު އައިސްގެން.... ރިޕޯޓްތައް ލިބުނީމަ ގުޅާނަން... ދަނީ އިނގޭ...) ރިޔާޒް އަވަސް ފިޔަވަޅުތަކެއްގައި މިސްރާބު ޖެހީ އަވަސްފަރުވާދޭ ކޮޓަރިއާ ދިމާއަށެވެ.\nއަވަސްފަރުވާދޭ ކޮޓަރިއަށް ރިޔާޒް ވަތްއިރު އެތަނަށް ޞަފޫރާ ގުޅައިގެން ގެނައި މީހާ އައިސް ހުއްޓެވެ. އެހެންކަމުން ރިޔާޒް އަވަސްވެގަތީ އެމީހާ ގޮވައިން ލޭގެ ޓެސްޓުތައް ހަދަން ދިއުމަށެވެ. ރިޔާޒް ނުކުތް އިރު އެތަނަށް މުނީރާ އައިސް ވަންނަނީއެވެ. މުނީރާ އައިސް ވަނީ މަންޝާ އެނދުމަތި ކޮށްފައިވާ ދިމާއަށެވެ. މަދީހާ އޭރު ހުރީ އެތާ އެކަންޏެވެ. މުނީރާ އައިސް މަދީހާ ގާތަށް ހުއްޓެމުން ވާހަކަ ދައްކަން ފެށިއެވެ. "މިހާރު މަންޝާ ކިހިނެއްތަ؟... ކިހިނެއްވެގެން ވީކަމެއްތަ މީ؟..."\nކުއްލިއަަކަށް މަންޝާއަށް މިދިމާވި ކަންތަކުން މުނީރާވެސް ހުރީ އަޖައިބުވެފައެވެ. "ޑޮކްޓަރުން ބުނީ ލޭމަދުވަނީއްޔޯ... އަދި ޓެސްޓުތައް ހެދީމަ ވާނުވާ އިނގޭނީ..." މަދީހާގެ ވާހަކަ މެދުކެނޑުނީ އެވަގުތު މަންޝާގެ މެރިފައިވާ ދެލޯ ހުޅުވާލުމުންނެވެ.\nއެހެންކަމުން މަދީހާ އަވަހަށް ނަރުސްކުއްޖަކަށް ގޮވާލަމުން މަންޝާ ގާތަށް ކައިރިވެލިއެވެ. މަންޝާގެ އަތުގައި މަދީހާ ފިރުމާލިއެވެ. ދެލޯ ބޮޑުކޮށްލަމުން މަންޝާއަށް ބަލާލެވުނީ އޭނާ އޮތްތަން ގަބޫލު ނުކުރެވުމުންނެވެ. ވަށައިގެން މުޅިތަނަށް ބަލާލަމުން ކައިރީގައި ހުރި މަދީހާއާ ދިމާއަށް މަންޝާ ބަލާލިއެވެ.\n"ކީއްވެ އަހަރެން ހޮސްޕިޓަަށް ގެނައީ..." މަންޝާއަށް އޭނާގެ ބަނޑުގައި އަތް ޖައްސާލެވުނީ ބޭއިޚްތިޔާރުގައެވެ.\n"އަނެއްކާ ބޭބީއަށް ކަމެއްވީތަ؟..." ހާސްވެފައި އޮވެ މަންޝާއަށް އެހެން އަހާލެވުނީ ވީ އެއްވެސް ކަމެއް އޭނާގެ ހަނދާނަށް ނާންނާތީއެވެ.\n"މަންޝާއެއް ނޫންތަ މަންމައަށް ގުޅާފަ ބުނީ ބޮލުގަ ރިއްސާ ވާހަކައާ ހޮސްޕިޓަލަށް ދާން އަވަހަށް އަންނާށޭ..." އޭރު ވީ ކަންތައް މަންޝާއަށް ހަނދާންކޮށްދޭން މަދީހާ ވީގޮތް ކިޔައިދިނެވެ. ގަދައަށް ބޮލުގަ ރިއްސުމުުގެ ސަބަބުން މަންޝާއަށް އެވަގުތު ވާނުވާ ނޭނގުނީ ކަމަށް މަދީހާއަށް ގަބޫލުކުރެވުނެވެ.\n"ކޮންދުވަހެއްގެ ވާހަކައެއް ތި ބުނަނީ... އަހަރެެން މިއަދު ރަށުން އައީ... ރަށުން އައިސް ގޭގަ ހުއްޓާ ޒުހާ އައި... ދެން... ދެން..." މަންޝާ ދެލޯ ބާރުކޮށްގެން އޮވެ އޭރު ވީކަންތައް ހަނދާން ކުރަން މަސައްކަތް ކުރިއެވެ. މަންޝާގެ ބޮލުގެ އެއްފަރާތަށް ތޫނު ތަދެއް އަރަމުން ދިޔައެވެ. އެތަދަށް ކެތް ނުކުރެވޭތީ ބޮލުގައި މަންޝާ އަތް ޖައްސާލިއެވެ.\n"އެކަމަކު ދަރިފުޅާ ރަށުން އައިތާ މިހާރު ހަތަރު ދުވަސް މިވީ...." މަދީހާއަށް އެހެން ބުނެވުނު އިރު އެ އެނދު ކައިރިއަށް ޑޮކްޓަރަކާއި އެކީ ނަރުސް ކުއްޖެއް އައެވެ.\n"ހެއި މަންޝާ... ކިހިނެއްތަ؟..." ޑޮކްޓަރ މަންޝާއާ ސުވާލުކޮށްލަމުން މަންޝާގެ މޫނަށް ބަލާލިއެވެ. އެއަށްފަހު މަންޝާގެ އަތުގެ ކުޑަހުޅުގައި ހިފަހައްޓާލަމުން ވިންދު ބަލާލިއެވެ.\n"ރަނގަޅު... އާހް... އެކަމަކު ވަރަށް ބޮޑަށް ބޮލުގަ ރިއްސާ..." މަންޝާ ވާހަކަ ދައްކަމުން އެނާގެ އަތުގެ ހުދުހަން ކަހަން ފެށިއެވެ.\n"މަންޝާ... އާ ޔޫ ހެވިން އެނީ ސްޓްރެސް އެޓް ހޯމް... ބަނޑުބޮޑު ދުވަސްވަރު ކަންކަމާ މާ ބޮޑަށް ފިކުރުކޮށް ވިސްނުމަކީ މާ ބަނޑުމީހާއަށާ ބަނޑުގައިވާ ކުއްޖާއަށް ރަނގަޅު ކަންތައްތަކެއް ނޫން.. މަންޝާގެ ހަށިގަނޑުން ވަރަށް ފެންމަދުވެފަ ހުރިކަން ފާހަގަ ވޭ... ވަރަށް ބޮޑަށް ޑީ ހައިޑްރޭޓް ވެފަ ތިހުރީ... ގިނައިން ދިޔާ އެއްޗިސް ބޭނުން ކުރަން ވާނެ.. އަދި ރަނގަޅު ކާނާވެސް ބޭނުން ކުރާންވާނެ... މަންޝާގެ އަތް ތިހެން ވަރަށް ގަދައަށް ކަހާތަ؟..." މަންޝާ ނުހުއްޓި އޭނާގެ އަތް ކަހަމުން ދާތީ ޑޮކްޓަރ އަނެއްކާވެސް ސުވާލެއް ކޮށްލިއެވެ.\n"ނޭނގެ... މިހާރު ވަރަށް ކަހާ..." މަންޝާ ނުކަހަން މަސައްކަތް ކޮށްގެން އޮތް ނަމަވެސް އެނާއަށް އަތް ނުކަހާ އޮވެވޭ ގޮތެއް ނުވިއެވެ.\n"ނާރސް ޕްލީސް ޑޫ ހާ ލިވަރ ފަންކްޝަން ޓެސްޓް ވިތުދި އަދަރ ޓެސްޓްސް... އެންޑް ސްޓަރޓް އެން އައިވީ.... އަޅުގަނޑު މަންޝާ އޮބްޒަވޭޝަންގަ ބާއްވާލާނަން... ޓެސްޓްތަކުގެ ނަތީޖާ ލިބުނީމަ އަދި ވަކި އެއްޗެއް ބުނަން އިނގޭނީ... ދިޔާ އެއްޗިސް ގިނައިން ނަގަން ފަށާ..." ޑަކްޓަރ މިހެން ބުނަމުން އެ ތަނުން ނުކުތެވެ.\nމަންޝާގެ އެޑްމިޝަން ފޯރމް ކައުންޓަރާއި ހަވާލުކުރުމަށްފަހު އަޒީމް އަވަސްވެގަތީ އޭ.ޑީ.ކޭއިން ބޭރަށް ނުކުންނާށެވެ. އަޒީމްގެ ފޯނު ނަގާ އޭނާގެ އޮފީހުގެ ނަންބަރަށް ގުޅާލަމުން މިއަދު އޮފީހަށް ނުދެވޭނެ ކަމަށާ އަޒީމް މިވަގުތު މިއުޅެނީ އަންހެނުން ބަލިވެގެން ހޮސްޕިޓަލުގައި ކަމަަށް ބުނަމުން ހަފްތާއެއްގެ ޗުއްޓީ ހަމަޖެއްސޭތޯ އަޒީމް މަސައްކަތް ކުރިއެވެ. އެ ފޯނަށް ވާހަކަ ދައްކަދައްކާ ހުއްޓާ އަޒީމްގެ ޖީބުގައިވާ މަންޝާގެ ފޯނު ރިންގް ވާތީ އެފޯނުނަގާ ބަލާލިއެވެ. މަންޝާގެ ފޯނަށް އެ ގުޅަނީ ނަވާފް ކަމުން އަޒީމް މަޑުޖެހިލިއެވެ. އޮފީހަށް ގުޅައިގެން އިނކޯލު ނިންމާލުމަށްފަހު ނަވާފްގެ ކޯލު ނަގާ ކަންފަތުގައި ފޯނު ޖައްސާލިއެވެ.\n"ހެއި މަން.. އަހަރެމެން މިތިބީ އެއަރޕޯޓުގަ..ބިޒީކަމުން ނުގުޅުނީ... އެކޮޅަށްގޮއްސަ ގުޅާނަން އިނގޭ..." އެކޮޅުން ވާހަކަ ދެއްކީ ޒުހާއެވެ. އަޒީމް އެ ކޯލަށް ޖަވާބު ދިނެވެ. ކުއްލިގޮތަަކަށް މަންޝާ ހޮސްޕިޓަލަށް ގެނައި ވާހަކައާ ޑޮކްޓަރުން އަދި ވަކި ޖަވާބެއް ނުދޭ ކަމަށްވެސް ބުންޏެވެ. އަޒީމް ޒުހާގެ ފޯނަށް ވާހަކަ ދައްކަމުން މަޑު ފިޔަވަޅުތަކެއްގައި އޭ.ޑީ.ކޭގެ ގޯތިތެރެއިން ބޭރަށް ނުކުމެ ސޯސަންމަގުގެ ދެފަރާތަށް ބަލާލިއެވެ. އެވަގުތު އަޒީމްގެ ލޮލުގައި އަޅައިގަތީ ދުރުދުރުން ހޮސްޕިޓަލާ ދިމާއަށް ހިނގާފައި އައި ޟިރާރެވެ.\n"އަޅެ... މަށަށް ވާނުވާ ވައިބާރ ކުރާތި... އަހަރެން އެކޮޅަށް ގޮޮއްސަ އަޒީމަށް ގުޅާނަން.. އޭނައަށް ރަނގަޅަށް ބަލާތި... މަންޝާއަށް ކަމެއްވާކަން އަހަންނަށް ފާހަގަވާތާ ދުވަސްކޮޅެއްވެއްޖެ.. އޭނަ އަހަންނާ ވަރަށް ދުރުވެއްޖެ... އެއީ އެހެންޏާ މަންޝާ އުޅޭ ގޮތެއް ނޫން... ދެން ބޭއްވީއޭ... ފުރަންދާން މިދަނީ.. ބާއި..." ޒުހާގެ ފޯނު ކަނޑާލަމުން އަޒީމް މަޑުކޮށްލީ ޟިރާރާ އެކީ އެތެރެއަށް ވަންނާށެވެ. ޟިރާރު އެ އަންނަނީ މީރާ ގާތަށް ކަން އަޒީމަށް އެނގުނެވެ.\n"އަޒީމް... ކެންކެރަނީ؟... މިތެއި މީރާ ތެބޮށް އެޑްމިޓްކޮށްފެއި..." (އަޒީމް... ކީއްކުރާނީ؟.. މިތާ މީރާ އެބައޮތް އެޑްމިޓްކޮށްފަ....) އަޒީމާ އަރާ ހަމަވުމުން ޟިރާރު ވާހަކަ ދައްކަން ފެއްޓިއެވެ.\n"ހާން.. ތެކަން އެނގެއި... މަމިއައީ މަންޝާ ބެނޑުވަގެން... އެޔަ ހެއިނެތިގެން... އަދި ވޭ ގޮތަށް އެނގޭނެއި ޓެސްޓުތަކަށް ފަހި... މިތަނަށް އައިތަނުން ރިޔާޒާއި ދިމާވެގެ... މިކޯ މީރާ ގާށް ލެއި އެޑާ ޖެހިގެން އެހިނގަނީ... ލެއި މަދޮވެނީޔައު..." (އާން ތިކަން އިނގޭ... އަހަރެން މިއައީ މަންޝާ ގޮވައިގެން.. އޭނާ ހޭނެތިގެން.. އަދި ވާގޮތެއް އެނގޭނީ ޓެސްޓުތަކަށް ފަހުން... މިތަނަށް އައިތަނުން ރިޔާޒާ ދިމާވެއްޖެ... މީހާރު މީރާ ގަޔަށް ލޭ އަޅަން ޖެހިގެން އުޅެނީ... ލޭ މަދު ވަނިއްޔޯ...) ޟިރާރާ ސަލާމްކޮށްލަމުން މީރާގެ ހާލަތު އަޒީމް ބަޔާންކުރިއެވެ.\n"އެހެނާ... މިކޯ ލެއި ދޭނެ މީހަކާ ވެގެއި؟..." (އެހެންތަ... މިހާރު ލޭ ދޭނެ މީހަކު ވެއްޖެތަ؟...) ޟިރާރުގެ ސުވާލު ވަރަށް ކުރެވެ.\n"ހާން... މާއި... އަދިއަސް އެހެންމީހަކާއި..." (އާން... އަހަރެންނާ... އަދިއެހެންމީހަކުވެސް ވެއްޖެ...) އަޒީމް އަތުގައި އޮތް މަންޝާގެ ފޯނު އޭނާގެ ޖީބަށް ލަމުން ހޮސްޕިޓަލު ތެރެއަށް ވަންނަން އެނބުރިލިއެވެ.\n"ކޮންތާކި މަންޝާ އޮތީ؟... ހިނގަފެލަ އެކޮއްޔާ އެކަހާއު އޭ... މަންޝާސް ބަނޑޮބޮޑޮދީ... މީރާއި މަންޝާއި މި ބަނޑޮބޮޑޮވީ އެކީ އެއްކޮށްދީ..." (ކޮންތާކު މަންޝާ އޮތީ؟... ހިނގާބަލަ އެމަންޖެ ކައިރިއަށް ދާން... މަންޝާވެސް ބަނޑުބޮޑު ދޯ... މީރާއާ މަންޝާއާ މި ބަނޑުބޮޑުވީ ދާދި އެކުއެކީގަ ދޯ...) ޟިރާރުގެ ވާހަކަ އެހިސާބުން މެދުކެނޑުނީ އޭނާގެ ފޯނު ވައިބްރޭޓްވާން ފެށުމުންނެވެ. ފޯނު ނަގާ އޭގެ ޑިސްޕްލޭއަށް ޟިރާރު ބަލާލިއެވެ. އެހިސާބުން ޟިރާރުގެ ފިޔަވަޅު މަޑުޖެހުނެވެ.\n" އެމަންޖެންސީ ރޫމެ.... މީރާ ޖެހިގެން އެނައު އެނދެ މަންޝާ އޮތީ..." (އެމަރޖެންސީ ރޫމްގަ... މީރާ އާ ޖެހިގެން އަނެއް އެނދުގަ މަންޝާ އޮތީ...) ވާހަކަ ދައްކަމުން އޭރު އަޒީމް އެތެރެއަށް ވަންނަން ހިނގައިގަތީއެވެ. އަޒީމަށް ގޮވާލަމުން ޟިރާރު މިދަނީ ކަމަށް ބުނެލިއެވެ.\nއަޒީމް އެތެރެއަށް ވަދެގެން ދިޔައީ އޮފީހުން އެދުނު ފަދައިން އެމީހުންގެ މެނޭޖަރުގެ ނަންބަރަށާ އެޗް.އާރުގެ ނަންބަރަށް މެސެޖެއް ކުރަމުންނެވެ. އަވަސްފަރުވާދޭ ކޮޓަރިއަށް ވަދެ އޭނާ ގާތްވެލީ މަންޝާއޮތް އެނދާ ކައިރިއަށެވެ. އަޒީމަށް އެހިސާބަށް ދެވުނު އިރު މަންޝާމެން ދައްކަމުން ދިޔަ ވާހަކަ ސާފުކޮށް އަޑުއިވުނެވެ.\n"މުނީރައްތަ ކޮބާ އަފްނާނު؟... ހަސަންބެގެ ޚަބަރެއް ނުވޭތަ؟..." މަންޝާ ވާހަކަ ދެއްކީ މަދީހާމެންނާއެވެ. ރަށުން އައި ފަހުން އަފްނާންމެންނަށް ދިމާވި ކަންތައް މަދީހާ ގުޅާފަ ކިޔައިދިން ނަމަވެސް އެއިން އެއްވެސް ވާހަކައެއް މަންޝާއަކަށް ނޭނގެއެވެ. އޭނާގެ ހަނދާނުގައި ހުރީ އީދު ދަތުރު ނިންމާފަ މާލެއަށް އައި ދުވަހާ ހަމައަށެވެ.\n"އަޅެ މަންޝާއަށް މަންމަ ގުޅާފަ ކުރިން ދުވަހުވެސް ވާހަކަ ދެއްކިން... އެއިން އެއްވެސް ކަމެއް ހަނދާން ނުވަނީތަ؟..." މަދީހާ ހުރީ އަންތަރީސް ވެފައެވެ.\n"ކޮންއިރަކުތަ މަންމަ ގުޅީ؟..." މަންޝާ ދެބުމަގޮށް ޖަހާލަމުން ވާހަކަ ދެއްކިއެވެ.\n"ހަސަންބެގެ މަރަށްފަހު އަފްނާން ގެއިން ފިލައިގެން ހިނގައްޖެ... މަންޝާއަށް ކިހިނެއްތަ ވީ؟... ކޮން ކަމެއްތަ އެންމެފަހު ހަނދާނަކަށް ހުރީ...." މަދީހާ ހުރީ ހާސްވެފައެވެ. މި ފަހުން ހިނގި އެއްވެސްކަމެއް މަންޝާގެ ހަނދާނުގަ ނެތްކަން އެހިސާބުން މަދީހާއަށް ޔަގީން ވިއެވެ.\n"ރަށުން އައި ދުވަހު ޒުހާ އައި.. ޒުހާ ދިޔަ ފަހުން ދެން ގެއަށް އައީ.... ޒޭބާ... އާން ޒޭބާ... ކޮބާތަ އަޒީމް؟.." އެނދުމަތިން ބޯ ހިއްލާލަމުން އަޒީމް އެތާ ނެތްކަން އެނގިގެން އަޑަށް ބާރުލަމުން މަންޝާ އަހާލިއެވެ.\n"ކީކޭ؟... ކޮން ދުވަހަކު މަންޝާއާ ޒޭބާއާ ދިމާވީ؟..." ދުރުގައި ހުރިހާ ވާހަކައެއް އަޑުއަހަން ހުރި އަޒީމަށް އެކަމުން ލިބުނީ ހައިރާންކަމެކެވެ. އެހެންކަމުން އަޒީމް މަންޝާ ގާތަށް ޖެހިލަމުން ވާހަކަ ދެއްކިއެވެ.\n"މިއަދު ދިމާވީ... އޭނަ އައިސް އަހަރެންނަށް ހުރިހާ ވާހަކައެއް ކިޔައިދިން... އަހަރެން ރަށުން އައީ މިއަދެއް ނޫންތަ... އޭނައާ އަޒީމާ އޮތް ގުޅުން ދިޔަ ހިސާބު އޭނަ ވަރަށް ރަނގަޅަށް ކިޔައިދިން...." އެހިސާބަށް ވާހަކަ ދިޔައިރު މަންޝާގެ ލޮލުން ކަރުނަ ފޭދުނެވެ.\n"ހަމަޖެހިބަލަ... މަންޝާ.... މިއަދަކު ނޫނޭ ރަށުން އައީކީ.. މަންޝާ ރަށުން އައިތާ ހަތަރުދުވަސް ވީ... ޒުހާ މިއަދު ގެއަށް އައި.. އެކަމަކު މަންޝާ އެންމެ ފަހަރަކުވެސް ޒުހާއާ ވާހަކަ ދައްކަން ބޭރަށްވެސް ނުނިކުމޭ... މަންޝާއަށް ތިކިއޭ ނުކިއޭ އިނގޭތަ..." މަންޝާއަށް ވިސްނައިދޭން އަޒީމް މަސައްކަތް ކުރިއެވެ. މިއަދު ވީ ކަންތައްތައް ހަނދާންކޮށްދޭން މަސައްކަތް ކުރިއެވެ. މަދީހާއާ މުނީރާގެ ކުރިމަތީގައި ޒޭބާގެ ވާހަކަ ދެއްކުމުން އަޒީމް ހުރީ ހިސާބަކަށް ލަދުގަނެފައެވެ.\n"ކޮންމެހެން އެއީ ނުވާކަމަށް ހެދޭނެ ކަމެއް ނެތް.. އަހަަރެން ރަށަށް ދިޔަ އިރުވެސް ތިމީހުން ރައްޓެހިވެގެން ހުޅުމާލެއަށް ބައްދަލުކުރަން ދާކަން މަށަށް އިނގޭ.. ރަށުގަ ހުރި އިރުވެސް އަޒީމް އަހަންނަށް ގުޅާވެސްނުލާ.. ކޮބާތޯވެސް ބަލާ ނުލާ... އަހަރެންނަށް އިނގޭ އަޒީމް ހުރީ ކިހާ ހިސާބެއްގަކަން.. ރަށުުގަ ހުއްޓާ ގުޅި ދުވަހުވެސް އަޒީމް ހުރީ އެ ޒޭބާ ގޮވައިގެން... މިއަދު އޭނައައިސް އަހަރެން ގާތުގަ ދެއްކި ހުރިހާ ވާހަކައެއް އަހަރެން ހަނދާން އެބަހުރި... އޭނަ ބުނީ...އޭނަ ބުނީ..." އެހިސާބަށް ވާހަކަ ދިޔައިރު މަންޝާއާ ޒޭބާ ދެއްކި ހުރިހާ ވާހަކައެއް އޭނާގެ ހަނދާނަށް އައެވެ. ޒޭބާއަކީ އިންސާނެއް ނޫންކަމާއި، މަންޝާގެ ބަނޑުގައިވާ ދަރިފުޅުގެ ހަގީގަތް ޒޭބާއަށް އެނގޭކަމާއި، ޒޭބާގެ ބަނޑުގައި ވަނީ އަޒީމްގެ ދަރިއެއްކަމުގެ ވާހަކައެވެ. އަދި އެއަށްފަހު މަންޝާގެ އަތުގައި އޭނާ އަތް އެޅިކަމާއި އެހިސާބުން މަންޝާއަށް ނޫކުލައިގެ އަލިކަމެއް ފެނި އޭގެތެރެއަށް ގެނބިގެން ދެވުނުކަމެވެ.


Mi sarukaarun ehves mashrooeh fashaafai nuvaakamah raees offeehun...\nމި ސަރުކާރުން އެއްވެސް މަޝްރޫޢެއް ފަށާފައި ނުވާކަމަށް ރައީސް އޮފީހުން އެއްބަސްވެއްޖެ\n5 މަސް,6ދުވަސް, 8 ގަޑި, 37 މިނެޓް, 54 ސިކުންތު ކުރިން 34450އިދުހާމް ނައީމް\nމި ސަރުކާރުން އެއްވެސް މަޝްރޫއެއް ފަށާފައި ނުވާ ކަމަށް ރައީސް އޮފީހުގެ ޗިފް އޮފް ސްޓާފްސް އަލީ ޒާހިރު ވިދާޅުވެއްޖެއެވެ.\nމި ސަރުކާރު އައި ފަހުން ތަރައްޤީ ގެނައުމަށްޓަކައި އެއްވެސް ގަލެއް ފުރޮޅާފައި ނުވާ ކަމަށް ރައްޔިތުންގެ މަޖިލީހުގެ ނައިފަރު ދާއިރާގެ މެމްބަރު އަދި ޕީޕީއެމްގެ ނައިބު ރައީސް އަހުމަދު ޝިޔާމް ރާއްޖޭގެ ނޫހަކަށް ދެއްވި ބަސްދީގަތުމަކާއި ގުޅިގެން އަލީ ޒާހިރު ކުރެއްވި ޓްވީޓެއްގައި ވިދާޅުވީ މި ސަރުކާރުން ތަރައްޤީގެ ނަމުގައި އެއްވެސް ރޭވުންތެރި ކަމެއް ނެތި ގަލެއް ނުފުރޮޅާލާނެ ކަމަށެވެ. އަދި އޭގެ ބަދަލުގައި ވިސްނުންތެރިކަމާއެކު ޕްލޭން ކުރެވިގެން ދާދި އަވަހަށް މަޝްރޫޢުތައް ހިންގާ މަންޒަރު ފެންނާނެ ކަމަށް އަލީ ޒާހިރު ވަނީ ވިދާޅުވެފައެވެ.\nމި ސަރުކާރަށް ފަސް މަހަށްވުރެ ގިނަ ދުވަސް ވެފައިވާއިރު މިހާތަނަށް އެއްވެސް މަޝްރޫޢެއް ފަށްޓަވާފައި ނުވާ ކަން އެ ޓްވީޓުން ދޭހަވެއެވެ. އަދި ރައީސް ސޯލިހު އެމަނިކުފާނުގެ 100 ދުވަހުގެ ތެރޭގައި ފަށްޓަވާނެ ކަމަށް ވަޢުދުވެވަޑައިގެންނެވި ބައެއް މަޝްރޫޢުތައް ނުފަށާކަންވެސް އެ ޓްވީޓުން ދޭހަވެއެވެ.\nމެމްބަރު ޝިޔާމް ރާއްޖޭގެ މީޑިއާއަކަށް މަޢުލޫމާތު ދެއްވަމުން ވިދާޅުވީ ރައީސް ޔާމީންގެ ދައުރުގައި ތަރައްޤީގެ މަޝްރުޢޫތައް ބާރަށް ކުރިއަށް ދިޔައިރު މިއަދު ފެނިގެންދަނީ އެ ހުރިހާ ކަންތައްތަކެއް ހުއްޓިފައިވާތަން ކަމަށެވެ.\nމި ސަރުކާރުން އަދި މިހާތަނަށް އެއްވެސް މަޝްރޫޢެއް ފަށާފައިނުވާ ކަމަށް ރައީސް އޮފީހުގެ ޗީފް އޮފް ސްޓާފް އަލީ ޒާހިރު ވިދާޅުވެފައިވާއިރު ރައީސް ސޯލިހު ގެންދަވަނީ އެމަނިކުފާނުގެ ވަޢުދުތައް ފުއްދާދެވޭ ކަމަށް ވިދާޅުވެ ވާހަކަދައްކަވަމުންނެވެ.\nރައީސް ސޯލިހު ރައީސް އޮފީސް އަހުމަދު ޝިޔާމް


Ziyathu miadhuves fuluhah haazirukoh suvaalukohfi eve\nޒިޔަތު މިއަދުވެސް ފުލުހަށް ހާޒިރުކޮށް ސުވާލުކޮށްފި\nއެމްއެމްޕީއާރުސީގެ މެނޭޖިން ޑިރެކްޓަރު އަބްދުﷲ ޒިޔަތު މިއަދު އަނެއްކާ ވެސް ފުލުސް އޮފީހަށް ހާޒިރު ކޮށް ސުވާލުކޮށްފި އެވެ.\nޒިޔަތު މިއަދު ފުލުހަށް ހާޒިރުކޮށްފައިވަނީ 2:30 އެހާކަންހާއިރު ފުލުހުހންގެ އެންގުމަށެވެ. އަދި އޭގެ ތިން ގަޑިއިރު ފަހުން ޒިޔަތު ވަނީ އެނބުރި ގެއައް ވަޑައިގަނެފަ އެވެ. އެކަމާބެހޭގޮތުން ފުލުހުން މިހާތަނަށް ބުނަމުންދިޔައީ ތަހުގީގު ކުރަމުންދާ މައްސަލައަކަށް ސުވާލުކުރުމަށް ޒިޔަތު ހާޒިރުކުރާ ކަމަށެވެ. ނަމަވެސް އެއީ ކޮންމައްސަލައެއް ކަމެށް ހާމަކޮށްފައި ނުވެއެވެ.\nޒިޔަތު ފުލުހަށް ހާޒިރުކުރި މައްސަލަ ކަވަރު ކުރުމަށް ހުސެން އާދަމް ބިލްޑިން ކާރިޔަށް ދިޔަ ނޫސްވެރިން މިއަދުވެސް ވަނީ އެސަރަހައްދުން ފޮނުވާލާފަ އެވެ. އަދި އެހިސާބުގައި ހަރަކާތްތެރިވެ އުޅުން އެސްއޯ ފުލުން ބުނީ އެހިސާބަށް އާމު ފަރާތްތަކަށް ދެވުނަސް އެއްވެސް ނޫސް ވެރިޔަކަށް ދިއުމަށް ހުއަދައެއް ނެތް ކަމަށެވެ.\nނައިބު ރައީސް އަހުމަދު އަދީބާ ގާތް ގުޅުމެއް އޮންނަ ޒިޔަތު ފުލުހަށް ހާޒިރުކުރަނީ ކޮން މައްސަލައެއްކަން އެއްވެސް ރަސްމީ ފަރާތަކުން އަދި މިހާތަނަށް ހާމަކޮށްފައި ނުވާ އިރު އިއްޔެވެސް ވަނީ އޭނާ ފުލުހަށް ހާޒިރުކޮށް ސުވާލުކޮށްފަ އެވެ. އަދި އޭނާ ދިރިއުޅުއަވާ ހ. ހިޔާކޯޅިގެ ފުލުހުން ވަނީ ބަލައި ފާސްކޮށް ބައެއް ތަކެތިގެންގޮއްސަ އެވެ. މީގެ އިތުރުން ޒިޔަތު ހިނގާ އެމްއެމްޕީއާރްސީ ވެސް މިހާރު ވަނީ ބަނދުކޮށް ފުލުހުންގެ ބެލުމުގެދަށުގަ އެވެ.\nއަބްދުﷲ ޒިޔަތު އެމްއެމްޕީއާރްސީ ރައީސް އަބްދުﷲ ޔާމީނަށް ދިން ހަމަލާ\nޒިޔަތުގެ ބަންދަށް އަނެއްކާވެސް 15 ދުވަސް\nޒިޔަތު ފުލުހަށް ހާޒިރުކޮށްފި


Imaaraayi kurun ithuruvehje, faahaga veytha?\nއިމާރާތް ކުރުން އިތުރުވެއްޖެ، ފާހަގަ ވޭތަ؟\nގިނަ އިމާރާތްތަކެއް މިހާރު ހަދަމުންދޭ\nއާ ގާނޫނުން ދާއިރާއަށް ގިނަ ފުރުސަތުތައް ހުޅުވިފައި\nމިއީ އިގްތިސޯދު ރަނގަޅުވާކަމުގެ ހެއްކެއް\nމާލޭގައި ހަދަމުން ކުރަމުން ގެންދާ ބައެއް އިމާރާތްތައް.--އަވަސް ފޮޓޯ: އިބްރާހިން ޝާބިލް\nވަރަށް ގިނަ އިމާރާތްތައް ހާއްސަކޮށް، މާލޭގައި އެބަ ކުރެ އެވެ. އާއްމު ގިނަ ބައެއްގެ ގެތަށް ހަމަ ހަދަނީ އެވެ. ބުރި ބުރިއަށް ނެގުން ގިނަ ވެއްޖެ އެވެ. ކުދި ތަންތަންކޮޅުގައި ހުންނަ ބިން ކޮޅުގައި ވެސް އިމާރާތް ކުރަން ފަށައިފި އެވެ. މީގެ ސަބަބަކީ ކޮބައި ހެއްޔެވެ؟ އިމާރާތް ކުރުން އިތުރު ވެގެންދާކަން ފާހަގަ ވޭ ހެއްޔެވެ؟\n"އިމާރާތް ކުރުން އިތުރުވެފައިވާކަން ފާހަގަވޭ. ވެގެން އުޅޭ ގޮތަކީ ބޭންކުން ފައިސާ ލެންޑް ކުރުން ފަސޭހަ ވެގެން އުޅެނީ،" ރާއްޖޭގެ ކޮންސްޓްރަކްޝަން ކުންފުނިތައް ތަމްސީލްކުރާ ޖަމިއްޔާ މަސީގެ ރައީސް މުހައްމަދު އަލީ ޖަނާހު ވިދާޅުވި އެވެ.\nރާއްޖޭގެ އިގްތިސާދަށް ބަލާއިރު އިމާރާތް ކުރުމުގެ ސިނާއަތަކީ އެންމެ ބޮޑު ހިއްސާއެއް ކުރާނެ އެއް ދާއިރާ އެވެ. މި އަހަރަށް ސަރުކާރުން ހުށަހެޅި ބަޖެޓުގައި ވެސް ރާއްޖޭގެ އިމާރާތް ކުރުމުގެ ދާއިރާ ކުރިއަރާނެ ކަމަށް އަންދާޒާ ކޮށްފައިވެ އެވެ. ބަޖެޓުގައި އަންދާޒާ ކުރި ގޮތަށް އިމާރާތް ކުރުމުގެ ދާއިރާ ކުރިއަރަމުން އަންނަތަން ފެންނަމުން ދެ އެވެ. ނަމަވެސް މި ދާއިރާ ކުރިއެރުމުގައި އެންމެ މުހިންމު ދައުރެއް އަދާކުރި އެއް ކަމަކީ ދުނިޔޭގެ ބާޒާރުގައި ތެލުގެ އަގު އިންތިހާއަށް ދަށަށް ދިއުމެވެ.\nތަފާސް ހިސާބުތައް ދައްކާ ގޮތުގައި 2014 ވަނަ އަހަރުގެ ޖޫން މަހު ދުނިޔޭގެ ބާޒާރުގައި ތެލޮ ފީފާއެއްގެ އަގު 116 ޑޮލަރަށް ހުރި ނަމަވެސް މިހާރު ތެލުގެ އަގު މިވަނީ 50 ޑޮލަރާ ހަމައަށް ދަށަށް ގޮސްފަ އެވެ. ތެލުގެ އަގު ގާތްގަނޑަކަށް 50 ޕަސެންޓް ދަށަށް ދިއުމުގެ ސަބަބުން އިމާރާތް ކުރުމުގައި ބޭނުންކުރާ މުހިންމު ބައެއް ސާމާނުގެ އަގު ވެސް މިވަނީ ދަށްވެފަ އެވެ. ހާއްސަކޮށް އިމާރާތް ކުރުމަށް ބޭނުންކުރާ ދަނޑުގެ އަގު ދުނިޔޭގެ ބާޒާރުގައި ވަރަށް ބޮޑުތަން ދަށްވެފައިވެ އެވެ. ދަގަނޑުގެ އަގުތައް ދަށަށް ގޮސްފައިވާ ގޮތަށް ބަލާއިރު 2014 ވަނަ އަހަރު 1،400 ޑޮލަރަށް ލިބުނު ދަގަނޑު ޓަނެއްގެ އަގު ދުނިޔޭގެ ބާޒާރުގައި މިހާރު ހުރީ 600-550 ޑޮލަރާއި ދެމެދުގަ އެވެ. މިއީވެސް އިމާރާތް ކުރުމުގެ ދުވެލި ހަލުވި ވެގެން އުޅޭ އެއް ސަބަބެވެ. މިކަމުގެ އަސަރު ރާއްޖެއާ ހަމައަށް ވެސް ފޯރައިފި އެވެ.\nއިމާރާތް ކުރުމުގެ ދާއިރާގެ މުދަލުގެ އަގަށް އައިސްފައިވާ ބަދަލު.--އަވަސް އިންފޮގްރަފީ\nމަސީގެ ރައީސް ޖަނާހު ވިދާޅުވީ ހައުސިން ޑިވޮލޮޕްމަންޓް ފައިނޭންސް ކޯޕަރޭޝަން (އެޗްޑީއެފްސީ) އާއި ބޭންކްތަކުން އިމާރާތް ކުރުމަށް ދޫކުރާ ލޯނުތައް ފަސޭހަވުމަކީ ވެސް އިމާރާތް ކުރުން އިތުރުވި އެއް ސަބަބެއް ކަމަށް ބެލެވޭ ކަމަށެވެ.\n"މީގެން ދައްކުވައިދޭ އިގްތިސާދު ރަނގަޅު ވަމުން އަންނަކަން. މިއީ އިގްތިސާދު ރަނގަޅުވާކަމުގެ ހެއްކެއް،" ޖަނާހު ވިދާޅުވި އެވެ.\nއިމާރާތް ކުރުން އިތުރުވި އަނެއް ސަބަބެއް ކަމަށް ކޮންސްޓްރަކްޝަން ކުންފުނިތަކުން ބުނަނީ ދިގު މުއްދަތަށް ކުންފުނިތަކުން ހަދާ އިމާރާތްތަކުގެ އަދަދު އިތުރު ވެގެން ދިއުމެވެ.\nރާއްޖޭގެ މަޝްހޫރު ކޮންސްޓްރަކްޝަން ކުންފުންޏެއްގެ އިސް މުވައްޒަފަކު ބުނި ގޮތުގައި އިމާރާތްތައް ހަދާތަން ފެންނަނީ ކުންފުނިތަކުގެ މަސައްކަތްތައް އިތުރުވުމުން ކަމަށެވެ.\n"ލޯނު މި ދޫކުރަނީ 20 ޕަސެންޓް ހަމަވުން. އެހެންވެ ކުންފުނިތަކުން ކުރާ ކަމަކީ 20 ޕަސެންޓް ކްލައިންޓަށް ދައްކައި ދެނީ. އޭރުން ބޭންކުން ލޯނު ލިބޭ. އެހެންވެ އިމާރާތް ހެދޭ. އެގޮތަށް މިހާރު ގިނަ އިމާރާތްތަކެއް އެބަކުރޭ،" ނަން ނުޖެހުމަށް ޝަރުތުކޮށް އޭނާ ބުންޏެވެ.\nމާލޭގައި ހަދަމުން ކުރަމުން ގެންދާ އިމާރާތެއް.--އަވަސް ފޮޓޯ: އިބްރާހިން ޝާބިލް\nރާއްޖޭގެ އެންމެ ބޮޑު އެއް ކޮންސްޓްރަކްޝަން ކުންފުނި ކަމަށްވާ އަމީން ކޮންސްޓްރަކްޝަންގެ މެނޭޖިން ޑިރެކްޓަރު އަބްދުﷲ މުހައްމަދު ވިދާޅުވީ އިމާރާތް ކުރުމާ ބެހޭ ގޮތުން އަލަށް ހެދި ގާނޫނަކީ މިދާއިރާގެ މަސައްކަތް ފުޅާވާން ދިމާވި އެއް ސަބަބު ކަމަށެވެ.\n"އާ ގާނޫނުގެ ދަށުން އެކި ފްލޯ އާއި އެޕާޓްމަންޓްތައް ގަންނަ ފަރާތްތަކަށް އޯނާޝިޕް ބަދަލުކޮށްދެވޭ. އެހެންވެ އިންވެސްޓްކުރާ ފަރާތްތަކުން އިންވެސްޓްކޮށްފައި ވިއްކާލެވޭ އަލަށް ހެދި ގާނޫނުގެ ދަށުން. މިކަމުން ވަރަށް ބޮޑަށް ކޮންސްޓްރަކްޝަން ދާއިރާ ތަރައްގީ ވެގެން ދޭ،" އަބްދުﷲ ވިދާޅުވި އެވެ.\nއޭނާ ވިދާޅުވީ މީގެ ކުރިން 20 އަހަރު ނޫނީ 30 އަހަރަށް އިމާރާތް ހަދައިގެން، ތިބި ނަމަވެސް އެތަން އަމިއްލަ ނުކުރެވޭ ކަމަށެވެ.\n"މިކަހަލަ ފުރުސަތެއް ހުޅުވާލީމަ ލޯނެއް ނަގައިގެން ނަމަވެސް ތަނެއް ގަނެވޭ. އަނެއް ކަމަކީ މާލެ އާއި ހުޅުމާލޭގައި ހުރިހާ އިމާރާތްތައް ހަދާއިރު ވެސް ރެންޓް ދަށެއް ނުވޭ.ޑިމާންޑް ހަމަ މައްޗަށް ދަނީ. އެކަހަލަ ސަބަބު ތަކަށްޓަކައި އިމާރާތް ހެދުން އިތުރު ވަނީ،" އަބްދުﷲ ވިދާޅުވި އެވެ.\nއިމާރާތް ކުރުން އިތުރުވިނަމަވެސް ގޮންޖެހުންތައް ގިނަ\nމާލޭގައި ހަދަމުން ގެންދާ އިމާރާތެއް: ކޮންސްޓްރަކްޝަން މަސައްކަތް ވަނީ ހަލުވިވެފައި--އަވަސް ފޮޓޯ: އިބްރާހިން ޝާބިލް\nއިމާރާތް ކުރުމުގެ މަސައްކަތް އިތުރުވެ، މި ސިނާއަތް ވަރުގަދަ ވިނަމަވެސް މި ދާއިރާގައި ގިނަ ދަތިތަކެއް އެބަ ހުއްޓެވެ. ހާއްސަކޮށް ބޭންކްތަކާއި ފައިނޭންޝަލް އިންސްޓިޓިއުޓްތަކުން އިމާރާތް ކުރުމަށް ދޫކުރާ ލޯނުގެ އިންޓްރެސްޓް ރޭޓް މަތިވުމާއި ލޯނު ނަގަން ފުރަތަމަ ބަހައްޓަން ޖެހޭ އަދަދު ގިނަވުމަކީ މި ދާއިރާއަށް އޮތް ހުރަހެކެވެ.\nރާއްޖޭގެ މަޝްހޫރު ކޮންސްޓްރަކްޝަން ކުންފުންޏެއްގެ އޮފިޝަލަކު ވިދާޅުވި ގޮތުގައި އެންމެ ބޮޑު މައްސަލައަކީ އާމްދަނީގެ ނިސްބަތް މަތިވި ނަމަވެސް ދިރިއުޅުމަށް ކުރަން ޖެހޭ ހޭދަ ބޮޑުވުން ކަމަށެވެ.\n"ބޭންކުން ލޯނު މި ލިބެނީ އާއްމު ގޮތެއްގައި 20 ޕަސެންޓް ވަރު ހުރެގެން. އެ ވަރަށް ސޭވް ކުރަން ޖެހޭ. ނަމަވެސް މިވާގޮތަކީ ކުލި ދެއްކުމަށްފަހު ފްލެޓެއް ގަންނަން ނޫނީ ގެއެއް ހަދަން ސޭވް ކުރާނެ އެއްޗެއް ނޯވެ. މިހެންވެ މި ރޭޓް ދަށް ކުރަނިކޮށް އިމާރާތް ކުރުން އަދި ވެސް އިތުރުވާނެ،" އޮފިޝަލް ވިދާޅުވި އެވެ.\nމާލޭގައި ހަދަމުން ގެންދާ އިމާރާތެއް: އިމާރާތްކުރުމުގެ މަސައްކަތުގައި އުޅުނު ބިދޭސީއެއް ވެއްޓި ވަނީ ހާލު ސީރިއަސްވެފައި. -- އަވަސް ފޮޓޯ: އިބްރާހިން ޝާބިލް\nއިމާރާތް ކުރުމަށް ދޫކުރާ ލޯނުގެ އިންޓްރެސްޓް ރޭޓް ދަށްވުމަކީ ވެސް އިމާރާތް ކުރުމުގެ ދާއިރާއަށް ބޭނުން ކަމެކެވެ. ބޭންކްތަކުން ދޫކުރާ ލޯނުގެ އިންޓްރެސްޓް ރޭޓް ދަށްކުރުމުގެ މަގުސަދުގައި ސަރުކާރުން ވަނީ ޓީ-ބިލްގެ އިންޓްރެސްޓް ރޭޓް ދަށްކޮށްފަ އެވެ.\nކުރިން، ނުވަ ޕަސެންޓުގައި ހުރި ޓީ-ޓީބިލްގެ އިންޓްރެސްޓް ރޭޓް ދަށްކުރުމާ ބެހޭ ގޮތުން ފިނޭންސް މިނިސްޓަރު އަބްދުﷲ ޖިހާދު ވިދާޅުވީ މި ބަދަލުގެ ސަބަބުން ލޯނުގެ އިންޓްރެސްޓް ރޭޓް ދަށްކުރަން ބޭންކް ތަކަށް މަޖުބޫރުވާނެ ކަމެއް ކަމަށެވެ.\n""މީގެ ސަބަބުން ބޭންކުތަކުން ދޫކުރާ ލޯނުގެ އިންޓްރެސްޓް ކުޑަކުރަން މަޖުބޫރުވެގެންދާނެ. މި ރޭޓް ދަށް ކުރުމުގެ ކުރިން ބޭންކްތަކާއި ވާހަކަ ދައްކާ އެފަރާތްތަކުގެ އެންޑޯސްމެންޓް ވެސް ވާނީ ހޯދާފައި. ވީމާ ކައިރި މުސްތަގުބަލެއްގައި ބޭންކްތަކުން ލިބޭ ލޯނުގެ އިންޓްރެސްޓް ރޭޓު ވަރަށް ބޮޑުތަން ދަށް ވެގެންދާނެ، މިއީ ދިވެހި ރައްޔިތުންނަށް ލިބުނު ވަރަށް ބޮޑު ކުރިއެރުމެއްކަން ފާހަގަ ކުރަން،" ފިނޭންސް މިނިސްޓަރު އަބްދުﷲ ޖިހާދު ވިދާޅުވެފައިވެ އެވެ.\nއިމާރާތް ކުރުމުގެ ދާއިރާއަކީ ރާއްޖޭގެ މުހިންމު ސިނާއަތެވެ. އެހެންކަމުން މި ދާއިރާއަށް އަންނަ ކުރިއެރުމުން ދައްކުވައިދެނީ ރާއްޖޭގެ އިގްތިސާދަށް ހެޔޮ ބަދަލުތަކެއް އަންނަ ތަނެވެ. އެކަން ފާހަގަވޭ ހެއްޔެވެ؟


America gai hunna PLO ge office bandhu kuranee | Mihaaru\nފަލަސްތީނުގެ ރައީސް މަހްމޫދު އާއްބާސް އާއި އެމެރިކާގެ ރައީސް ޑޮނަލްޑް ޓްރަމްޕް ބައްދަލު ކުރައްވަނީ. --ފޮޓޯ:އޭޕީ\nވޮޝިންޓަނުގައި ހުންނަ ޕީއެލްއޯގެ އޮފީސް ބަންދުކުރަނީ\n10 ސެޕްޓެމްބަރ 2018 - 15:342comments\nއެމެރިކާގެ އޮފިޝަލުން ބުނީ ޕީއެލްއޯގެ އޮފީސް ބަންދު ކުރަނީ އިޒްރޭލްއާ އެކު ސުލްހައިގެ ވާހަކަތަކުގައި ބައިވެރިވުމަށް ފަލަސްތީނުން ދެކޮޅު ހެދުމުން ކަމަށެވެ.\n"އެމެރިކާގައި ހުންނަ ފަލަސްތީނުގެ މިޝަން ބަންދުކުރާކަން އެ ގައުމުގެ އޮފިޝަލުން ވަނީ އަންގާފައި،" ޕީއެލްއޯގެ ސެކްރެޓަރީ ޖެނެރަލް ސާއިބް އުރައިގާތު ވިދާޅުވި އެވެ. "މިއީ ޑޮނަލްޑް ޓްރަމްޕުގެ ސަރުކާރުން ފަލަސްތީނުގެ ރައްޔިތުންނަށް އަދަބު ދިނުމަށް އަޅާ އާ ފިޔަވަޅެއް. މީގެ ކުރިން ވަނީ ތައުލީމާއި ސިއްހީ އެހީތައް ކަނޑާލާފައި."\nފަލަސްތީނުގެ އިރުމަތީ ގުދުސްގެ ހޮސްޕިޓަލްތަކަށް އެމެރިކާ އިން ދޭ 25 މިލިއަން ޑޮލަރުގެ އެހީ ކަނޑާލަން ރައީސް ޑޮނަލްޑް ޓްރަމްޕް ކުރިން ވަނީ ނިންމަވައިފަ އެވެ.\nފަލަސްތީނާ ދެކޮޅަށް ޓްރަމްޕް އަޅުއްވަމުން ގެންދާ ފިޔަވަޅުތަކުގެ ދަށުން ދާދި ފަހުން ވަނީ ފަލަސްތީނުގެ ރެފިއުޖީންނަށް އެމެރިކާ އިން ދޭ ހުރިހާ އެހީއެއް ހުއްޓާލަން އަންގަވައިފަ އެވެ. އަދި ސަޕޯޓް ޕްރޮގްރާމް ފަންޑުގެ ދަށުން ހުޅަނގު އައްސޭރި އާއި ގާޒާ އަށް އެމެރިކާ އިން ދޭ 200 މިލިއަން ޑޮލަރު ވެސް ޓްރަމްޕް ވަނީ ހުއްޓުވައިފަ އެވެ.\nމީގެ އިތުރުން މިދިޔަ ޑިސެމްބަރު މަހު ވަނީ އިޒްރޭލުގެ ވެރިރަށަކީ ގުދުސް ކަމަށް އެމެރިކާ އިން ބަލައިގަންނަ ކަމަށް ޓްރަމްޕް އިއުލާން ކުރައްވައިފަ އެވެ. ނަތީޖާއެއްގެ ގޮތުން އެމެރިކާ އިން ސްޕޮންސާކޮށްފައިވާ މެދުއިރުމަތީގެ ސުލްހައިގެ މަޝްވަރާތައް ފަލަސްތީނުން ވަނީ ބޮއިކޮޓް ކޮށްފަ އެވެ.\nއެކަމަކު އެމެރިކާ އިން އިޒްރޭލަށް ދޭ އެހީ ދަނީ އިތުރު ކުރަމުންނެވެ. އެމެރިކާ އިން އިޒްރޭލަށް އަސްކަރީ އެހީގެ ގޮތުގައި އަހަރަކު 3.1 ބިލިއަން ޑޮލަރު ދެ އެވެ. އަންނަ އަހަރުން ފެށިގެން އެ އަދަދު ވަނީ 3.8 ބިލިއަން ޑޮލަރަށް ބޮޑު ކޮށްފަ އެވެ.\nއިތުރު ލިޔުންތައް ފަލަސްތީން އެމެރިކާ


ސައުސަން އާއި މުބާލް ފެތުމުގެ ގައުމީ ރެކޯޑެއް އައުކޮށްފި - DhiDaily\nސައުސަން އާއި މުބާލް ފެތުމުގެ ގައުމީ ރެކޯޑެއް އައުކޮށްފި\nޖޫން 21, 2022\nމިދިޔަ ހަފްތާ ބަންދުގައި ފެށި ފީނާ ވޯލްޑް ޗެމްޕިއަންޝިޕް މުބާރާތުގެ ތެރެއިން، މުބާރާތުގައި ވާދަކުރާ ގައުމީ ސްވިމިންގ ޓީމުގެ ސްކޮޑުގައި ހިމެނޭ އައިޝަތު ސައުސަން އާއި މުބާލް އައްޒާމް އިބްރާހިމް، ގައުމީ ފެތުމުގެ ރެކޯޑެއް އައުކޮށްފިއެވެ.\nހަންގޭރީގެ ބުޑަޕެސްޓުގައި މިދިޔަ ހުކުރު ދުވަހު ފެށި މި ވޯލްޑް ޗެމްޕިއަންޝިޕުގައި، 400 މީޓަރު އިންޑިވިޖުއަލް މެޑްލޭ އިވެންޓުގައި ވާދަކޮށް މުބާލް ވަނީ ގައުމީ ރެކޯޑް އައުކޮށްފައެވެ. އެއީ 05.14.91 އިން އިވެންޓް ފުރިހަމަ ކޮށްގެންނެވެ.\nމި އިވެންޓްގެ ގައުމީ ރެކޯޑް އެންމެފަހުން އައު ކުރީވެސް މުބާލްއެވެ. މިފަހަރު އޭނާ ރެކޯޑް އައުކުރީ 20.50 ސިކުންތުގެ ކުރިއެރުމަކާއި އެކުއެވެ.\nމީގެކުރިން މުބާލް ރެކޯޑު އައުކުރީ 2018 ވަނަ އަހަރު، އިންޑޮނީޝިއާގެ ޖަކާޓާ އާއި ޕަލެމްބަމްގައި ބޭއްވި 18 ވަނަ އޭޝިއަން ގޭމްސްގައެވެ. އެ މުބާރާތުގައި 400 މީޓަރ އިންޑިވިޖުއަލް މެޑްލޭ އިވެންޓް މުބާލް ފުރިހަމަ ކޮށްފައިވަނީ 05.35.41 އިންނެވެ.\nމީގެއިތުރުން މުބާރާތުގައި ވާދަކުރާ ގައުމީ ސްކޮޑުގައި ހިމެނޭ އެންމެ ތަޖުރިބާކާރު ފެތުންތެރިޔާ ސައުސަން އައުކުރީ އަންހެނުންގެ ލޯންގ ކޯސް 100 މީތަރު ބެކްސްޓްރޯކް އިވެންޓުގެ ގައުމީ ރެކޯޑެވެ. އޭނާ މިފަހަރު ރޭސް ނިންމީ 1 މިނެޓު، 18.76 ސިކުންތުންނެވެ. އެންމެފަހުން މި ރެކޯޑް އައުކުރީވެސް ސައުސަން އަށްވާއިރު، އެއީ 2018 ވަނަ އަހަރު ބޭއްވި 18 ވަނަ އޭޝިއަން ގޭމްސްގައެވެ. އެ ފަަހަރު ސައުސަންގެ ޓައިމިން އަކީ 01.18.96 އެވެ.\nގަލޮޅު ދަނޑުގެ މަރާމާތުގެ މަސައްކަތް ފެށޭނީ ހުޅުމާލޭ ދަނޑު ނިމުމުން: މަޚްލޫފް\nޖޫން 29, 2022\nނޯތް ލީގް: ޒިގްޒެގް ފެށުން ރަނގަޅުކޮށްފި\nޖޫން 17, 2022\nހިމްނާ 400 މީޓަރު ދުވުމުގެ ގައުމީ ރެކޯޑް އާކޮށްފި\nޖޫން 14, 2022\nއޭއެފްސީ އޭޝިއަން ކަޕްގެ ފުރުސަތު ރާއްޖެއަށް ގެއްލިއްޖެ


ޏ.އަތޮޅު އޭއީސީ ނެޓްބޯޅަ މުބާރާތުގެ ޗެމްޕިއިންކަން މުޒައްފަރު ހައުސް އާއި ޝަނިވިރާޒާ ހައުސްއަށް – Mikal News\nނެޓްބޯޅަ މުބާރާތުގެ ސީނިއާ ބައިގެ ޗެމްޕިއަން މުޒައްފަރު ހައުސް -2021\nޏ.އަތޮޅު ތައުލީމީ މަރުކަޒުގެ އިންޓަ ހައުސް ނެޓްބޯޅަ މުބާރާތުގެ ޗެމްޕިއިންކަން މުޒައްފަރު ހައުސް އާއި ޝަނިވިރާޒާ ހައުސްއިން ހޯދައިފިއެވެ. އިއްޔެ މެންދުރުފަހު ކުޅެވުނުް ޖޫނިއާ ބައިގެ ޗެމްޕިއަންކަން ޝަނިވިރާޒާ ހައުސްއިން ހޯދީ ފައިނަލުގައި މުޒައްފަރު ހައުސް އާއި ވާދަކޮށްގެނެނެވެ. އިއްޔެ ހަވީރު ކުޅުނު ސީނިއާ ބައިން މުޒައްފަރު ހައުސްގެ ޓީމު ޗެމްޕިއަންކަން ހޯދީ ފައިނަލުގައި އަމީހުން ހައުސްގެ މައްޗަށް ކުރި ހޯދައިގެންނެވެ.\nނެޓްބޯޅަ މުބާރާތުގެ ޖޫނިއާ ބައިގެ ޗެމްޕިއަން ޝަނިވިރާޒާ ހައުސް -2021\nމުބާރާތުގެ ޖޫނިއާ ބައިގެ ގްރޫޕް ސްޓޭޖުގައި މުޒައްފަރު ހައުސް އާއި ޝަނިވިރާޒާ ހައުސް ބައްދަލުކުރި މެޗުން 6-7 އިން މޮޅުވެފައިވަނީ މުޒައްފަރު ހައުސް އެވެ. ނަމަވެސް ފައިނަލު މެޗުން ޝަނިވިރާޒާ ހައުސް މިވަނީ މޮޅުވެފައެވެ.\nނެޓްބޯޅަ މުބާރާތުގެ ޖޫނިއާ ބައިގެ ރަނަރަޕް މުޒައްފަރު ހައުސް -2021\nމުބާރާތް އިއްޔެ ނިމުން، މުބާރާތުގެ ދެބައިގެ ވެސް ޗެމްޕިއަން ޓީމަށާއި ރަނަރަޕް ޓީމަށް އަދި މުބާރާތުގެ ވަނަތަކަށް އިނާމާއި މެޑެލް އަދި ޓްރޮފީ ދިނުން އޮތެވެ.\nނެޓްބޯޅަ މުބާރާތުގެ ސީނިއާ ބައިގެ ރަނަރަޕް އަމީނު ހައުސް -2021\nސީނިއާ ބައިން މުބާރާތުގެ ޗެމްޕިއަން ޓީމު: މުޒައްފަރު ހައުސް\nސީނިއާ ބައިން މުބާރާތުގެ ރަނަރަޕް ޓީމު: އަމީނު ހައުސް\nސީނިއާ ބައިން ކުއީން އޮފްދަ ޓޯނަމެންޓް: ރީމް ވަލީދު، ސެންޓާ- މުޒައްފަރު ހައުސް\nމުބާރާތުގެ ކޮންމެ ބަޔަކުން އެންމެ މޮޅު ކުޅުންތެރިޔާ\nޖޫނިއާ ބައިން މުބާރާތުގެ ޗެމްޕިއަން ޓީމު: ޝަނިވިރާޒާ ހައުސް\nޖޫނިއާ ބައިން މުބާރާތުގެ ރަނަރަޕް ޓީމު: މުޒައްފަރު ހައުސް\nޖޫނިއާ ބައިން ކުއީން އޮފްދަ ޓޯނަމެންޓް: ފާތިމަތު އަނުމް، ގޯލް އެޓޭކް- ޝަނިވިރާޒާ ހައުސް\nމީގެ އިތުން ކޮންމެ ބަޔަކުން ވެސް މުބާރާތުގެ އެންމެ މޮޅު7ކުޅުންތެރިން ހޮވައި އިނާމު ދިނުން އޮތެވެ.\nނެޓްބޯޅަ މުބާރާތުގެ ސީނިއާ ބައިގެ އެންމެ މޮޅު7ކުޅުންތެރިން -2021\nމިމުބާރާތުގެ ކުޅުނީ 7-13 ނޮވެމްބަރު 2021 އަށް ޏ.އޭއީސީ ހޯލުގައެވެ. މުބާރާތުގައި ވާދަކުރީ ޏ.އޭއީސީ4ހައުސްގެ ޓީމުތައް ޖޫނިއާ އަދި ސީނިއަ ބައި ވަކިން، ކޮންމެ ބަޔަކުން ވެސް ކޮންމެ ހައުސް އަކުން ޓީމެއް ވާދަކުރާ ގޮތަށެވެ. ލީގު އުސޫލުން އެއްބުރު ކުޅުމަށްފަހު އެންމެ ގިނައިން ޕޮއިންޓް ހޯދި ދެޓީމް ކޮންމެ ބައަކުން ވެސް ފައިނަލުގައި ކުޅެގޮތަށެވެ.\nނެޓްބޯޅަ މުބާރާތުގެ ޖޫނިއާ ބައިގެ އެންމެ މޮޅު7ކުޅުންތެރިން -2021\nނޯޓު: މިކަލް ނޫހުގައި ޚަބަރެއް ނުވަތަ އެހެން ވެސް މައުލޫމާތެއް ޝާއިއު ކުރައްވަން ބޭނުންފުޅުނަމަ [email protected] އަށް އިމެއިލް ކުރުން އެދެމެވެ.


ނުކުޅެދުންތެރިކަން ހުންނަ މީހުންގެ ޙައްޤުތައް ޙިމާޔަތްކުރާ ކައުންސިލް އިންތިޚާބު – ދެ ދާއިރާއެއްގެ އިންތިޚާބު ފަސްކޮށްފި – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nނުކުޅެދުންތެރިކަން ހުންނަ މީހުންގެ ޙައްޤުތައް ޙިމާޔަތްކުރާ ކައުންސިލް އިންތިޚާބު – ދެ ދާއިރާއެއްގެ އިންތިޚާބު ފަސްކޮށްފި\nނުކުޅެދުންތެރިކަން ހުންނަ މީހުންގެ ޙައްޤުތައް ޙިމާޔަތްކުރާ ކައުންސިލް އިންތިޚާބުގެ، ދެ ދާއިރާއެއްގެ އިންތިޚާބު ފަސްކޮށްފިއެވެ. އިންތިހާބު ފަސްކުރި ދެ ދާއިރާއަކީ ނުކުޅެދުންތެރިކަން ހުންނަ މީހުންގެ ތެރެއިން އެމީހުން އިންތިޚާބުކުރާ މެންބަރަކު ހޮވުމަށް ބާއްވާ އިންތިޚާބާއި ނުކުޅެދުންތެރިކަން ހުންނަ މީހުންގެ ބެލެނިވެރިން ނުވަތަ ބަލަދުވެރިންގެ ތެރެއިން އެމީހުން އިންތިޚާބުކުރާ މެންބަރަކު ހޮވުމަށް ބާއްވާ އިންތިޚާބެވެ.\nނުކުޅެދުންތެރިކަން ހުންނަ މީހުންގެ ޙައްޤުތައް ކުރިއެރުވުމަށް މަސައްކަތްކުރާ ނުވަތަ އެފަދަ މީހުންނަށް ޚިދުމަތްދޭ މަދަނީ ޖަމްޢިއްޔާތަކުން އިންތިޚާބުކުރާ މެންބަރަކު ހޮވުމަށް ބާއްވާ އިންތިޚާބުގެ ވޯޓުލުން 2022 ފެބުރުވަރީ 24 ވަނަ ދުވަހު 09.00 ފެށިގެން 11.00ގެ ނިޔަލަށް މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްގައި ކުރިއަށް ދާނެއެވެ.\nމި ކައުންސިލަށް އިންތިޚާބުކުރާ ނަފްސާނީ ބަލިތަކާއިބެހޭ ޞިއްޙީ ޚިދުމަތްތެރިންގެ ތެރެއިން އެމީހުން އިންތިޚާބުކުރާ މެންބަރު، އަދި ސިއްޙީ ދާއިރާގައި މަސައްކަތްކުރާ ފަރާތްތަކުގެ ތެރެއިން އެމީހުން އިންތިހާބުކުރާ މެމްބަރު މިހާރު ވަނީ އިންތިޚާބު ވެފައެވެ. މިދާއިރާތަކަށް އިންތިޚާބުވެފައިވާ ފަރާތްތައް ވަރަށް އަވަހަށް މިނިސްޓްރީން އިޢުލާންކުރުމަށް ވަނީ ހަމަޖެހިފައެވެ.\nނުކުޅެދުންތެރިކަން ހުންނަ މީހުންގެ ތެރެއިން އެމީހުން އިންތިޚާބުކުރާ މެންބަރަކު ހޮވުމަށް ބާއްވާ އިންތިޚާބާއި ނުކުޅެދުންތެރިކަން ހުންނަ މީހުންގެ ބެލެނިވެރިން ނުވަތަ ބަލަދުވެރިންގެ ތެރެއިން އެމީހުން އިންތިޚާބުކުރާ މެންބަރަކު ހޮވުމަށް ބާއްވާވއިންތިޚާބު ފަސްކޮށްފައިވަނީ އިންތިޚާބުގައި ވޯޓުލުމުގެ ޙައްޤުލިބިގެންވާ ފަރާތްތަކަށް އިންތިޚާބުގެ އިންތިޒާމްތައް މިހާރު ހަމަޖެހިފައިވާގޮތުން ވޯޓުލުމުގައި އެންމެ ފުރިހަމައަށް ބައިވެރިވުގެ ފުރުޞަތު ލިބިގެންނުދާކަމުގެ ޝަކުވާތައް ލިބެމުންދާތީއެވެ.\nމިކަންކަމަށް ރިއާޔަތްކުރުމަށްފަހު ވޯޓުލުމުގެ ޙައްޤު ލިބިފައިވާ ފަރާތްތަކަށް ވޯޓުލުމުގެ ޙައްޤު ގެއްލިގެން ދާތީވެ، ވޯޓުލުމުގެ ޙައްޤު ލިބޭ ހުރިހާ ފަރާތްތަކަށް ފަސޭހަކަމާއިއެކު ވޯޓުލެވޭނެ އިންތިޒާމްތައް ހަމަޖެއްސުމުގެ މަސައްކަތް ކުރުމަށެވެ. އެ ދާއިރާތަކުގެ އިންތިޚާބު އަލުން ބޭއްވުމަށް އަދި ވަކި ތާރީޚެއް ކަނޑައަޅާފައެއް ނުވެއެވެ.\nމިއިންތިހާބަކީ ނުކުޅެދުންތެރިކަން ހުންނަ މީހުންގެ ޙައްޤުތައް ރައްކާތެރިކުރުމާއި މާލީ އެހީތެރިކަން ފޯރުކޮށްދިނުމުގެ ޤާނޫނުގެ4ވަނަ މާއްދާގެ (ހ) ގެ ދަށުން އުފައްދަންޖެހޭ ނުކުޅެދުންތެރިކަން ހުންނަ މީހުންގެ ޙައްޤުތައް ޙިމާޔަތްކުރާ ކައުންސިލްއެވެ.\nމިނިސްޓަރ އޮފް ޖެންޑަރ ފެމިލީ އެންޑް ސޯޝަލް ސަރވިސަސް ޢާއިޝަތު މުޙައްމަދުދީދީ، މިލަދުންމަޑުލު އުތުރުބުރީ ކައުންސިލްގެ މެމްބަރުންނާއި ބައްދަލުކުރެއްވުން →\n← ޖަނަވަރީ 2022 ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް


SunOnline: 22 million rufiya ah, 36 rashegge fenaa, narudhama design kuran havaalu koffi\n22 މިލިއަން ރުފިޔާއަށް، 36 ރަށެއްގެ ފެނާއި ނަރުދަމާ ޑިޒައިން ކުރަން ހަވާލުކޮށްފި\nޝަފްނާ ހުސައިން 26 Sep 2019, 22:46\n36 ރަށެއްގެ ފެނާއި ނަރުދަމާގެ މަސައްކަތް ހަވާލުކުރުން --- ފޮޓޯ: ޕްލޭނިން މިނިސްޓްރީ\nތިރީސް ހަ ރަށެއްގައި ފެނާއި ނަރުދަމާ ޑިޒައިން ކުރުމުގެ މަސައްކަތް ޕްލޭނިން މިނިސްޓްރީން މިއަދު ހަވާލުކޮށްފި އެވެ.\nޕްލޭނިން މިނިސްޓްރީގައި މިއަދު އޮތް ރަސްމިއްޔާތެއްގައި 15 ރަށެއްގައި ފެނުގެ ނިޒާމު ޑިޒައިން ކުރުމަށް އަދި 21 ރަށެއްގައި ފެނާއި ނަރުދަމާގެ ނިޒާމު ޑިޒައިން ކުރުމަށް ހަވާލުކުރީ އިޕޮކް ޕްރައިވެޓް ލިމިޓެޑް އިން އެސޯސިއޭޝަން ވިތު ފީޑްބެކް އިންފްރާ ޕްރައިވެޑް ލިމިޑެޓް އަދި ފޯސައިޓް ސާވެޔާސް ޕްރައިވެޓް ލިމިޓެޑާ އެވެ.\nއެއްބަސްވުމުގައި މިނިސްޓްރީގެ ފަރާތުން ސޮއި ކުރެއްވީ ޕާމަނަންޓް ސެކްރެޓަރީ ޒީނިޔާ އަހުމަދު ހަމީދެވެ. މަސައްކަތާ ހަވާލުވި އިޕޮކް ޕްރައިވެޓް ލިމިޓެޑްގެ ފަރާތުން ސޮއިކުރެއްވީ އެކުންފުނީގެ ޑިރެކްޓަރު މުއާވިޔަތު އަބްދުއް ސައްތާރެވެ.\nހަ މަސް ދުވަހުގެ ތެރޭގައި ނިންމަން އެއްބަސްވި މަސައްކަތްތަކުގެ ޖުމްލަ އަގު 22،054،920 ރުފިޔާއަށް އަރަ އެވެ.\nފެނުގެ ނިޒާމުގެ ޑިޒައިން މަސައްކަތް ހަވާލުކުރި ރަށްތައް:\nހއ. މާރަންދޫ، ހއ. މުރައިދޫ، ށ. ފީވަކު، ނ. ހެނބަދޫ، ނ. މަނަދޫ، ރ. އިންނަމާދޫ، ބ. ކަމަދޫ، ބ. މާޅޮސް، ކ. ހިންމަފުށި، އދ. އޮމަދޫ، އއ. މަތިވެރި ، އއ. ދިއްދޫ، އދ. ފެންފުށީ، ތ. ދިޔަމިގިލި، ތ. މަޑިފުށީ\nފެނާއި ނަރުދަމާގެ ނިޒާމު ޑިޒައިން ކުރަން ހަވާލު ކުރި ރަށްތައް:\nހދ. ކުމުންދޫ، ހދ. ހިރިމަރަދޫ، ހއ. ވަށަފަރު، ހއ. ތަކަންދޫ، ށ.ގޮއިދޫ، ނ. ފޮއްދޫ، ނ. މާފަރު، ރ. ފައިނު، ޅ. އޮޅުވެލިފުށި، އއ. ފެރިދޫ، އއ. ހިމަންދޫ، އދ. ކުނބުރުދޫ، މ. ނާލާފުށި، މ.ރަތްމަންދޫ، ވ. ކެޔޮދޫ، ވ. ރަކީދޫ، ގއ. ދެއްވަދޫ، ގއ. ނިލަންދޫ، ގދ. ނަޑެއްލާ، ލ. ހިތަދޫ، ލ. ކުނަހަންދޫ\nމިއަދު ސޮއިކުރި އެއްބަސްވުމުގެ ދަށުން ރަށްރަށުގެ ފެނާއި ނަރުދަމާ ނިޒާމް ޑިޒައިން ކުރުމާއި ފެނާއި ނަރުދަމާ ނިޒާމަށް ބޭނުންވާ ސާވޭ މަސައްކަތާއި ޕްރިލިމިނަރީ ޑިޒައިން، ޑީޓެއިންޑް ޑިޒައިން، ޓެންޑާ ޑޮކިއުމަންޓްސް އަދި އީއައިއޭ ތައްޔާރުކުރުމުގެ މަސައްކަތް ކުރެވިގެންދާނެ އެވެ.\nގއ. ދެއްވަދޫ، ގއ. ނިލަންދޫ، ގދ. ނަޑެއްލާ، ލ. ހިތަދޫ އަދި ލ. ކުނަހަންދޫގައި ފެނާއި ނަރުދަމާ ނިޒާމްގެ ޑިޒައިން މަސައްކަތް ކުރުމަށް ހަވާލުކޮށްފައި ވަނީ 3,229,800.00 ރުފިޔާއަށެވެ.\nހދ.ކުމުންދޫ، ހދ.ހިރިމަރަދޫ، ހއ.ވަށަފަރު އަދި ހއ. ތަކަންދޫގައި ފެނާއި ނަރުދަމާ ނިޒާމްގެ ޑިޒައިން މަސައްކަތާއި ހއ. މާރަންދޫ އަދި ހއ. މުރައިދޫގެ ފެނުގެ ނިޒާމްގެ ޑިޒައިން މަސައްކަތް ކުރުމަށް ހަވާލުކޮށްފައި ވަނީ 3,598,920.00 ރުފިޔާއަށެވެ.\nނ.ފޮއްދޫ، ނ.މާފަރު އަދި ށ.ގޮއިދޫގައި ފެނާއި ނަރުދަމާ ނިޒާމްގެ ޑިޒައިން މަސައްކަތާއި ނ.ހެނބަދޫ، ނ.މަނަދޫ އަދި ށ. ފީވަކުގެ ފެނުގެ ނިޒާމްގެ ޑިޒައިން މަސައްކަތް ކުރުމަށް ހަވާލުކޮށްފައި ވަނީ 4,752,420.00 ރުފިޔާއަށެވެ.\nޅ.އޮޅުވެލިފުށި އަދި ރ.ފައިނުގައި ފެނާއި ނަރުދަމާ ނިޒާމްގެ ޑިޒައިން މަސައްކަތާއި ބ.ކަމަދޫ، ބ،މާޅޮސް، ރ.އިންނަމާދޫ އަދި ކ.ހިންމަފުށީގައި ފެނުގެ ނިޒާމްގެ ޑިޒައިން މަސައްކަތް ކުރުމަށް ހަވާލުކޮށްފައި ވަނީ 3,322,080.00 ރުފިޔާއަށެވެ.\nއއ.ފެރިދޫ، އއ.ހިމަންދޫ އަދި އދ.ކުނބުރުދޫގައި ފެނާއި ނަރުދަމާ ނިޒާމްގެ ޑިޒައިން މަސައްކަތާއި އދ.އޮމަދޫ، އއ.މަތިވެރި، އއ.ދިއްދޫ އަދި އދ.ފެންފުށީގައި ފެނުގެ ނިޒާމްގެ ޑިޒައިން މަސައްކަތް ކުރުމަށް ހަވާލުކޮށްފައި ވަނީ 3,552,780.00 ރުފިޔާއަށެވެ.\nމ.ނާލާފުށި، މ.ރަތްމަންދޫ، ވ.ކެޔޮދޫ އަދި ވ.ރަކީދޫގައި ފެނާއި ނަރުދަމާ ނިޒާމްގެ ޑިޒައިން މަސައްކަތާއި ތ.ދިޔަމިގިލި އަދި ތ.މަޑިފުށީގައި ފެނުގެ ނިޒާމްގެ ޑިޒައިން މަސައްކަތް ކުރުމަށް ހަވާލުކޮށްފައިވަނީ 3,598,920.00 ރުފިޔާއަށެވެ.


India Ge Home Minister Covid Ah Positive Vejje – adduLIVE\nއިންޑިއާގެ ހޯމް މިނިސްޓަރު ކޮވިޑަށް ޕޮޒިޓިވް ވެއްޖެ\nAug 02, 2020, 16:41 ހަސަން ރަޝީދު\nއިންޑިއާގެ ހޯމް މިނިސްޓަރު އަމިތް ޝާހު ކޮވިޑް-19 އަށް ޕޮޒިޓިވް ވެއްޖެއެވެ.\nއަމިތް ޝާހު މިއަދު ކުރެއްވި ޓްވީޓެއްގައި ވިދާޅުވީ ކޮވިޑްގެ އަލާމާތްތައް ފެނުމާ ގުޅިގެން އެ ބައްޔަށް ޓެސްޓު ކުރެއްވި ކަމަށާއި އެގޮތުން ބައްޔަށް ޕޮޒިޓިވް ވެފައިވާކަން ނަތީޖާ އިން ހާމަވެފައިވާ ކަމަށެވެ.\nކޮވިޑަށް ޕޮޒިޓިވްވި ނަމަވެސް ހާލު ރަނގަޅު ކަމަށާއި ނަމަވެސް ޑޮކްޓަރުންގެ ލަފަޔާއެކު ހޮސްޕިޓަލުގައި އެޑްމިޓް ކޮށްފައިވާ ކަމަށް އަމިތް ވިދާޅުވިއެވެ. އަމިތް ވަނީ ފާއިތުވި ދުވަސްތަކުގައި އޭނާއާ ކޮންޓެކްޓް ވެފައިވާ މީހުން އައިސޮލޭޓް ވުމަށާއި އަދި ބައްޔަށް ޓެސްޓު ކުރުމަށް އެދިފައެވެ.\nކޮވިޑްގެ ނުރައްކާ އިންޑިއާގައި ބޮޑުވެފައިވާއިރު ފާއިތުވި 24 ގަޑިއިރުތެރޭ އެގައުމުން ވަނީ އިތުރު 54،000 ކޭސް ރިޕޯޓުކޮށްފައެވެ. މި އަދަދުތަކާއެކު އެގައުމުން މި ބައްޔަށް ޕޮޒިޓިވްވި މީހުންގެ އަދަދު މިހާރު ވަނީ 1.7 މިލިއަނަށް އަރާފައެވެ.\nމި ބަލީގައި އިންޑިއާ އިން 37،000 އަށް ވުރެ ގިނަ މީހުން މަރުވެފައިވާއިރު، މި ބައްޔަށް މުޅި ދުނިޔެ އިން ވެސް ތިންވަނަ އަށް އެންމެ ގިނައިން ޕޮޒިޓިވް ވެފައިވާ މީހުން ތިބީ އިންޑިއާގައެވެ. މި ބައްޔަށް އެންމެ ގިނައިން ޕޮޒިޓިވްވެ އަދި އެންމެ ގިނަ އަދަދަކަށް މީހުން މަރުވެފައިވަނީ އެމެރިކާ އިންނެވެ.


އިސްލާމިކް މިނިސްޓްރީން "ދަރުމަ ކަމާކެމި" ނަމުގައި ހަރަކާތެއް ފަށައިފި | Jazeera\tއިސްލާމިކް މިނިސްޓްރީން "ދަރުމަ ކަމާކެމި" ނަމުގައި ހަރަކާތެއް ފަށައިފި - Jazeera\nއިސްލާމިކް މިނިސްޓްރީން "ދަރުމަ ކަމާކެމި" ނަމުގައި ހަރަކާތެއް ފަށައިފި\nސަދާ ސައީދު April 20, 2019 148 views0\nއިސްލާމިކް މިނިސްޓްރީން "ދަރުމަ ކަމާކެމި" ނަމުގައި ހާއްސަ ހަރަކާތެއް ފަށައިފިއެވެ. މި ހަރަކާތަކީ މިސްކިތް ބިނާކުރަން އެދޭ ފަރާތްތަކަކަށް އެ ފުރުސަތު ހޯދައިދިނުމަށާއި، އެ ކަމަށް ބޭނުންވާ ފަންޑު ހޯދުމަށް އެ މިނިސްޓްރީން ހިންގާ ހަރަކާތެކެވެ.\nމި މި ރަސްމިއްޔާތު ޝަރަފްވެރިކޮށްދެއްވާފައިވަނީ ނައިބު ރައިސް ފައިސަލް ނަސީމް އާއި އިސްލާމިކް މިނިސްޓަރ ޑރ. އަހުމަދު ޒާހިރުއެވެ.\nމި ރަސްމިއްޔާތުގައި ވާހަކަ ދައްކަވަމުން އިސްލާމިކް މިނިސްޓަރ އަހުމަދު ޒާހިރު ވިދާޅުވި ގޮތުގައި މިސްކިތް ބިނާ ކުރުމަށް އެހީވާން ބޭނުން ހުރިހާ ފަރާތްތަކަށްވަނީ އެ ފުރުސަތު ހުޅުވާލެވިފައެެވެ. އެ ގޮތުން އެކަމަށް ހާއްސަކޮށްގެން ފަންޑު ފޮށިިތަކުގެ އިތުރުން އޮންލައިންކޮށް އެހީވުމަށް ބޭނުންވާ ފަރާރްތަކަށް އެ ފުރުސަތުވެސް ހުޅުވާލެވިފައިވާނެކަން މިނިސްޓަރ ވަނީ ފާހަގަކުރައްވާފައެވެ.\nމީގެ އިތުރުން މި ހަރަކާތުގައި އެކިކަހަލަ މައުލޫމާތު ދިނުމުގެ ސްޓޯލްތަކުގެ އިތުރުން ޒަކާތުގެ ފައިސާ ޚަރަދު ކުރާ ގޮތާއި، ފާއިތުވެ ދިޔަ އހަރު ޒަކާތުގެ ގޮތުގައި ފައިސާ ލިބުނު މިންވަރުވެސް ބެލެން ހުންނާނެއެވެ. އަދި މުދަލު ޒަކާތް ބަލައިގަތުމުގެ އިތުރުން ޒަކާތް ނެރުމަށް މީހުން ހޭލުންތެރި ކުރުމުގެ ސެޝަންތަކެއްވެސް މި ހަރަކާތުގެ ތެރެއިން ކުރިޔަށް ދާނެއެެވެ.


Konme aharaku ehfaharu futboalha mubaaraatheh baahvan ninmumun klabthakun ekamah maruhabaa kiyaifi\nކޮންމެ އަހަރަކު އެއްފަހަރު ފުޓްބޯޅަ މުބާރާތެއް ބާއްވަން ނިންމުމުން ކްލަބްތަކުން އެކަމަށް މަރުހަބާ ކިޔައިފި\nކުޅުދުއްފުށީ ކައުންސިލުން އިންތިޒާމުކޮށްގެން ކޮންމެ އަހަރަކު ފުޓްބޯޅަ މުބާރާތެއް ބާއްވަން ނިންމުމުން އެކަމަށް މަރުހަބާ ކިޔާކަމަށް ކުޅުުދުއްފުށީގެ ކްލަބް ޖަމިއްޔާތަކުން ބުނެފިއެވެ.\nކުޅުދުއްފުށީގެ އެންމެ ގިނަ ދުވަސްވީ ކުލަބްކަމަށްވާ މަގުލަސް ކްލަބުން ބުނީ ކައުންސިލުގެ އެނިންމުމަށް މަރުހަބާ ކިޔާކަމަށާއި އެއީ މިހާރު ކުރަންޖެހިފައިވާ ކަމެއް ކަމަށެވެ. އަދި ކައުންސިލުގެ ފަރާތުން އެކަމާބެހޭ އެއްވެސް މަޝްވަރާއެއް އެކުލަބާއެކު ކޮށްފައި ނުވިނަމަވެސް ކައުންސިލަށް ދޭންޖެހޭ ފުރިހަމަ އެހީތެރިކަން އެކްލަބްގެ ފަރާތުން ލިބޭނެކަމަށް ވެސް މަގުލަސް ކްލަބްގެ ނައިބު ރައީސް އަހުމަދު މޫސާ ވިދާޅުވި އެވެ. އަދި އަތޮޅު ފެންވަރުގައި އާއި ޒޯންތަކުގެ ފެންވަރުގައި ކުޅުދުއްފުށިން ވާދަކުރަން ބޭނުންނަމަ އެފަދަ މުބާރާތެއް ވަރަށް މުހިއްމު ކަން އަހުމަދު މޫސާ ފާހަގަ ކުރެއްވިއެވެ.\nކުޅުދުއްފުށީގެ “ހިރަފުސް” ދަނޑަށް ނިސްބަތްވާ ގިނަ ފުޓުބޯޅަ ކުޅުން ތެރިންތަކެއް ހިމެނޭ ޖަމިއްޔާއެއް ކަމަށްވާ ސޮސައިޓީ ފޮރ ކުޅުދުއްފުށީ ޔޫތް އިން ބުނީ ކައުންސިލުން ބާއްވާ މުބާރާތުގައި އެކުލަބުންވެސް ވެވެން އޮތް މިންވަރަކުން އެހީތެރިކަން ފޯރުކޮށްދޭނެ ކަމަށެވެ. އަދި އެފަދަ މުބާރާތެއް ބާއްވަން ކައުންސިލުން ނިންމި ނިންނުމަށް މަރުހަބާ ކިޔާކަމަށް ވެސް ސްކައި ޖަމިއްޔާގެ ނައިބު ރައީސް އަދި މިވަގުތު އެޖަމިއްޔާ ހިންގުމުގެ މަސްއޫލިއްޔަތު އުފުލަމުން އަންނަ އަހުމަދު މުހައްމަދު ވިދާޅުވި އެވެ.\nއިންޓަރ އޮފީސް ފުޓްސަލް މުބާރާތެއް ކޮންމެ އަހަރަކުވެސް ބާއްވަމުން އަންނަ ކުޅުދުއްފުށީ ޒިގްޒެގް ފޮރ ޔޫތު ލިންކޭޖްގެ ރައީސް މުހައްމަދު އާސިފް ވެސް ބުނެފައި ވަނީ އެފަދަ މުބާރާތެއް ކުޅުދުއްފުއްޓަށް ވަރަށް މުހިއްމު ވެފައިވާ ކަމަށެވެ. އަދި ކައުންސިލުގެ އެނިންމުމަށް ޒިގްޒެގުންވެސް މަރުހަބާ ކިޔާކަމަށެވެ. އަދި ކައުންސިލުން ބާއްވާ މުބާރާތަށް ޒިގްޒެގުން އެހީތެރިކަން ފޯރުކޮށްދޭން ތައްޔާރަށް އޮތްކަމަށްވެސް އާސިފް ވިދާޅުވިއެވެ.\nމީގެ އިތުރުން ވެސް ކުޅުދުއްފުށީގެ އެކި ހިސާބު ތަކުގައި ހަރަކާތްތެރިވާ ރަޖިސްޓްރ ނުކުރާ ކްލަބްތަކުން ވެސް ވަނީ، އެފަދަ މުބާރާތަކަށް ފުރިހަމަ އެއްބާރުލުން ދޭނެކަމުގެ ފެހި ސިގްނަލް ދީފައެވެ. ކުޅުދުއްފުށީގައި ކޮންމެ އަހަރަކުވެސް ފުޓުބޯޅަ މުބާރާތެއް ބޭއްވުމަށް ކައުންސިލުން ނިންމާފައި ވަނީ މިމަހުގެ ކުރީ ކޮޅު ބޭއްވި ކައުންސިލްގެ ބައްދަލުވުމެއްގައެވެ.


Supreme court ah anhen fandiyaarun gennan gina memberun thaaeedhu | Mihaaru\nރައްޔިތުންގެ މަޖިލިހުގެ ޖަލްސާއެއްގައި މެމްބަރުން ބައިވެރިވެވަޑައިގަންނަވަނީ. ސުޕްރީމް ކޯޓު ބެންޗަށް އަންހެން ބޭފުޅުން އައްޔަން ކުރަން މެމްބަރުން ތާއީދު ކުރެއްވި.--- ފޮޓޯ: މަޖިލިސް\nސުޕްރީމް ކޯޓަށް އަންހެން ފަނޑިޔާރުން ގެންނަން ގިނަ މެންބަރުން ތާއީދު\n26 އޯގަސްޓް 2019 - 13:52 10 comments\nރާއްޖޭގެ ސުޕްރީމް ކޯޓުގައި ތިބޭ ފަނޑިޔާރުންގެ އަދަދު ފަހަކުން ހަތަކަށް ބަދަލުކުރުމާ އެކު އަލަށް ބެންޗަށް އިތުރުކުރަން ޖޭއެސްސީ އަށް ރައީސް ފޮނުއްވީ ހައި ކޯޓުގެ ކުރީގެ ފަނޑިޔާރު ޑރ. އަޒްމިރަލްދާ ޒާހިރާއި ސިވިލް ކޯޓުގެ ކުރީގެ ފަނޑިޔާރު އައިޝާ ޝުޖޫން މުހައްމަދުގެ ނަމެވެ. އަޒްމިރަލްދާ އާއި ޝުޖޫންގެ އިތުރުން އެހެން ބައެއް ފަނޑިޔާރުން ވެސް ސުޕްރީމް ކޯޓުގެ ފަނޑިޔާރު ކަމަށް ކުރިމަތިލެއްވި އެވެ.\nއެކަމަކު، ސުޕްރީމް ކޯޓުގެ ފަނޑިޔާރު ކަމަށް އަންހެން ބޭފުޅުން އައްޔަން ކުރަން އުޅޭތީ އިލްމުވެރިންގެ މެދުގައި ވަނީ ހިލާފު އުފެދިފަ އެވެ. ބައެއް އިލްމުވެރިން ދެކޭ ގޮތުގައި ސުޕްރީމް ކޯޓަށް ފަނޑިޔާރުން އައްޔަން ކުރުމަކީ މައްސަލައަކަށް ނުވިޔަސް، އެހެން މީހުންގެ ނަޒަރުގައި އެއީ މައްސަލައެކެވެ.\nރައްޔިތުންގެ މަޖިލިހުގެ ޖަލްސާއެއްގައި ކާށިދޫ ދާއިރާގެ މެމްބަރު އަބްދުﷲ ޖާބިރާއި ކުރެންދޫ ދާއިރާގެ މެމްބަރު އަބްދުލްޣަނީ ވާހަކަ ދައްކަވަނީ. --- ފޮޓޯ: މަޖިލިސް\nއަންހެނުން ފަނޑިޔާރުކަން ކުރުމާ ދެކޮޅަށް ރައްޔިތުންގެ މަޖިލިހަށް ހުށަހެޅި ކުއްލި މައްސަލައިގެ ބަހުސްގައި އެމްޑީޕީގެ ޗެއާޕާސަން ހެންވޭރު ހުޅަނގު ދާއިރާގެ މެމްބަރު ހަސަން ލަތީފް ވިދާޅުވީ އަންހެނުން ފަނޑިޔާރުކަން ކުރަމުން އަންނަތާ އެތައް އަހަރެއްވެފައިވާ ކަމަށެވެ.\n"މިވަގުތު އަޅުގަނޑު ވާހަކަ ދައްކަމުންދާ އިރު ވެސް ރާއްޖޭގެ ކޯޓެއްގައި އަންހެން ފަނޑިޔާރެއް ޝަރީއަތް ކުރަމުން ދާނެ. މިހާރު ވެސް ކުރަމުންދާ ކަމެއް. އިސްލާމީ ގިނަ ގައުމުތަކުގައި، ހާއްސަކޮށް ސައުދީ އަރަބިއްޔާގައި މުސްލިމް އަންހެން ފަނޑިޔާރުން އެބަތިބި،" ހަސަން ލަތީފް ވިދާޅުވި އެވެ.\nހަސަން ލަތީފް ވިދާޅުވި ގޮތުގައި އާބާދީގެ ދެބައިކުޅަ އެއްބަޔަކީ އަންހެނުން ކަމަށްވާ އިރު، އެމީހުން އެކަހެރިކޮށްފައި ގައުމު ތަރައްގީކުރެވޭނެ އެއްވެސް ގޮތެއް ނުވިސްނެ އެވެ. އަދި އެމްޑީޕީގެ ވިސްނުމަކީ އަންހެނުން ބާކީކޮށްފައި ކަންކަން ކުރުން ނޫން ކަމަށް ވެސް އޭނާ ވިދާޅުވި އެވެ. އަންހެނުންނާ ނުލައި އެއްވެސް ކަމެއް ކުރެވިދާނެ ކަމަށް ގަބޫލުނުކުރައްވާ ކަމަށް ހަސަން ލަތީފް ވިދާޅުވި އެވެ.\nޑީއާރުޕީގެ ލީޑަރު އަދި ކާށިދޫ ދާއިރާގެ މެމްބަރު އަބްދުﷲ ޖާބިރު ވިދާޅުވީ ރައީސް އިބްރާހިމް މުހައްމަދު ސޯލިހް ވެރިކަމަށް ވަޑައިގެންނެވި ފަހުން ކުރެއްވި އެންމެ ރަނގަޅު ކަމަކީ ސުޕްރީމް ކޯޓަށް އަންހެން ދެ ބޭފުޅަކު އައްޔަން ކުރައްވަން ނިންމެވުން ކަމަށާއި އެކަމަށް ތާއީދުކުރައްވާ ކަމަށެވެ. އަދި ރާއްޖޭގެ ރައީސްކަމަށް އަންހެން ބޭފުޅަކު ގެންނަން މާ ރަނގަޅުވާނެ ކަމަށް އޭނާ ވިދާޅުވި އެވެ. ޖާބިރު ވިދާޅުވީ އަންހެނުންނާ މެދު ނިކަމެތިކޮށް ވިސްނާ ބަޔަކު އުޅޭތީ އެކަމާ ހިތާމަކުރައްވާ ކަމަށެވެ.\nރާއްޖެ އަކީ މުސްލިމް ގައުމަކަށް ވާއިރު، ވައްކަންކުރާ މީހުންގެ އަތް ބުރި ނުކުރާ ވާހަކަ ދީނީ އިލްމުވެރިން ދައްކަނީ ކީއްވެގެންތޯ ޖާބިރު ވަނީ ސުވާލު އުފައްދަވައިފަ އެވެ. އަދި އިސްލާމް ދީނާ އެއްގޮތަށް އަމަލުކުރާ ނަމަ އަތްފައި ހުންނާނީ ވަރަށް މަދު މީހެއްގެ ކަމަށް ޖާބިރު ވިދާޅުވި އެވެ.\nރައްޔިތުންގެ މަޖިލިހުގެ ޖަލްސާއެއްގައި މެމްބަރުން ބައިވެރިވެވަޑައިގަންނަވަނީ. --- ފޮޓޯ: މަޖިލިސް\nކެންދޫ ދާއިރާގެ ޖޭޕީގެ މެމްބަރު އަލީ ހުސެއިން ވިދާޅުވީ ޝަރުއީ ކޯޓަކުން ހުކުމް ކުރާ އިރު، އެންމެ މުހިންމު ކަމަކީ އަދުލަށް ހުކުމް ކުރުން ކަމަށެވެ. މިކަމާ ގުޅޭ ގޮތުން އެމީހެއްގެ ޖިންސުގެ ވާހަކައެއް ކީރިތި ގުރުއާނާއި ރަސޫލާގެ ސުންނަތުން އައިސްފައި ނުވާ ކަމަށް އަލީ ވިދާޅުވި އެވެ.\nމާފަންނު ހުޅަނގު ދާއިރާގެ އެމްޑީޕީގެ މެމްބަރު މުހައްމަދު ފަލާހް ވިދާޅުވީ އަދާލަތު ޕާޓީގެ ބަޔާން ކިޔާލުމުން ފަނޑިޔާރުކަމަށް އަންހެން ބޭފުޅުން އައްޔަން ކުރުމަށް ހުރަހެއް ނެތް ކަމަށެވެ. އަދި އިސްލާމް ދީނުގެ އަސްލަކާ ހިލާފު ނުވާ ކޮންމެ ކަމެއް ކުރެވޭނެ ވާހަކަ ބަޔާނުން ސާފުވާ ކަމަށް އޭނާ ވިދާޅުވި އެވެ.\n"އިސްލާމް ދީނުގެ އަސްލާ ހިލާފުވާ ކަންކަން ވަރަށް ރަނގަޅަށް އެބައޮތް ލިޔެވިފައި ގާނޫނުއަސާސީގައި. އެއީ އިސްލާމީ ކަންކަމުގައި އަޅުގަނޑުމެން އަމަލު ކުރާ ގޮތުން އެއްވެސް ދެބަސްވުމެއް ނުއުފެދޭ ކަންކަމަކީ އަސްލު ކަމަށް ބަލައިގެން. ދެބަސްވެވޭ ކަންކަން އަސްލު ނޫން ކަމަށް ބަލާފައި އޮންނަނީ. އެހެންވީމަ، ސުޕްރީމް ކޯޓަށް އަންހެން ފަނޑިޔާރުން ލެވޭނެ،" ފަލާހް ވިދާޅުވި އެވެ.\nފެލިދޫ ދާއިރާގެ ޕީއެންސީގެ މެމްބަރު އިބްރާހިމް ފަޒުލް ރަޝީދު ވިދާޅުވީ އަންހެން އަދި ފިރިހެން ބޭފުޅުން ކުރާ މަސައްކަތަށް އެއްވެސް ހުރަހެއް އެޅިގެން ނުވާނެ ކަމަށެވެ. ފަނޑިޔާރުގެތަކުގައި އަންހެން ބޭފުޅުން ތިއްބެވި ކަން ފާހަގަ ކުރައްވައި ފަޒުލް ވިދާޅުވީ ސުޕްރީމް ކޯޓަށް އަންހެން ބޭފުޅުން އައްޔަން ކުރަން އުޅެއޭ ކިއާފައި ހުރަސް އެޅުމަކީ ކޮށްގެން ވާނެ ކަމެއް ނޫން ކަމަށެވެ.\nސުޕްރީމް ކޯޓުގެ ފަނޑިޔާރު ކަމަށް ހައި ކޯޓުގެ ކުރީގެ ފަނޑިޔާރު ޑރ. އަޒްމިރަލްދާ ޒާހިރާއި ސިވިލް ކޯޓުގެ ކުރީގެ ފަނޑިޔާރު އައިޝާ ޝުޖޫން މުހައްމަދުގެ ނަން ފޮނުއްވުމާ އެކު، އެއީ އިސްލާމް ދީނުގައި ހުއްދަ ނޫން ކަމެއް ކަމަށް ވިދާޅުވެ ގިނަ ދިވެހި އިލްމުވެރިން ވާހަކަ ދައްކަވާއިރު، އެކަމާ ދެކޮޅަށް ފަތުވާ މަޖިލީހުން ވެސް ވަނީ ބަޔާން ނެރެފަ އެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް ފަނޑިޔާރުން ސުޕްރީމް ކޯޓް އިދިކޮޅު ފަރާތްތައް މަޖިލީހުގެ މެމްބަރުން ޖުޑީޝަރީ


MSS ge cargo ferry in India in Raajjeyge dhekunah konme 20 dhuvahakun dhathureh - One Online\nއެމްވީ ބޮންތި2ހިތަދޫ ޕޯޓަށް ބަނދަރު ކުރަނީ -- ފޮޓޯ: އެމްއެސްއެސް\nއެމްއެސްއެސްގެ ކާގޯ ފެރީން އިންޑިއާއިން ރާއްޖޭގެ ދެކުނަށް ކޮންމެ 20 ދުވަހަކުން ދަތުރެއް\nއިންޑިއާގެ ސޫތުކުޅިން ކަނޑުމަގުން މުދާ ގެންނަން މޯލްޑިވްސް ސްޓޭޓް ޝިޕިން (އެމްއެސްއެސް) އިން ފަށާފައިވާ މަސައްކަތުގެ ދަށުން ކޮންމެ 20 ދުވަހަކުން ރާއްޖޭގެ އެންމެ ދެކުނަށް ދަތުރުތައް ބާއްވާ ގޮތަށް ހަމަޖައްސައިފިއެވެ.\nއައްޑޫ ސިޓީއަށް ސީދާ އިންޑިއާއިން މުދާ ގެންނަން ފެށި މަސައްކަތުގެ ތެރެއިން މިއަދު ހަވީރު ވަނީ އެމްއެސްއެސްގެ ބޯޓު "އެމްވީ ބޮންތި 2" ހިތަދޫ ސަރަހައްދީ ބަނދަރަށް ބަނދަރުކޮށްފައެވެ. އެ ބޯޓު ސަރަހައްދީ ބަނދަރަށް ވަނުމުން ސިފައިން ވަނީ ވޯޓާ ސެލިއުޓެއް އަރުވައިފައެވެ. އެ ބޯޓު ރާއްޖެ އަންނަން އިންޑިއާގެ ސޫތުކުޅިން ފުރީ މިދިޔަ ހޯމަ ދުވަހު އެވެ.\nއައްޑޫއަށް އެމްއެސްއެސްއިން ކުރި ފުރަތަމަ ދަތުރަށް މަރުހަބާ ކިޔަން މިއަދު ހަވީރު ހިތަދޫ ޕޯޓު ސަރަހައްދުގައި ބޭއްވި ރަސްމިއްޔާތުގައި އެމްއެމްއެސްގެ މެނޭޖިން ޑިރެކްޓަރު އަބްދުﷲ ސައީދާއި އެސްޓީއޯގެ މެނޭޖިން ޑިރެކްޓަރު ހުސައިން އަމްރު އާއި އެމްޕީއެލްގެ މެނޭޖިން ޑިރެކްޓަރު ޝާހިދު އަލީ އާއި އައްޑޫ ހިތަދޫ ދާއިރާގެ މެންބަރު މުހައްމަދު އަސްލަމް އަދި އައްޑޫ މޭޔަރު އަބްދުﷲ ސޯދިގު (ސޯބެ) ވެސް ބައިވެރިވެވަޑައިގެންނެވިވެ.\nއެ ރަސްމިއްޔާތުގާއި ވާހަކަދައްކަވަމުން އެމްއެސްއެސްގެ މެނޭޖިން ޑިރެކްޓަރު އަބްދުﷲ ސައީދު ވިދާޅުވީ، އައްޑޫއަށް އެ ކުންފުނީގެ ބޯޓު ކުރި ފުރަތަމަ ދަތުރުގައި 2713.34 މެޓްރިކް ޓަނުގެ މުދާ ގެނެސްފައިވާ ކަމަށެވެ. އޭގެ ތެރޭގައި މޭވާ އާއި ތަރުކާރީގެ ބާވަތްތަކާއި އިމާރާތްކުރަން ބޭނުންކުރާ ސާމާނު ހިމެނެއެވެ.\nއެމްއެސްއެސްގެ މެނޭޖިން ޑިރެކްޓަރު އަބްދުﷲ ސައީދު-- ފޮޓޯ: އެމްއެސްއެސް\nސައީދު ވިދާޅުވީ، އިންޑިއާއިން ރާއްޖޭގެ އެންމެ ދެކުނަށް މުދާ ގެނެވޭ ގޮތް ވުމަކީ އައްޑު ސިޓީ އާއި ހުވަދު އަތޮޅުގެ ވިޔަފާރިތަކަށް ލިބޭނެ ކުރިއެރުމެއް ކަމަށެވެ. އެގޮތުން މުދާ ގެންނަން ފަސޭހަވުމާއި މުދާ ގެނައުމަށް ކުރަން ޖެހޭ ހަރަދުތައް ކުޑަވުމުގެ ސަބަބުން ތަކެތީގެ އަގު ހެޔޮވެގެންދާނެ ކަމަށް ވިދާޅުވިއެވެ.\n"އަޅުގަނޑު އުންމީދު މިކުރަނީ މިއަދު މި ފެށި މަސައްކަތުގެ ސަބަބުން ދެކުނުގެ އިގުތިސޯދަށް ހެޔޮ ބަދަލުތަކެއް އައުން. ދެމެހެއްޓެނިވި ގޮތެއްގައި މިކަން ކުރެވިއްޖެ ނަމަ ދަތުރުކުރުމުގެ ސިނާއަތަށް އޮންނަ ލޯބި އިތުރުވެގެންދާނެ،" ސައީދު ވިދާޅުވިއެވެ.\nއެ ރަސްމިއްޔާތުގައި ވާހަކަދައްކަވަމުން އެސްޓީއޯގެ މެނޭޖިން ޑިރެކްޓަރު ހުސައިން އަމްރު ވިދާޅުވީ، އެމްއެސްއެސް އުފެއްދި ފަހުން މިއަދާ ހަމައަށްވެސް ބޮޑެތި ކާމިޔާބީތަކެއް ލިބިފައިވާ ކަމަށެވެ. އެގޮތުން އެކި ނަންނަމުގައި ޝިޕިން އެޖެންސީތަކުން ނަގަމުން އަންނަ ފީތައް ކޮންޓްރޯލް ކުރެވިފައިވާ ކަމަށް ވިދާޅުވިއެވެ.\nއައްޑޫއަށް އެމްއެސްއެސްއިން ކުރި ފުރަތަމަ ދަތުރަށް މަރުހަބާ ކިޔަން މިއަދު ހަވީރު ހިތަދޫ ޕޯޓު ސަރަހައްދުގައި ބޭއްވި ރަސްމިއްޔާތުގެ ތެރެއިން އެސްޓީއޯ، އެމްޕީއެލް، އައްޑޫ ސިޓީ ކައުންސިލް އަދި އެމްއެސްއެސްގެ އިސްވެރިން --- ފޮޓޯ: އެމްއެސްއެސަް\n"އޮންނަ ތާވަލަށް އެމްއެސްއެސްގެ ބޯޓު ނައްޓާލާނެ، އެހުރި މުދަލަކާއެކުގައި. އެކަމުގެ ސަބަބުން ވިޔަފާރިވެރިންނަށް އެމީހުންގެ މުދާ ގަޑިއަށް ލިބޭނެ ކަމުގެ ޔަގީންކަން އޮންނާނެ. އެއީވެސް ލިބުނު ކުރިއެރުމެއް،" އަމްރު ވިދާޅުވިއެވެ.\nއިންޑިއާގެ ސޫތުކުޅިއާއި ރާއްޖޭގެ އެންމެ ދެކުނު ކާގޯ ފެރީން ގުޅާލި އިރު އެމްއެސްއެސް އިން ކުރިން ވަނީ ކޮޗިން އާއި ކުޅުދުއްފުށި ސިޓީއާ ދެމެދު ވެސް ކާގޯ ފެރީގެ ހިދުމަތް ފަށައިފައެވެ.\nގުޅޭ ޓެގު އިންޑިއާ އައްޑޫ ސިޓީ މޯލްޑިވްސް ސްޓޭޓް ޝިޕިން


Fahu vagauthu Green aa ehvaruve New ah magaam gellijje\nނިއު އާ ގުރީން ކުރިން ކުޅުނު މެޗެއްގެ ތެރެއިން --- ފައިލް ފޮޓޯ\nނިއު ރޭޑިއަންޓުން ދެ ލަނޑުގެ ލީޑެއް ނަގާފައި ވަނިކޮށް، މެޗުގެ އެންމެ ފަހު 10 މިނެޓް ތެރޭގައި ގުރީން ސްޓްރީޓުން ކާމިޔާބު ކުރި ދެ ލަނޑުން، މެޗުގެ ނަތީޖާ 2-2 އިން އެއްވަރުވެ، ތާވަލުގެ ދެ ވަނައިގައި ނިއުއިން ދަމަހައްޓަމުން އައި މަގާމަށް ނިމުން އަތުވެއްޖެ އެވެ.\nމެޗުން އެއްވަރު ވުމުން، ފުުރަތަމަ ބުރު ނިއު އިން ނިންމާލަން ޖެހޭނީ، ކުލަބު އީގަލްސް އާއި މާޒިޔާއަށް ވުރެވެސް ފަހަތުން ތާވަލުގެ ހަތަރު ވަނައިގަ އެވެ. އީގަލްސްއިން ވަނީ 20 ޕޮއިންޓް ހޯދާފަ އެވެ. މާޒިޔާއަށް 19 ޕޮއިންޓެވެ. މެޗުން ލިބުނު ޕޮއިންޓާއެކު ފުރަތަމަ ބުރުން ނިއުއަށް ހޯދުނީ 18 ޕޮއިންޓެވެ. ގުރީންއަށް ހޯދުނީ 17 ޕޮއިންޓެވެ.\nނިއު އިން ކާމިޔާބު ކުރި ދެ ލަނޑު ވެސް ޖެހީ ކެޕްޓަން އަލީ ފާސިރު 'ސެންޓޭ' އެވެ. ދެ ލަނޑުވެސް ކާމިޔާބު ކުރީ މެޗުގެ ފުރަތަމަ ހާފު ގައެވެ. ފުރަތަމަ ލަނޑު ޖެހީ ގުރީންގެ ޑިފެންސަށް ހެދުނު މިސްޓޭކެއްގެ ފައިދާ ނަގައި މެޗުގެ 27 ވަނަ މިނެޓްގަ އެވެ. ގުރީންގެ ކޯޗު އަލީ ސުޒޭން ބުނީ، އެއީ ގުރީންގެ ޑިފެންސަށް ހެދިގެން ވާނެ މިސްޓޭކެއް ނޫން ކަމަށާއި ކުޅުންތެރިން ތިބީ މާ ފަސޭހަ ކޮށްލައިގެން ކަމަށެވެ.\nނިއުގެ ދެ ވަނަ ލަނޑު އޭގެ ދެ މިނެޓް ފަހުން ސެންޓޭ ކާމިޔާބު ކުރީ ލިބުނު ޕެނަލްޓީ އެއްގަ އެވެ.\nމެޗުގެ ދެ ވަނަ ހާފުގައި ގްރީންގެ ކުޅުން ރަނގަޅުކޮށް ނިއުގެ ފަހަތަށް ބާރު ބޮޑު ކުރި އެވެ. މެޗުގެ ފަހު ކޮޅުގައި އެ ޓީމުން މޮޅު ކުޅުމެއް ދެއްކި އެވެ. އެ ޓީމުން ފައިދާ ނެގީ ނިއުގެ ކުޅުންތެރިން ހަމަލާ އުފައްދަން ކުރިއަށް އަރާ ތިބޭ ވަގުތުގައި ލިބޭ ބޯޅަ ތަކުން ކައުންޓަ އެޓޭކު ފުރުސަތު ތަކުގަ އެވެ.\nގްރީންގެ ފުރަތަމަ ލަނޑު 81 ވަނަ މިނެޓުގައި ކާމިޔާބު ކުރީ ހޯޒޭ އަވީލާ އެވެ. ނަތީޖާ ހަމަހަމަ ކުރީ އޭގެ ދެ މިނެޓް ފަހުން މުހައްމަދު ރިޝްވާން 'ފުކޭ' އެވެ. އޭގެ ފަހުން އަބްދުﷲ މިސްބާހު 'މިސްބެ' އަށް ވަނީ ގްރީން ލީޑު ނެގުމަށްޓަކައި ހުސް ފުރުސަތެއް ލިބިފަ އެވެ. ގޯލް ހުސްކޮށް އޮއްވައި ޖެހި ބޯޅަ ދިޔައީ ހުރަސް ދަނޑިއާ އިންޗިއެއް ހައި މަތިން ބޭރަށެވެ.


ގދ. ފިޔޯރީ "ފޭސް އަލިގަދަ ތަރި" މުބާރާތުގައި ބައިވެރިވުމުގެ ފުރުސަތު ހުޅުވާލައިފި |\nގދ. ފިޔޯރީ “ފޭސް އަލިގަދަ ތަރި” މުބާރާތުގައި ބައިވެރިވުމުގެ ފުރުސަތު ހުޅުވާލައިފި\nއެއްވަނަ އިނާމަކަށް 10000 ރުފިޔާ ކަނޑައާޅާފައިވާ “ފޭސް އަލިގަދަ ތަރި” ޤުރްއާން މުބާރާތުގައި ބައިވެރިވުމުގެ ފުރުސަތު ފިޔޯރީ، ރަތަފަންދޫ އަދި ފަރެސްމާތޮޑާގެ ކުދިންނަށް ހުޅުވާލައިފި އެވެ.\nމިއީ ގދ. ފިޔޯރީ، އެސޯސިއޭޝަން ފޮރ ކޮމިއުނިޓީ އެމްޕަވަރމަންޓް (ފޭސް) ޖަމިއްޔާއިން އެއަތޮޅު ފިޔޯރީ، ރަތަފަންދޫ އަދި ފަރެސްމާތޮޑާގެ ދަރިވަރުންނަށް ހުޅުވާލައިގެން ގދ. ފިޔޯރީގައި ސިލްސިލާކޮށް ބާއްވަމުން އަންނަ މުބާރާތެކެވެ.\nކުޑަކުދިންގެ ހިތްތަކުގައި ކީރިތި ޤުރްއާނަށް ލޯބި ޖައްސައި، ޤުރްއާން ކިޔެވުމުގެ ފަންނު ދިރުވައި އާލާކޮށް ފެތުރުމުގެ މަޤްސަދުގައި، ބާއަވާ މި މުބާރާތް މި އަހަރު ބޭއްވުމަށް ހަމަޖެހިފައިވަނީ މާރިޗް މަހުގެ 05 ވަނަ ދުވަހުން ފެށިގެން އެ މަހުގެ 08 ވަނަ ދުވަހުގެ ނިޔަލަށެވެ.\nފަރެސްމާތޮޑާ ދާއިރާގެ3ރަށުގެ އުމުރުން 06 އަހަރާއި 16 އަހަރާއި ދެމެދުގެ ދަރިވަރުންނަށް މި މުބާރާތުގައި ބައިވެރިވުމުގެ ފުރުސަތު ފެބުރުވަރީ 14 ވަނަދުވަހުގެ 15:00 އަށް ހުޅުވާލާފައިވާކަމަށް މުބާރާތް އިންތިޒާމްކުރާ ފޭސް ޖަމިއްޔާއިން ބުނެއެވެ.\nމި މުބާރާތުން 1 ވަނަ އަށް ހޮވޭ ކުއްޖަކަށް 10،000 ރުފިޔާގެ ފައިސާގެ އިނާމެއް ދިނުމަށް ހަމަޖެހިފައިވާކަމަށް އެ ޖަމިއްޔާއިން ބުނެއެވެ.\nފިޔޯރީ ފޭސް ޖަމިއްޔާއަކީ އެރަށުގައި ޒުވާނުންނާއި ކުޑަކުދިން ބައިވެރިކޮށްގެން މަދަނީ އަދި އިޖުތިމާއީ މަސައްކަތްތަކުގައި އެކި ގޮތްގޮތުން ހަރަކާތްތެރިވަމުން އަންނަ ޖަމިއްޔާއެކެވެ. އެގޮތުން އެރަށުގެ ބަދަރު ސަރަހައްދުގައި ހުންނަ މިސްކިތް ބެލެހެއްޓުމާއި، ޤުރުއާން ކްލާހެއް ހިންގުމާއި، ލެވެލް 1, 2،3އަދި4ގެ ޤާރީ ކޯސް ހިންގުމުގެ އިތުރުން އެ ރަށުގެ ބަނދަރު ސަރަހައްދުގައި ވާ ކުޑަކުދިންގެ ޕާކުގެ މަސައްކަތްވެސް ކުރަމުން އަންނަނީ އެ ޖަމިއްޔާއިންނެވެ.


BML in hidhumai dhey goithakah badhalu genesfi\nބީއެމްއެލް އިން ހިދުމަތް ދޭ ގޮތްތަކަށް ބަދަލު ގެނެސްފި\nކޮވިޑު ފެތުރުން ކޮންޓްރޯލް ކުރުމުގެ ގޮތުން ބޭންކު އޮފް މޯލްޑިވްސް (ބީއެމްއެލް)ގެ ހިދްމަތްތަކަށް ބަދަލު ގެނެސްފިއެވެ.\nބޭންކުން ބުނީ މިއަދުން ފެށިގެން މުވައްޒަފުން ހިދްމަތް ދޭނީ ޝިފްޓް ޑިއުޓީގަ އާއި ވަކިވަކި ޓީމްތަކަށް ބަހާލައިގެންނެވެ. އަދި ބައެއް މުވައްޒަފުން ހިދްމަތް ދެމުންދާނީ ގޭގައި ތިބެގެންނެވެ. މި ބަދަލުތަކާއި ގުޅިގެން ބޭންކުން ފޯރުކޮށްދޭ ބައެއް ހިދްމަތް ލިބުމުގައި ލަސްވެދާނެ ކަމަށެވެ.\nއެގޮތުން އަމިއްލަ ފަރުދުންނާއި ވިޔަފާރިތަކުގެ އެކައުންޓް ހުޅުވުމާއި، ރާއްޖެއިން ބޭރަށް ފައިސާ ފޮނުވުމާއި، ލޯކަލް ބޭންކު ޓްރާންސްފާ އަދި ކާޑު ޕްރޮސެސް ކުރުމާއި، ޗެކް ޕްރޮސެސް ކުރުމުގެ މަސައްކަތް ލަސްވެގެންދާނެކަމަށެވެ.\nމީގެ އިތުރުން ޕޭ ރޯލް ހިދުމަތް (މުވައްޒަފުންގެ މުސާރަޖަމާކޮށްދިނުން) ގެ އިތުރުން ރަށްރަށުގައި ބެހެއްޓިފައިވާ އޭޓީއެމް ސާވިސް ކުރުމުގެ މަސައްކަތުގެ އިތުރުން ކަސްޓަމަރުންނަށް މައުލޫމާތު ދިނުމާއި ޖަވާބު ދިނުން ކޮންމެވެސް ވަރަކަށް ލަސްވާނެ ކަމަށް ބޭންކުން ބުންޏެވެ.


ކަނޑުއޮތްގިރީގައި މަސް ބަންދުކުރަން4ފަރާތަކުން ޝައުޤުވެރިކަން ފާޅުކޮށްފި\nޙުސައިން އަފްޝަން 13 އޮކްޓޯބަރު 2020 20:39\nއެސްޓީއޯގެ ސަބްސިޑަރީ ކުންފުންޏެއްގެ ގޮތުގައި މިހާރު ހިންގަމުންދާ ސަރުކާރުގެ މަސް ކުންފުނި، މިފްކޯއިން ހިންގަމުންދިޔަ ކަނޑުއޮތްގިރީ މަސް ކާރުޚާނާގައި މަސް ބަންދުކުރުމުގެ މަސައްކަތްކުރުަމށް4ފަރާތަކުން ޝައުޤުވެރިވާކަން ހާމަކޮށްފިއެވެ.\nމާލެ އަތޮޅު ކަނޑުއޮތްގިރީގައި މަސް ބަންދުކުރުމުގެ މަސައްކަތްކުރުމަށް އަލުން ފުރުޞަތު ދޭން ނިންމާފައިވަނީ މި ސަރުކާރުން ގެންގުޅޭ މަސްވެރިކަން ފުޅާކުރުމުގެ ސިޔާސަތުގެ ދަށުން، މަސްވެރިކަމުގެ ވިޔަފާރި އިތުރަށް ތަނަވަސްކުރުމުގެ މަޤުޞަދުގައި ކަމަށް މިފްކޯގެ މެނޭޖިން ޑިރެކްޓަރު އިސްމާޢީލް ފައުޒީ ވިދާޅުވީ ރާއްޖެ ޓީވީ ޕްރޮގުރާމެއްގައި ވާހަކަދައްކަވަމުންނެވެ.\nއެ ރަށުގައި ބޮޑުކަންނެލީގެ އިތުރަށް ފަރުމަސް ބަންދުކުރުމުގެ މަސައްކަތްކުރަން ނިންމާފައިވާ ކަމުގައި އޭނާ ވިދާޅުވިއެވެ. ފައުޒީ އިތުރަށް ވިދާޅުވި ގޮތުގައި އެ ރަށުގައި މި މަސައްކަތްކުރަން ހަތަރު ފަރާތަކުން މިހާތަނަށް ޝައުޤުވެރިކަން ފާޅުކޮށްފައިވެއެވެ.\nކަނޑުއޮތްގިރިއަށް އަރައި ފޭބުމަށް ބޭނުންކުރާ މަގަތުފާލަން ހަލާކުވެ، ބޭނުންކުރަން ދަތިވުމުގެ ސަބަބުން އެ ރަށުގައި މަސައްކަތް ނުކުރެވި މަޑުޖެހިފައިވާތާ ދުވަސްތަކެއް ފާއިތުވެފައިވެއެވެ. ސަރުކާރުން ބުނެފައިވާ ގޮތުން މިހާރު މިފްކޯ އަދި ސަރުކާރުގެ އަމާޒުހުރީ މަސްވެރިކަމުގެ ޞިނާޢަތް ބަދަލުކޮށް ޒަމާނީ ބަދަލުތަކެއް ގެނެސް، ރާއްޖެއިން ބޭރުކުރާ މަހަށް ރަނގަޅު އަގެއް ހޯދުމަށެވެ.\nމިފްކޯގެ ވަސީލަތްތައް ތަރައްޤީކުރުމުގެ ގޮތުން އިންޑިޔާއިން ލޯނު ނަގައިގެން ފެލިވަރުގައި މަސް ބަންދުކުރާ ކާރުޚާނާތައް މިހާރަށްވުރެ ޒަމާނީ ފެންވަރަށް ގެނައުމުގެ މަސައްކަތް ކުރާނެކަން ސަރުކާރުންވަނީ އިއުލާނުކޮށްފައެވެ.\nކަނޑުއޮތްގިރި މަސްވެެރިކަން މިފްކޯ


Supreme Court ge fandiyaarunnah ihusaasvaan feshee 'thiri thahttah' thirivi hisaabun: MP Nazim\nދަނގެތި ދާއިރާގެ މެމްބަރު މުހައްމަދު ނާޒިމް (ކާނަލް ނާޒިމް)--\n17 ޖުލައި 20194ކޮމެންޓް\nސުޕްރީމް ކޯޓުގެ ފަނޑިޔާރުންނަށް އިހުސާސްވާން ފެށީ ތިރިތައްޓަށް ތިރިވި ހިސާބުން: ނާޒިމް\nސުޕްރީމް ކޯޓުގެ ފަނޑިޔާރުންނަށް ގޯސްކޮށް، ކަންކަން ކުރެވިފައިވޭ ކަމުގެ އިހުސާސް ކުރެވެން ފެށީ "ތިރިތައްޓަށް" ތިރިވި ހިސާބުން ކަމަށް ދަނގެތި ދާއިރާގެ މެމްބަރު މުހައްމަދު ނާޒިމް (ކާނަލް ނާޒިމް) ވިދާޅުވެއްޖެ އެވެ.\nހިއުމަން ރައިޓްސް ކޮމިޝަން އޮފްދަ މޯލްޑިވްސް (އެޗްއާރުސީއެމް)ގެ ބާރުތައް ސުޕްރީމް ކޯޓުން ނިގުލައިގަނެފައިވާތީ، އަލުން އެބާރުތައް އަނބުރާ އިއާދަ ކުރުމަށްޓަކައި، ހިންނަވަރު ދާއިރާގެ މެމްބަރު އަދި އެޗްއާރުސީއެމްގެ ކުރީގެ މެމްބަރު ޖީހާނު މަހްމޫދު މަޖިލީހަށް ހުށަހެޅި ގަރާރަށް ބަހުސް ކުރައްބަމުން ނާޒިމް ވިދާޅުވީ ސުޕްރީމް ކޯޓުގެ ފަނޑިޔާރުންނަށް ހީފުޅުވެފައި އޮތީ އެބޭފުޅުންނަކީ، އެއްވެސް ފަރާތަކަށް "އަތް ނުލެވޭނެ" ބަޔެއްގެ ގޮތުގައެވެ.\n"އެބޭފުޅުންނަށް މިކަން އިހުސާވެގެންދިޔައީ އޭރު ސުޕްރީމް ކޯޓުގައި ތިއްބެވި ފަނޑިޔާރުގެ ތެރެއިން ދެ ފަނޑިޔާރަކު ޖަލަށްލި ހިސާބުން. އެކެއް ފެބްރުއަރީގެ ހުކުމާ ގުޅިގެން ދެ ފަނޑިޔާރުން ޖަލަށްލެވުނު. އަޅުގަނޑާއެކީގަ ކައިރީގަހުރި ގޮޅިއަކަށް ލެވުނު. އެބޭފުޅުން ގަލޯހާޖާ ކުރުމަށްޓަކައި ތިރިތައްޓަށް ތިރިވި ހިސާބުން ފެށިގެން އެބޭފުޅުންނަށް އިހުސާސްކުރެވުނީ، ހަގީގަތުގައިވެސް ތިމަންނަމެންނަށް މިކުރެވުނީ ރަނގަޅުކަމެއް ނޫނޭ. ސުޕްރީމް ކޯޓުގައި ތިއްބެވިއިރުގަ އެބޭފުޅުންނަށް ހީފުޅެއް ނުކުރެވޭ އެބޭފުޅުން ޖަލަށްލާފާނެ ކަމަކަށް. އެހެންނަމަވެސް އެބޭފުޅުން އެތަނަށް (ތިރިތައްޓަށް) ތިރިވި ވަގުތު، އަޅުގަނޑުމެންނަށް ގޮވާލާ، ކިހިނެއްހޭ ތިމަންނަ ގަލޯހާޖާ ކުރާނީ،" ނާޒިމް ވިދާޅުވި އެވެ.\nނާޒިމް ވިދާޅުވީ ވޭތުވެދިޔަ ފަސް އަހަރު ސުޕްރީމް ކޯޓުގައި ތިއްބެވި ބޭފުޅުން، އެބޭފުޅުންނަށް ލިބިފައިނުވާ ބާރުތަކެއްގެ ބޭނުންކޮށްގެން އެކިއެކި މިނިވަން މުއައްސަސާތައް މިވަނީ ހަލާކުކޮށްލާފައިވާ ކަމަށެވެ. އެޗްއާރުސީއެމާއެކު މިނިވަން އެހެން މުއައްސަސާތައް "ޕެރަލައިޒް" ކޮށްލާފައިވާ ކަމަށާއި، ނަތީޖާއަކީ ވޭތުވެދިޔަ ފަސް އަހަރު ރައްޔިތުންގެ ގިނަ ބަޔަކަށް އަނިޔާތައް ލިބިގެން ދިޔުން ކަމަށް ނާޒިމް ވިދާޅުވި އެވެ. ނާޒިމް ވިދާޅުވީ އޭނާއަކީ ވެސް އަނިޔާ ލިބުނު މީހުންގެ ތެރޭގައި ހިމެނޭ ފަރާތެއް ކަމަށެވެ.\n"އެހެންވީމާ އަޅުގަނޑު ދަންނަވަން ބޭނުންވަނީ، މިހާރު ސުޕްރީމް ކޯޓުގައި ތިއްބެވި ބޭފުޅުންނަށްވެސް ބަދަލުވާ ދުވަސް އަންނާނެ. ތިބޭފުޅުންނަށް އަބަދަކު ތިތާނގައި ނުތިއްބެވޭނެ، ތިބޭފުޅުން ކޮށްފައިވާ ކޮށްފައިހުރި ކަންކަން މިހާރު ރަނގަޅު ކުރުމުގެ ފުރުސަތު މިއައީ،" ނާޒިމް ވިދާޅުވި އެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި އޭރުގެ ހުރިހާ އިދިކޮޅު ސިޔާސީ ލީޑަރުން ޖަލަށްލާފައިވާއިރު، ރައްޔިތުންގެ މަޖިލީހުގެ ބައެއް މެމްބަރުންނާއި އުއްތަމަ ފަނޑިޔާރު އަބްދުﷲ ސައީދުއާއި ސުޕްރީމް ކޯޓުގެ ފަނޑިޔާރު އަލީ ހަމީދު ހައްޔަރުކޮށް، ގިނަ އަދަދެއްގެ ބަޔަކު ޖަލަށްލާފައި ވެއެވެ.\nމިދިއަ އަހަރުގެ އެކެއް ފެބްރުއަރީގައި ވަނީ ސުޕްރީމް ކޯޓުން އަމުރުނު އަމުރާ ގުޅިގެން ފަހެއް ފެބްރުއަރީގައި ކުއްލި ނުރައްކަލުގެ ހާލަތު އިއުލާންކޮށް، ބޮޑެތި ސިޔާސީ ހަމަނުޖެހުންތަކެއް ހިނގާފައި ވެއެވެ.\nމަޖިލިސް އެޗްއާރުސީއެމް ސްޕްރީމް ކޯޓް ސަރުކާރު\nފަނޑިޔާރު އަލީ ހަމީދަށް އެންމެ ފަސޭހައިން ތިރިތައްޓަށް ގަލޯހާޖާތް ކުރެވޭނި.\nމީނައަށްވެސް ޖަލުގެ އުދަގޫ އިޙުސާސްވިއެއްނު... އެހެންމީހުންނަށް އެކިއެކިދެރަދެއްވިއިރު އިހްސާސްނުވެ މިހާރު އެކަން އިހުސާސްވިކަން ރަގަޅު.\nވަރަށް ބަރާބަރު ކާނަލް ނާޒިމް\nބައްލަވާ ގުދޯ ގުދޯ ނުގޮވާށެވެ.7ފެބްރުއަރީ 2012 ގައި ތިބޭފުޅާ ނޫންތޯ ގޮވީ އެއްވެސް ޝަރުޠަކައި ނުލާ އޭރުގެ ރައީސް އިސްތިޢުފާ ދިނުމަށް. އޭރު ވެރިކަށް ވައްޓާލާފައި ވަރަށް އުފަލުން ބޮޑު މަގާމުގައި އުޅެވޭނެ ކަމަށް ހީފުޅުނުކުރައްވަންތޯ ؟ އެހެން ނަމަވެސް ޖަލުގެ ތޭރިތަކުގައި އޮންނަޖެހުމުން ދެން އަދި ކިރިޔާ ރެއަކާވެސް މިލީ ބަޤާވާތެއް ކުރެވުނުކަމަށް އެހެން ނޫންތޯ ؟ ޖަލަށް ވެސް އޮންނާނީ މިހާރު ލާފައެވެ. ފަނޑިޔާރެކޭ ރިޓައަރ ކާނަލްއެކޭ ވަކި ތަފާތު ތޯ ؟؟


Covid aai gulhigen Fuluhunge operational status mathikohfi | Jazeera\tފުލުހުން އޮޕަރޭޝަނަލް ސްޓޭޓަސް2އަކަށް! - Jazeera\nކޮވިޑާއި ގުޅިގެން ފުލުހުންގެ އޮޕަރޭޝަނަލް ސްޓޭޓަސް މަތިކޮށްފި\nފިޔަވަޅުތަކަށް މީހުން އަމަލުކުރޭތޯ ޔަގީންކުރުމަށް އެސިސްޓެންޓް ކޮމިޝަނަރ\nއެންމެ ބޮޑު އޮޕަރޭޝަނަލް ޕްރައޯރިޓީއަކަށް ވާނީ ކޮވިޑް-19 ކޮންޓްރޯލްކުރަން\nއާންމުންގެ އެހީތެރިކަމަށް އެދިވަޑައިގެންނެވި\nމުޙައްމަދު އަފްޒަލް February 12, 2021 201 views0\nކޮވިޑާއި ގުޅިގެން ފުލުހުންގެ އޮޕަރޭޝަނަލް ސްޓޭޓަސް މަތިކޮށްފައިވާ ކަމަށް ކޮމިޝަނަރ އޮފް ޕޮލިސް މުހައްމަދު ހަމީދު ވިދާޅުވެއްޖެއެވެ.\nދާދި ދެންމެއަކު ކުރެއްވި ޓްވީޓެއްގައި ސީޕީ ހަމީދު ވިދާޅުވީ، ފުލުހުންގެ އޮޕަރޭޝަނަލް ސްޓޭޓަސް ލެވެލް2އަކަށް މަތިކޮށްފައިވާ ކަމަށެވެ. އަދި، އެޗް.ޕީ.އޭ އިން އިއުލާންކޮށްފައިވާ ފިޔަވަޅުތަކަށް މީހުން އަމަލުކުރޭތޯ ޔަގީންކުރުމަށް އެސިސްޓެންޓް ކޮމިޝަނަރ އެއްވެސް އައްޔަންކޮށްފައިވާނެކަމަށެވެ.\nHave elevated the ‘Operational Status’ of the police service to ‘Level 2’ and appointed an Assistant Commissioner to leadarenewed effort to effectively police the new COVID-19 preventive measures declared by @HPA_MV.\nމީގެއިތުރުންވެސް، ކުރިއަށް އޮތް އެއް މަސް ދުވަހަށް ފުލުހުންގެ އެންމެ ބޮޑު އޮޕަރޭޝަނަލް ޕްރައޯރިޓީއަކަށް ވާނީ ކޮވިޑް-19 ކޮންޓްރޯލް ކުރަން އެހީތެރިވުން ކަމަށްވެސް ހަމީދު ވިދާޅުވިއެވެ. އަދި، މިކަމުގައި އާންމުންގެ އެހީތެރިކަމަށްވެސް އެދިލެއްވިއެވެ.\nސީޕީ ހަމީދު މި މޭރުމުން ޓްވީޓް ކުރައްވާފައިވާއިރު، މިއަދު އެޗް.ޕީ.އޭގެ ގައިޑްލައިންސް ތަކާއި ހިލާފަށް އިދިކޮޅު ކޯލިޝަނުން ކުރި މުޒާހަރާ ކޮންޓްރޯލް ކުރުމަށް ފުލުހުން ނުކެޅުދުނު ކަމަށް ބުނެ ބައެއް މީހުން އަންނަނީ އެ މުއައްސަސާއަށް ފާޑު ކިޔަމުންނެވެ.\nފުލުހުން އޮޕަރޭޝަނަލް ސްޓޭޓަސް2އަކަށް!


ޖުމްހޫރީ ޕާޓީގެ ލީޑަރު ގާސިމް އިބްރާހީމްގެ ރިސޯޓުތަކަށް ސަރުކާރުން އަޅަމުންދާ ފިޔަވަޅުތަކާ ދެކޮޅަށް އެ ރިސޯޓުތަކުގެ މުވައްޒަފުން މިއަދު މުޒާހަރާ ކުރަން ފަށައިފި އެވެ.\nގާސިމްގެ ރިސޯޓުތައް މިއަދު ވެސް ފާސްކުރަނީ\nޖުމްހޫރީ ޕާޓީގެ ލީޑަރު ގާސިމް އިބްރާހީމްގެ ފަސް ރިސޯޓަށް މިއަދު ވެސް ފުލުހުންނާއި ކަސްޓަމްސްގެ އޮފިޝަލުން އަރައި ފާސްކުރަމުން އަންނަ ކަމަށް ވިލާ ގްރޫޕް ޖެނެރަލް މެނޭޖަރު ގައިސަރު...\nމީދުއްޕަރުގައި ސްނޯކްލިނަށް ދިޔަ ޓޫރިސްޓަކު މަރުވެއްޖެ\nރ. މީދުއްޕަރު ރިސޯޓްގައި ސްނޯކްލިނަށް ގޮސް އުޅުނު ޓޫރިސްޓަކު މިއަދު ހެނދުނު މަރުވެއްޖެ އެވެ.\nއަހަރުގެ ފުރަތަމަ ފަތުރުވެރިއަކަށް އިނގިރޭސިއެއް\nމި އަހަރު ރާއްޖެ އަށް ޒިޔާރަތްކުރި ފުރަތަމަ ފަތުރުވެރިއަކަށް، އިނގިރޭސިވިލާތު މީހަކު ވެއްޖެ އެވެ.\nއެންމެ މަގުބޫލް ހަނީމޫން މަންޒިލްގެ ތެރޭގައި ރާއްޖެ\nއިންޑިއާ މީހުންގެ މެދުގައި އެންމެ މަގުބޫލް ހަނީމޫން ތިން މަންޒިލްގެ ތެރޭގައި ރާއްޖެ ހިމެނިއްޖެ އެވެ.\nރ. ފިލައިދޫގައި އަލަށް ހެދި "ރީތިފަރު" ރިސޯޓް ކްރިސްމަސްއާ ދިމާކޮށް ޓޫރިސްޓުންނަށް މިދިޔަ ހަފުތާގައި ހުޅުވާލައިފި އެވެ.\nސަފާރީއަކުން ފީނަން ފޭބި ލަންކާ މީހަކު މަރުވެއްޖެ\nކ. ގުރައިދޫ ބޭރުގައި އަޅާފައި އޮތް ސަފާރީއަކުން ފީނަން ފޭބި ލަންކާ ޓޫރިސްޓަކު މިއަދު މަރުވެއްޖެ އެވެ.\nޗައިނާއާއެކު މިނިވަން ވިޔަފާރީގެ އެއްބަސްވުމެއްގައި ރާއްޖެއިން ސޮއިކުރި ނަމަވެސް އެ ގައުމުގެ ޓުއާ އޮޕަރޭޓަރުންނަށް ރާއްޖޭގައި މަސައްކަތް ނުކުރެވޭނެ ކަމަށް މޯލްޑިވްސް...\nDecember 08, 2017 9\nރާއްޖޭގެ ޓޫރިޒަމް އިސްތިހާރު ކުރުމުގައި ޗައިނާ އިން އެހީވާން އެ ގައުމުން ނިންމައިފި އެވެ.\nDecember 08, 2017 18\nރާއްޖެއަށް ޒިޔާރަތް ކުރާ ޗައިނާގެ ޓޫރިސްޓުންނަށް ފަހި ގޮތްތަކެއް ހޯދައި ދޭނެ ކަމަށް އުންމީދު ކުރައްވާ ކަމަށް އެ ގައުމުގެ ޕްރިމިއާ އޮފް ދި ސްޓޭޓް ކައުންސިލް ކީކްޔަންގް އިއްޔެ...\nފަސިންޖަރުންގެ ހައްގުތައް ހޯދައިދޭން ބިލެއް ހުށަހަޅަނީ


Miee Vazeerun Russaigen Rashu Tharahgee Genne Zamaaneh Noon - Raees Nasheed - Vaguthu\nމިއީ ވަޒީރުން ރުއްސައިގެން ރަށު ތަރައްޤީ ގެންނަ ޒަމާނެއް ނޫން - ރައީސް ނަޝީދު\nސަރުކާރުގެ ވަޒީރަކު ނުވަތަ ސަރުކާރު ކުންފުންޏެއް އިސްވެރިޔަކު ރުއްސައިގެން ރަށަށް ތަރައްޤީ ގެންނަ ޒަމާން މާޒީވެ ހިނގައްޖެ ކަމަށް ރައްޔިތުންގެ މަޖިލީހުގެ ރައީސް، ރާއްޖޭގެ ކުރީގެ ރައީސް މުޙައްމަދު ނަޝީދު ވިދާޅުވެއްޖެއެވެ.\nނ. އަތޮޅުގެ އިންތިޚާބީ ކައުންސިލަރުންނާއެކު އަތޮޅު ކައުންސިލް އަދި ރަށު ކައުންސިލްތައް ކުރިއަށް ގެންދެވިދާނެ ގޮތުގެ މަޝްވަރާއަށް ބޭއްވި ބައްދަލުވުމުގައި، ވާހަކަފުޅު ދައްކަވަމުން ރައީސް ނަޝީދު ވިދާޅުވީ ލާމަރުކަޒީ ނިޒާމު ހަރުދަނާވެ މިއަދު ފެނިގެން މި ދަނީ "އަނެއް ދިވެހިރާއްޖެ" އެވެ. މިއަދު ރަށަށް ތަރައްޤީ ގެންނަން ވަޒީރުން ރުއްސަން ނުޖެހޭ މިންވަރަށް ނިޒާމު ހަރުދަނާ ކުރެވިފައިވާ ކަމަށް އެމަނިކުފާނު ވިދާޅުވިއެވެ.\n"ތިމަންނާއަކު ނެތީމޭ ސަރުކާރު ހިއްސާވާ ކުންފުންޏެެއްގެ މެނޭޖިން ޑިރެކްޓަރު އަރިހަށް ގޮސްގެން އޭނާއާއި އެކު ކޮފީއަކަށް އަރާލައިގެން، އޭނާ ހިތްހަމަ ޖައްސާލާގެން، ވަޒީރު ބޭފުޅަކު ރުއްސާލައިގެން ތިމަންނާގެ ރަށުގެ ކަންތައް ފުރިހަމަ ވާނީ، ނޫން، ތިމަންނާމެންނަށް އޮތީ އެ ގޮތެއް ނޫން، އެ ޒަމާން ނިމިއްޖެ،" ރައީސް އިބްރާޙިމް މުޙައްމަދު ޞާލިޙް ވެސް އިންނެވި އެ ބައްދަލުވުމުގައި ރައީސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވި ގޮތުގައި، އާ ލާމަރުކަޒީ ނިޒާމުގެ ތެރެއިން އަތޮޅުތައް އަމިއްލައަށް ތަރައްޤީ ވެގެން އަންނާނެ ކަމަށެވެ. މިއީ ވަރަށް ގިނަ ބަޔެއްގެ ބުރަ މަސައްކަތް ކަން ފާހަގަކުރައްވައި އެމަނިކުފާނު ވިދާޅުވީ ރައްޔިތުންގެ ތަނަވަސްކަން ދެން އިތުރުވެގެން އަންނާނެ ކަމަށެވެ.\nރަށަށް ތަރައްޤީ ގެނައުމަށް ވަޒީރުން ރުއްސަން ޖެހޭ ޒަމާން މާޒީވެއްޖެ ކަމަށް ރައީސް ނަޝީދު ވިދާޅުވެފައި މި ވަނީ، ރައީސް ޞާލިޙްގެ ސަރުކާރުގެ ބައެއް ވަޒީރުންނާއި ރައްޔިތުންގެ މަޖިލީހުގެ ބައެއް މެންބަރުން ގާތް ގުޅުމެއް ބާއްވައިގެން އެ މެންބަރުންގެ ދާއިރާގެ ރަށްތައް ތަރައްޤީ ކުރުމަށް މަސައްކަތް ކުރައްވާ ކަމަށް ނަޝީދުގެ އަރިސް މެންބަރުން ވިދާޅުވަމުން ގެންދަވަނިކޮށެވެ.\nމީގެ އިތުރުން، ރައީސް ޞާލިހްގެ ކެބިނެޓަށް ވަރަށް ބޮޑެތި ބަދަލުތަކެއް ގެންނެވުމަށް އެމަނިކުފާނު ނިންމަވާފައި ވަނިކޮށެވެ. މި ކަން ކޯލިޝަންގެ ލީޑަރުންނަށް ރައީސް ޞާލިޙް ވަނީ އަންގަވައިފައެވެ. މި ގޮތުން ބައެއް ވަޒީރުން މަޤާމުން ވަކިކުރައްވާނެ ކަމާއި، ބައެއް ވަޒީރުން އެހެން ވުޒާރާތަކަށް ބަދަލު ކުރައްވާނެ ކަން ރައީސް ޞާލިޙް ވަނީ އަންގަވައިފައެވެ.\nމެއި 1, 2021 09:21\nމެއި 1, 2021 09:23\nބޮޑުވަޒީރަކު އަށްޔަންކުރަން ކޮފީމޭޒެއްގެދޮށަށްގޮސް ބުނެގެން ހެއްލޭނެޒަމާންވެސް މާޒީއާއިއެކު ހިގައްޖެއެވެ.\nމެއި 1, 2021 10:44\nތެދެއް، މިހާރު މަޖިލިސް މެމްބަރާއި، ރައީސް،ގެ ރުހުން ދޯ ބޭނުންވާނީ.\nމެއި 1, 2021 10:50\nކުދީންނޭ މިއީ ބޮޑުވަޒީރު ރުއްސައިގެން ތަރައްގީ ގެންނަ ޒަމާން\nމެއި 1, 2021 11:42\nކަލޭގެ ލާދީނީީ އަދިރިފަރާތް ވެސްދިވެހިންނައްއެގިފާޅުވެއްޖެ\nމެއި 1, 2021 13:59